
ONDE    STJÆRNER. 


En  Middag  paa  Uranienborg. 

LJen  grønne  Stue  eller  Sommerstuen  var 
den  smukkeste  og  anseligste  paa  det  prægtige 
og  vidt  berømte  Uranienborg.  Loft  og  Vægge 
vare  bemalede  med  Træer  og  Blomster  af  alle 
Farver.  Den  var  beliggende  i  andet  Stokværk 
og  fra  Vinduerne,  som  vendte  mod  Vest,  havde 
man  paa  den  smukke  Aarstid  en  henrivende 
Udsigt  over  Slotshavens  gyngende  Trætoppe 
og  de  omliggende  grønne  Marker  til  Sundet 
med  Sejlere  og  den  sællandske  Kyst. 

Her  sad  en  skøn  Sommerdag  et  Selskab 
af  højbaarne  Herrer  og  Fruer  om  et  rigt  be- 
sat Middagstaffel.  Det  var  ]  .ensmanden  paa 
Hveen,  Hr.  Tyge  Ottesen  Bra/ie,  den  berømte 
Astronom,  som  havde  Besøg  af  Frederik  den 
Andens  Gemalinde,  den  unge  og  smukke 
Dronning  Sofie,  der  samme  Dags  Morgen 
Klokken  Fem  var  landet  paa  Øen  med  et 
lidet  Følge  af  Herrer  og  Damer. 


En  lang  Række  af  sjældne  og  kostelige 
Retter  gik  Bordet  rundt  i  Sølvskaale  og  Fade 
med   Tilbehør    af   en    Overflødighed    af   Vine. 

N Trætte  af  Rejsen  og  Dagens  Besværlighed 
med  at  tage  Slottets  mange  Mærkværdigheder 
i  Øjesyn,  lode  de  højadelige  Gæster  sig  Alting 
smage.  Man  roste  Anretningen  og  Værtens 
Forstand  paa  de  jordiske  Ting,  thi  i  den  Hen- 
seende var  Ingen  blind  for  hans  overordenlige 
Egenskaber;  i  andre  Henseender  vare  Øjnene 
ikke  altid  saa  opladte. 

—  Eders  Naade  maa  ikke  staa  op  fra 
Bordet,  før  I  har  smagt  min  bedste  Vin,  sagde 
Værten,  idet  han  tog  en  Kande  som  en  Tjener 
frembar  og  hældede  i  Dronningens  Bæger. 
Den  er  en  Skænk  af  Kejser  Rudolf,  som  blev 
mig  foræret  den  Tid  jeg  overværede  Hans 
Kurværdigheds  prægtige  Kroning  i  Regens- 
burg. Kongen,  Hans  Naade,  har  den  maa 
vel  ske  ikke  bedre. 

—  Altingest  er  her  saa  kosteligt  —  hvad 
har  Kongen  som  er  bedre? 

—  Eders  Naade  gør  mig  ganske  skamfuld. 
Jeg  har  rare  og  nyttige  Instrumenter,  samt 
adskilligt  andet  Arbejd,  som  nok  er  værd  at 
bese.  Men  jeg  kan  ellers  ikke  maale  mig  med 
fyrstelige  Folk,  undertagen  hvad  denne  koste- 
lige Vin  belanger.     Jeg  vil  bede  min  gunstige 


Herre    at   modtage  en  liden  Skænk  deraf,  for- 
sendt tilbage  med  Eders  Naade. 

En  ung  Person  af  Selskabet,  ret  køn,  med 
et  fornemt,  afglattet  Væsen,  men  hvis  matte 
Øjne  og  slappe  Træk  tydede  paa  Udsvævelser, 
bøjede  sig  mod  sin  Sidemand,  en  bredskuldret 
Kæmpe  med  et  stort,  kugledannet  Hoved,  og 
hviskede  ham  i  Øret: 

—  Han  har  let  ved  at  forære  ham  en 
Kande  Vin.  Hans  Naade  har  for  nogen  Tid- 
lang siden  forlenet  ham  med  Xordfjord  Len, 
samt  elleve  Gaarde  her  i  Skaane,  Alt  kvit  og 
frit,  uden  Afgift  og  Besværing. 

—  Han  har  derforuden  foræret  ham  et 
godt  nyt  Skib  paa  halvhundrede  Læster,  sva- 
rede den  Tiltalte  og  nikkede  til  Tegn  paa 
Forstaaelse. 

—  Men  hør,  vor  Junker!  udbrød  Dron- 
ningen, af  Iver  for  ret  flittigen  at  bese  eders 
Boligs  mange  Vidunderlighedsstykker,  har  Vi 
slet  ikke  tænkt  paa  Landet  selv.  Her  findes 
jo  Levninger  af  fire  gamle  Borge  med  Volde, 
Grave  og  Grundmaal,  hvorom  der  ganger  sæl- 
somme Frasagn.  Dem  maa  I  vise  Os  og  for- 
tælle Os  deres  Historier. 

—  Eders  Naade  kunde  faa  bedre  Under- 
visning herom  af  Mester  Anders.  Han  har 
just  vore  gamle  danske  Historier  under  Hænder. 

Ved   disse  Ord   saae  Lensmanden   paa  en 


lige  over  for  ham  og  Dronningen  siddende 
Person ,  som  udmærkede  sig  ved  et  noget 
blegt,  langagtigt,  af  et  fremstaaende  kruset 
Skæg  omgivet  Ansigt,  hvis  Hovedudtryk  var 
Grundighed  og  Hæderlighed.  Paa  Hovedet 
bar  denne  Person  en  lille  sort  Pløj  els  Kalot, 
hvorunder  de  blonde  Haarsnipper  tittede  frem. 
Det  var  den  forhenværende  Hofprædikant 
og  nuværende  kongelige  Historiograf,  Mester 
Anders  Sørensen  Vedel.  Han  var  paa  Rejse 
rundt  om  i  Landet  for  at  studere  gamle 
Monumenter  og  Gravskrifter,  som  Forarbejde 
til  sit  store  Forehavende ,  Fædrelandets  Hi- 
storie. Dels  for  disse  Studeringers  Skyld, 
dels  for  at  besøge  sin  gamle  Ven  og  for- 
dums Discipel,  Tyge  Brahe  til  Knudstorp,  var 
han  ogsaa  kommet  til  Hveen,  hvor  han  var 
indtruffen  nogle  Dage  før  Dronning  Sofie. 

—  Veed  Eders  Naade,  sagde  Lensmanden, 
inden  den  beredvillige  Historiog'raf  kunde  faa 
Lejlighed  til  at  tilbyde  Dronningen  sin  Tjene- 
ste som  Cicerone  omkring  paa  Øen,  at  Mester 
Anders,  blandt  andre  Stykker,  som  belanger 
det  Historiske,  har  samlet  en  Hob  smukke 
gamle  Viser,  som  er  lagt  om  henfarne  Konger 
og  Kæmpers  mærkelige  og  priselige  Idrætter. 

—  Dem  maa  I  med  en  Hast  lade  udgaa 
paa   Trykken   og  sende   Os   nogle   exemplaria 


deraf  til  Lyst  og-  Tidkort  for  Os  og  vore 
Jomfruer  ....  Vi  have  hørt  sjunge  af  disse 
Viser  og  glædet  Os  deraf. 

Mester  Anders,  til  hvem  disse  opmuntrende 
Ord  vare  henvendte ,  smilede  mistrøstig  og 
gjorde  Dronningen  opmærksom  paa.  at  Papi- 
rets Dyrhed  levnede  ham  kun  ringe  Haab  om, 
i  den  nærmeste  Tid  at  se  sine  Visesamlinger 
udgaa  paa  Trykken. 

—  Hvorfor  har  I  da  ikke  vendt  Eder  om 
Hjælp  til  Kongen? 

—  Jeg  har  vel  tænkt  paa  at  gøre  det, 
som  Høvedsmanden  veed,  sagde  Mester  Anders, 
og  saae  ved  disse  Ord  paa  denne,  som  om 
han  vilde  kalde  ham  til  Vidne  paa  sine  Ord. 
Men  jeg  trøstede  mig  dog  ikke  til  at  begære 
en  saadan  Hjælp  af  Hans  Naade. 

—  Om  Mester  Anders  var  for  frygtsom  til 
at  tale  til  Kongen  derom,  sagde  Dronningen, 
idet  hun  paany  henvendte  Talen  til  Lensman- 
den, hvorfor,  vor  Junker,  har  I  da  ikke  ladet 
eders  egen  Veltalenhed  skinne  for  Kongen  i 
denne  Sag,  at  hver  Mand  kunde  bekomme 
disse  smukke  og  lystelige  Viser  at  læse  og 
øve  sig  i  saadanne  Sange? 

—  Eders  Naade!  Jeg  skatter  hans  Arbejd 
saare  højt,  og  ønsker  min  gamle  Ven  al  den 
Hjælp  og  Bistand  han  kan  trænge ,  for  at 
kunne  forfølge  denne  priselige  Handel  til  Gavn 


og  Glæde  for  alle  Folk.  Men  røre  Noget  hos 
Kongen  derom ,  det  siger  jeg  dog  rundt  ud, 
det  gør  jeg  nødigen.  Jeg  kan  ikke  tale  for 
Andre,  saalænge  jeg  endog  gør  mig  Betæn- 
kende ved  at  tale  for  mig  selv.  Jeg  har  Hans 
Naades  Bistand  behov  til  Forfremmelse  af  min 
egen  Handel  her  paa  Steden  med  at  forfare 
Stjærnernes  Løb  paa  Himlen.  Men  jeg  har 
alt  stillet  saa  mange  Krav  til  Hans  Naades 
gavmilde  Rundhed,  at  jeg  vel  nødigen  skulde 
fremkomme  med  flere? 

—  Kan  Kongen  gøre  bedre,  end  ophjælpe 
denne  priselige  Handel  til  nyttige  Kundska- 
bers Udbredelse,  sagde  Dronningen,  og  saae 
sig  ved  disse  Ord  om  i  Kredsen  af  de  Tilste- 
deværende ,  paa  hvis  Ansigter  man  tydelig 
kunde  spore,  at  Samtalen  havde  taget  en  Ven- 
ding, hvorunder  den  lagde  mer  end  alminde- 
lig Beslag  paa  deres  Opmærksomhed. 

-  Det  Spørgsmaal  maatte  Andre  helst 
besvare,  sagde  Lensmanden,  jeg  kunde  sam- 
tykke det  for  let.  Naar  jeg  ellers  dagligen 
maa  høre,  hvorlunde  min  naadige  Herre  for- 
tales af  Mange  formedelst  den  G-unst  og"  Gave 
han  beviser  mig  saa  uspart,  saa  befrygter  jeg 
tidt,  at  staa  hindrende  i  Vejen  for  Andre, 
som  kunde  have  Krav  paa  hans  kongelige 
Naades  Gavmildhed  til  Ophjælpning  af  anden 
nyttig  Handel  og  Væsen.     Jeg  maa  dog  vogte 


paa,  at  jeg  ikke  forleder  Hans  Xaade  at  agte 
de  Tjenester  for  højt  igen,  som  jeg  glæder 
mig  af  at  kunne  vise  den  lovlige  astronomiske 
Kunst  her  i  Landet. 

Idet  Lensmanden  talte  om  den  Kritik  af 
Kongens  Gunstbevisninger  mod  ham  .  som 
mærkedes  i  det  Skjulte,  mødtes  hans  Øjne 
med  den  unge  Persons ,  som  havde  hvisket 
med  sin  Sidemand  om  disse  Ting.  Det  var 
Dronningens  Hofjunker,  den  forgældede  Ivar 
Krabbe.  Han  tog  hurtig  Øjnene  til  sig*,  idet 
hans  Blik  mødte  Lensmandens,  men  Dronningen 
havde  opfanget  det  mellem  dem  vexlede  Øje- 
kast og  en  Sky  lejrede  sig  paa  hendes  Pande. 

—  Ivar  Krabbe !  udbrød  hun,  I  hører  hvad 
her  tales.  I  maa  bekræfte  Os  disse  Ord.  om 
Vi  ellers  skal  tro  paa  dem!  Er  det  saa  i  sig 
selv,  maa  I  sikkerlig  vide  det.  Kan  Nogen 
virkelig  fortænke  Kongen ,  at  han  ophjælper 
den  Handel  her  paa  Steden  til  nyttige  og  lov- 
lige Kunsters  Forfremmelse? 

Junkeren  glattede  sit  Mundskæg  og  be- 
tænkte sig  paa  Svar.  Han  kunde  ikke  be- 
kvemme sig  til  at  indrømme  Lensmanden 
Xoget,  og  vovede  paa  den  anden  Side  heller 
ikke  at  være  af  anden  Mening  end  Dronningen. 

—  Eders  Naade  maa  gunstigen  betænke 
vor    Faakundighed ,   sagde   han   omsider,   ikke 


uden  et  Anstrøg  af  Ironi.  Det  er  en  Handel 
for  Himlen,  for  Jorden  skikker  den  sig  ikke. 

—  Nej ,  visselig  skikker  den  sig  ikke  for 
Jorden,  denne  Handel,  naar  Menneskene  paa 
Jorden  skikke  sig  som  vi  for  nærværendes  Tid. 
Vi  passe  vore  Heste  og  Hunde,  vi  Smaa,  vor 
Skaaldrikken  og  vor  Jagt,  vor  Dystrenden  og 
vore  Væddemaal,  og  mænge  os  ikke  i  Andet. 
Det  hjælper  ikke,  at  man  underviser  os  ander- 
ledes, det  bliver  i  det  samme  Væsen  som  for 
med  disse  Ting  aleneste,  hvorpaa  vi  uden  Ære 
spilde  vore  Aar.  Vi  tro  os  i  vor  gode  Ret 
til  at  tale  bespottelig  om  Andre ,  som  have 
Glæde  af  andre  Ting  og  behværve  sig  af  deres 
kloge  Nemme  med  at  forfare  dem.  Vi  er  for- 
trydelige paa  Kongen  for  den  Anselighed  han 
giver  saadanne  Folk  med  at  bifalde  deres 
Handel  og  glæde  sig  deraf,  dog  i  Besynder- 
lighed for  den  Skænk  han  beviser  dem ,  som 
er  fattig  nok,  aldenstund  Hans  Naade  mener, 
at  han  med  saadanne  Folk  kuns  ophjælper 
nyttige  Kunster  og  Videnskaber,  som  vil  leve 
længe  og  agtes  højt,  naar  vi  Alle  er  Støv  og 
Ormesæk! 

Disse  Ord ,  som  Dronningen  udtalte  med 
Lidenskab  og  hævet  Røst,  passede  i  flere  Hen- 
seender bedre  paa  de  tilstedeværende  høje 
Herrer  i  Almindelighed,  end  paa  Den,  som 
nærmest  havde  foranlediget  dem.     Hun  havde 


derfor  ogsaa  henvendt  dem  til  Selskabet.  Jun- 
keren hadede  Lensmanden  hovedsagelig  fordi 
denne  kunde  glæde  sig  ved  en  rigeligere  Til- 
strømning af  den  kongelige  Naades  Kilder, 
end  han.  Og  som  det  gærne  gaar  med  uret- 
færdigt Had,  det  blev  større  paa  Grund  at 
Uretfærdigheden.  Han  fremturede  deri  for  at 
forsvare  sin  egen  Fejltagelse.  Han  nedsatte 
ham  personlig  for  at  tilfredsstille  sit  misunde- 
lige, skinsyge  Fjendskab,  og  udtalte  sig  med 
Ringeagt  om  hans  Videnskabelighed,  ikke  just 
fordi  han  var  ude  af  Stand  til  at  agte  den, 
men  fordi  det  skortede  ham  paa  god  Villie 
til  at  gøre  det.  Skøndt  han  var  en  Vellyst- 
ning,  der  havde  tilbragt  sin  meste  Tid  paa 
Spille-  og  Værtshuse,  hvor  han  havde  skaffet 
sig  Gæld,  men  ingen  Kundskaber,  var  han  at 
Naturen  dog  vel  begavet.  .  Hans  Standsfæller 
derimod  vare  i  Regelen  mere  ærlige,  enfoldige 
og  uskyldige.  Xaar  disse  jævne  Adelsmænd 
talte  om  den  stiærnekyndige  Junker  paa  Hveen, 
deres  Jævnlige,  med  et  ironisk  Smil  eller  et 
undskyldende  Skuldertræk,  saa  var  det  fordi 
de  virkelig  vare  blinde  for  Betydningen  af 
hans  Studeringer  og  følte  sig  overtydede  om, 
at    være    i   deres    gode  Ret    dertil. 

Denne  Opfattelse  af  ham.  der  paa  faa 
Undtagelser  nær  deltes  af  hele  Adelen,  kunde 
ikke  være  nogen  Hemmelighed  for  Kongehuset. 

Dronningen,  der  saa  vel  som  Kongen  ær- 
grede sig  derover,  havde  længe  pønset  paa 
en  Lejlighed  til  at  lade  sig  forstaa  dermed  for 
de  uvidende  Hofsinder.  De  skarpe,  uforbe- 
holdne Ord  hun  havde  talt  var  kommet  dem 
uventet  som  et  Lyn,  og  Lynet  var  slaaet  ned. 
Alle  de  høje  Herrer  sadde  betuttede  og  saae 
ned  over  deres  brede  Pibekraver  og  deres  med 
massive  Guldkæder  behængte  Fløjels  Kapper. 
Ingen  vovede  at  slaa  Øjnene  i  Vejret,  og  der 
opstod  en  almindelig  pinlig  Pavse. 

-  Jeg  beder  Eders  Naade  ydmygeligen, 
lad  det  staa  ved  sit  Værd,  sagde  endelig  Lens- 
manden,  som  følte  sig  lige  saa  ilde  stemt  ved 
dette  Udbrud  af  Dronningens  hæftige  Lune 
som  alle  de  Andre.  Jeg  har  talt  uforsigtig 
og  skammer  mig  derover.  Dog,  jeg  tænkte 
ikke  at  kære  over  Nogen. 

Dronningen  svarede  ikke.  Junkeren,  som 
af  hendes  Tavshed  og  alvorlige  Mine  sluttede, 
at  hun  fortrød,  hvad  hun  havde  talt  og  gæ nu- 
vilde  gøre  sin  Uret  god  igjen,  naar  man  vilde 
give  hende  en  Smule  Anledning  dertil,  uden 
at  hun  behøvede  at  ydmyge  sig  selv  derved. 
-  besluttede  at  benytte  sig  af  hendes  for- 
mentlige gode  Stemning  til  sin  Kordel.  Han  vilde 
bringe  et  Kanikedømme  i  Erindring,  som  var 
ledigt,  og  som  han  gjorde  sig  Haab  om  at 
faa.      1  Ian   indledede  Sagen   ved  at  minde  om 

sin  tro  Tjeneste  som  en  Adkomst,  der  maatte 
komme  i  Betragtning,  selv  om  han  var  blind 
for  visse  Videnskabsting. 

Men  Dronningen,  der  mærkede  hvor  han 
vilde  hen,  og  som  ingenlunde  var  i  den  efter- 
givende Stemning  han  mente,  besluttede  strax 
at  betage  ham  Modet,  som  hun  oven  i  Købet 
fandt,  var  kommet  noget  ubetimelig  over 
ham. 

—  I  lever  overdaadigen,  Ivar  Krabbe !  faldt 
hun  ham  i  Talen. 

—  Overdaadigen?  gentog  han,  da  han 
var  kommet  lidt  til  sig  selv  efter  Skuffelsen. 
En  Adelsmand  er  jo  dog  ingen  Kræmmer,  at 
han  skal  vende  Skillingen  i  Haanden.  Man 
holder  sin  Stand  rundelig  med  Reputats. 
Man  lever  som  en  fin  unger  Mand  bør  at  leve, 
der  kænder  Artighed  og  god  Skik. 

—  Men  I  er  jo  i  Gærde  om  et  godt 
Giftermaal!  I  har  jo  ingen  Nød!  Kan  Vi  tro, 
som  Rygtet  gaar,  da  har  I  Haab  om  at 
vorde  optaget  i  Dottermændenes  ærede  Kolle- 
gium. 

Junkeren  bed  sig  i  Læberne,  thi  det  Gifter- 
maal, han  ganske  rigtig  arbejdede  paa,  var 
ikke  standsmæssigt. 

Han  bejlede  til  en  rig  Borgers  Datter  af 
Grunde,  som  ikke  vare  ganske  blottede  for  be- 
regnende Fornuft,   og  det  var  ham  overmaade 

ukært,  at  Dronningen  havde  hørt  tale  om  disse 
ujunkerlige  Bestræbelser,  især  da  det  var  for- 
bundet med  visse  Vanskeligheder  for  ham  at 
gennemføre  dem,  og  det  saaledes  tilmed  var  uvist, 
om  Slaget  kunde  vindes  og  de  forfaldne  Af- 
fairer  ophjælpes  ved  denne  i  sig  selv  lidet  pas- 
sende Forbindelse. 

—  Eders  Naade  vilde  bese  Landet,  sagde 
han.  Befaler  I,  at  jeg  skal  gaa  og  lade  sadle? 
Tiden  kunde  lettelig  forløbe,  om  det  ellers  er 
Eders  Naades  Agt  at  ville  være  hjemme  til 
Nadvertid. 

Dronningen  maatte  le  af  dette  snilde  For- 
søg paa  at  bringe  Spørgsmaalet  i  Forglemmelse 
ved  at  føre  en  anden  Materie  paa  Bane. 

—  Men  glem  dog  ikke.  Ivar  Krabbe,  at 
vare  Os  ad,  naar  disse  Ting  er  kommet  i 
Rigtighed,  at  vi  kan  tænke  paa  vor  Brude- 
skænk. 

—  Kanikedømmet,  tænkte  Junkeren,  og 
følte  sig  lidt  trøstet. 

Dronningen  foldede  Hænderne  i  Skødet 
og  læste  stiltiende  Bordbønnen.  De  tunge 
Sølvbægere  stødtes  sammen,  de  svære,  hynde- 
belagte Bænke  skubbedes  tilbage  med  Støj, 
man  reiste  sig  fra  Bordet,  takkede  Værten  for 
Maden,  sagde  hinanden  Velbekomme  og  for- 
delte sig  i  Grupper  rundt  om  i  Salen.  Dron- 
ningen,   Mester    Anders   og    Værten   dannede 

en  Gruppe  for  sig-.  Mester  Anders  udtalte  sin 
Glæde  for  Dronningen  over  at  have  faaet 
Frihed  til  at  kunne  offre  sig  udelukkende  for 
Videnskaberne,  efter  at  han  ved  Kongens 
Gunst  havde  opnaaet  et  Kanikedomme.  Dron- 
ningen anmodede  ham  om  en  Afskrift  af  de 
historiske  Viser,  saasom  han  ikke  haabede  i 
den  nærmeste  Tid  at  faa  dem  udgivne  i  Tryk- 
ken. Historiografen  lovede  at  efterkomme 
hendes  Befaling,  idet  han  dog  udbad  sig,  at 
hun  for  en  kort  Tid  vilde  have  Taal  med  ham, 
saalænge  indtil  han  kunde  faa  gjort  et  Udvalg 
af  de  fornemste  og  faa  det  renskrevet.*) 

Lensmanden  mindede  om  den  Tid,  da 
Mester  Anders  havde  fulgt  ham  som  Hov- 
mester paa  hans  første  Udenlandsrejse  og 
under  deres  Ophold  i  Leipzig  havt  Ordre  fra 
Jørgen   Brahe,    hans   strænge    Hr.  Farbroder. 


*)  Skøndt  Dronningen  flere  Gange  baade  mundtlig  og 
skriftlig  gennem  sin  Hovmesterinde,  Fru  Beate  Bilde, 
mindede  ham  om  hans  Løvte,  holdt  han  det  dog  aldrig. 
Efter  nogle  Aars  Forløb  hk  han  imidlertid  oprettet 
et  eget  Trykkeri  i  sit  Hjem  Liliebjerg  i  Ribe,  hvor 
Viserne  endelig  ble  ve  trykte.  Han  sendte  da  Dron- 
ningen et  trykt  Exemplar  i  Stedet  for  det  lovede 
skrevne,  og  gjorde  sin  Forsømmelse  god  igen  ved  i  et 
Forord,  som  han  lod  følge  med  Bogen  og  som  vat 
stilet  til  Dronningen ,  paa  en  særdeles  smuk  Maade  at 
give  hende  Æren  for,  at  det  priselige  Foretagende  havde 
-et  Lyset. 

til  at  holde  ham  fra  at  dyrke  de  frie  Viden- 
skaber. Han  morede  sig  med  at  opfriske 
Erindringen  om  de  Bryderier,  det  havde  voldt 
den  stakkels  Hovmester,  at  gøre  sin  Skyldig- 
hed i  saa  Henseende.  Mester  Anders  øn- 
skede sig  selv  til  Lykke  med,  at  han  ikke 
havde  været  i  Stand  til  at  overvinde  dem,  i 
Betragtning  af  de  udmærkede  Frugter  af  Lens- 
man  dens  frie  Studering,  som  nu  vare  blevne 
synlige,  ,.de  mange  mærkelige  og  nyttige  In- 
strumenter og  adskilligt  andet  Arbejde,  hvis 
Lige  fast  ikke  af  Verdens  Begyndelse  nogen- 
steds var  paafundet  eller  gjort/' 

—  Er  det  i  Sandhed  Eders  Naades  Agt, 
at  ville  være  hjemme  til  Nadvertid? 

—  Klokken  slog  først  Elleve  nu  paa  Taar- 
net.     Der  er  en  Stund  tilbage  af  Dagen  endnu. 

—  Eders  Xaade  faar  dog  at  overgive 
eders  Forsæt  og  fortøve  her  en  Dag  endnu, 
om  Altingest  her  ellers  skal  ret  og  i  god  Ro 
beses. 

Dronningen  havde  i  Grunden  nok  Lyst 
til  at  forlænge  sit  Ophold  en  kort  Tid,  især 
dog  for  at  kunne  underholde  sig  noget  mere 
med  Værten  om  visse  lærde  Spørgsmaal,  som 
f<  rtrinlig  sysselsatte  hende.  Da  han  derfor 
forsikrede,  at  hun  ingen  Ulejlighed  vilde  volde, 
hvor  længe  det  end  maatte  behage  hende  at 
udstrække    sit    Besøg,     saa    samtykkede    hun 

omsider  i  hans  Begæring  og  lovede  at  tilbringe 
endnu  en  Dag  paa  Øen.  Dog  stillede  hun 
den  Betingelse,  at  han  maatte  unde  sig  selv 
nogen  Frihed  for  at  kunne  passe  sine  Stude- 
ringer, som  han  paa  ingen  Maade  maatte  for- 
sømme. Hun  onskede  desuden  ikke,  at  han 
ganske  skulde  unddrage  sig  Hustru  og  Børn, 
som  han  maatte  holde  skjult  paa  Øen  under 
de  fornemme  Gæsters  Besøg,  thi  Fru  Kirstine 
var  jo  bondefødt,  en  ufri  Kvinde,  som  ikke 
kunde  være  tilstede  ved  Festlighederne  i 
Anledning  af  deres  Nærværelse.  Dog  denne 
Grund  til  ikke  at  lægge  for  stærkt  Beslag  paa 
hans  Selskab  nævnede  hun  ikke;  men  Lensman- 
den gættede  sig  rødmende  dertil. 

Dronningen  vinkede  med  Haanden  ad 
Junkeren  og  gav  ham  Ordre  til  at  holde  en 
sadlet  Hest  rede  til  Udflugten  paa  Øen,  hvor- 
paa  hun  lagde  sin  Arm  i  Lensmandens  og  for- 
lod Salen  med  ham  og  de  taa  Damer,  som  af 
Hensyn  til  det  manglende  kvindelige  Element 
i  hans  Husstand  var  fulgt  med  hende  paa 
dette  Tog.  Mester  Anders  havde  efter  Aftale 
med  hende  og  Lensmanden  paataget  sig  hendes 
Ledsagelse  i  hans  Sted.  Da  han  derfor  strax 
efter  ogsaa  forføjede  sig  bort  for  at  gøre  sig 
i  Stand  til  Touren,  og  der  saaledes  ikke  længer 
var  Xogen  tilbage  for  Adelsmændene,  som  de 
behøvede    at   genere   sig  for,    brød  den  længe 

med  Møje    tilbageholdte  Kritik    af  Værten  og 
hans  Hus  ud  i  spottende  Bemærkninger. 

—  Jeg  vil  være  en  Hundedreng,  om  jeg 
begriber,  hvad  Dejlighed  Hendes  Naade  finder 
hos  denne  tykhalsede  Diogenes  Cynicus? 

—  En  philosophus  med  en  Sølvnæse! 

—  Og  med  Blækklatter  paa  Kraveflippen. 

—  En  Sortekunstner !  sagde  Preben  Krag, 
Ridderen  med  den  kugledannede  Hoved,  som 
gjorde  Fordring  paa  at  nedstamme  fra  Rolf 
Krage.  Hvorfor  bøder  han  ikke  og  sætter  i 
Stand  paa  Hellig-Tre-Kongers  Kapel  ved  Ros- 
kilde, som  han  er  pligtig?  Fordi  et  saadant 
gudfrygtigt  Arbejd,  om  det  blev  gjort  af  ham. 
vilde  være  det  Samme  som  Herrens  Bøn  læst 
bagfra. 

Junkeren,  som  ikke  var  overtroisk,  opslog 
en  Haanlatter  ved  disse  Ord  og  fortalte  en 
Historie  om  Tyge,  hvorlunde  han  en  Gang  i 
Rostock  havde  spaaet  Sultan  Solimans  Død 
af  en  Maaneformørkelse  og  ladet  nogle  latin- 
ske Vers  opslaa  derom  paa  det  akademiske 
Kollegium.  Kort  Tid  efter  indløb  virkelig 
Efterretningen  om  Sultanens  Død;  men  da  det 
viste  sig,  at  den  var  indtruffen  før  Forudsi- 
gelsen, foranledigede  den  kun  Spot  over  Spaa- 
manden. 

Man  vedblev  endnu  en  Tidlang  at  gøre 
sig    lystig    over    den    fraværende  Va>rt,    indtil 


det  tilsidst  nær  var  kommet  til  Krig  mellem 
Spotterne  indbyrdes,  idet  Junkeren  ikke  vilde 
taale  —  og  dertil  havde  han  skellig  Grund  — 
at  der  gjordes  Bemærkninger  over  hans  bor- 
gerlige Giftermaal. 

Man  var  allerede  begyndt  at  daske  paa 
Kaardehæfterne,  da  et  Forslag  af  En  om  at 
gaa  ned  i  Staldene,  bortledte  Opmærksomhe- 
den fra  Striden  og  blev  som  et  godt  Indfald 
strax  bragt  i  Udførelse. 


II. 

Tyge  og  Dronning  Sofie. 

L^igesom  man  siger,  at  et  Menneskes 
Haandskrift  svarer  til  dets  Karakter,  saaledes 
svarede  Uranienborg  med  Tilhør  af  Haver 
og  Anlæg  af  alle  Slags  til  den  Mand,  der  fandt 
sin  Glæde  i  at  sysle  med  noget  saa  Regel- 
mæssigt, som  de  mathematiske  Figurer  og 
Stjærnernes  Gang  paa  Himlen.  Alt  udgjorde 
en  fuldkommen  Regelmæssighed.  Ved  Foden  af 
en  bred  Vindeltrappe,  der  forbandt  Hovedbyg- 
ningens første  Sal  med  Stuelejligheden,  betraadte 
man  en  tavlet  Stengang,  der  gik  i  lige  Linie  fra 
det  nordlige  til  det  sydlige  Taarn,  og  som  midt- 
vejs var  gennemskaaret  af  en  lignende  Gang,  der 
gik  tværs  gennem  hele  Bygningen  fra  Øst  til  Vest. 
Disse  tvende  Hovedgange  laa  paa  Grundfladen 
som  et  Kors,  det  delte  Hovedbygningens  Stue- 
lejlighed  i   fire   lige  store  Parter,    hvoraf  hver 


19 

Part  udgjorde  et  Værelse.  I  Korsets  Midte, 
hvor  Gangene  gennemskare  hinanden,  var  en 
lille  udvidet  rund  Plads,  hvorfra  et  Springvand 
kastede  sine  Straaler  til  alle  Sider  gennem 
underlige  Rør  af  Fugle,  Dyr  og  Fiske,  der 
dannede  Armene  paa  en  Figur,  som  drejede 
rundt  af  sig  selv  og  udbredte  en  kvægende 
Køling  i  Sommerens  Hede. 

Dronningen  havde  skilt  sig  fra  sine  Jom- 
fruer og  gik  ført  af  sin  Vært  ned  ad  Vindel- 
trappen og  ligeud  ad  den  første  af  de  nævnte 
Gange,  forbi  Springvandet  og  fire  vældige 
Døre,  som  førte  til  de  fire  omtalte  Værelser. 
En  sød  Duft  fra  de  nærliggende  Blomster- 
haver strømmede  ind  gennem  de  to  taarnag- 
tige,  med  mange  Snirkler  og  Figurer  forsynede 
Portaler  i  Øst  og  Vest.  Mystiske  Toner  fra 
skjulte  Spilleværker  blandede  sig  med  den 
ensformige  Lyd  af  Springvandets  Plasken  og 
de  Gaaendes  Trin  paa  de  blommede  Damaskes 
Tæpper,  som  dækkede  Stengulvets  Fliser. 

Ved  Enden  af  Gangen  drog  Lensmanden 
et  Forhæng  til  Side,  der  faldt  sammen  over 
en  massiv  Egetræs  Dør,  hvorover  man  i  en 
Porfyrplade  læste  de  Ord:  Non  haberi,  sed 
esse  (Ej  synes,  men  være),  aabnede  Døren,  og 
de  traadte  ind  i  et  stort,  cirkelrundt  Værelse 
med  en  Stensøjle  i  Midten ,  der  udgjorde  det 
Indvendige  af  det  sydlige  Taarns  Stuelejlighed. 

Den  første  Genstand,  som  her  tiltrak  sig  Op- 
mærksomheden, var  en  mandshøj,  lueforgyldt 
Himmelglobus,  der  hvilede  paa  et  prægtigt 
Fodstykke  af  dens  halve  Højde  og  hvorover 
der  svævede  en  Himmel,  som  ved  Snore  og 
Tridser  i  Loftet  kunde  lades  ned  over  den  for 
at  beskytte  den  mod  Støv.  Denne  Globus  var 
et  gammelt  Værk  af  Tyge,  som  han  for  mange 
Aar  siden  havde  paabegyndt  i  Augsburg.  Den 
var  at  betragte  som  et  illustreret  Bilag  til 
hans  udførlige  Fixstjærnefortegnelse,  idet  han 
vedblev  gennem  hele  sit  Liv,  efterhaanden 
som  han  opdagede  flere  og  flere  af  diss»- 
Stjærner  og  bestemte  deres  indbyrdes  Stillin- 
ger, at  indgrave  dem  paa  den  blanke  Metal- 
flade, og  den  regnedes  blandt  hans  ypperste 
Kunstskatte.  Men  dens  Skæbne  blev  ulykke- 
lig ligesom  hans  egen  og  det  øvrige  Ura- 
nienborgs.  Den  fulgte  ham  i  hans  Landflyg- 
tighed og  blev  efter  hans  Død  opbevaret  i 
et  Jesuiter-Collegium  i  Schlesien.  Dette  blev 
linder  Trediveaarskrigen  indtaget  af  den  dan- 
ske Prins,  Jørgen  Ulrik,  Kristian  den  Fjerdes 
Søn,  der  fandt  Globen  og  lod  den  føre  tilbage 
til  Kjøbenhavn.  Her  blev  den  først  opbevaret 
paa  Universitetet  og  senere  paa  Rundetaarn. 
hvor  den,  forsynet  med  en  af  Longomontanus 
forfattet  Indskrift,  der  meddelte  dens  Historie, 
længe  var  Genstand  tor  Alles  Beundring.    Men 

i  den  ulykkelige  Ildebrand  1728  ødelagdes 
ogsaa  Observatoriet  med  dets  Instrumenter,  og" 
af  den  berømte  Globus  er  der  nu  kun  et  Par 
ubetydelige  Metalstykker  tilbage.  Xaar  Dron- 
ning Sofie  løftede  Blikket  op  over  denne  Glo- 
bus, kunde  hun  se  sit  eget  Portræt  i  Legems- 
størrelse hængende  paa  Væggen  bagved  den, 
og  ved  Siden  deraf,  som  Pendant,  et  Portræt 
af  hendes  Gemal,  Tyges  Beskytter  og  Velyn- 
der. Kong  Frederik  den  j.  inden.  Desuden  fand- 
tes i  Værelset  et  Portræt  af  hans  Beundrer, 
I  andgrev  Wilhelm  af  Hessen,  en  Mængde 
andre  Portræter  af  Astronomer,  Filosofer,  Dig- 
tere og  Videnskabsmænd,  hvoriblandt  et  af 
Kopernikus,  som  denne  selv  skulde  have  ma- 
let, Bøger  og  Malerier  i  Mængde,  musikalske 
Instrumenter,  Fuglebure  med  mange  baade 
hjemlige  og  indførte  Fugle,  Automater  og  an- 
dre Kunstsager.  ( »ver  Døre  og  Nischer,  Ka- 
miner og  Gesimser  fandtes  Billeder,  Spejle  og 
Uhre  i  Overflødighed.  Overalt  saaes  eller  læ- 
stes sindbilledlige  Fremstillinger,  latinske  Vers, 
filosofiske  Sentenser  og  Inskriptioner,  og  over 
det  Hele  gød  Solen,  hvis  Straaler  trængte  ind 
gennem  smaa,  blyindfattede  Ruder  af  mange- 
farvet  Glas,  en  Lysning,  der  meddelte  alle  dis- ■ 
i  sig  selv  foruifderlige  Genstande  et  endnu 
ferunderligere  magisk  Skær. 

Saaledes  var  Tyges  Bibliothek  eller,  som 
det  ogsaa  kaldtes,  hans  Musæum. 

Lensmanden  havde  bragt  sin  Gæst  til  Sæde 
i  en  stor  gammeldags  Lænestol  med  udskaa- 
ren  Ryg  og  gjorde  Mine  til  at  fjærne  sig  i  al 
Ærbødighed,  da  Dronningen  pegede  paa  en 
Stol  ved  hendes  Side,  sagde,  at  hun  ikke  vildt- 
sove,  men  kun  udhvile  lidt  og  at  hun  havde 
en  Bøn  til  ham.  Lensmanden  tog  Plads  paa 
et  beskednere  Sæde  i  hendes  Xærhed.  lagde 
det  ene  Ben  over  det  andet  og  indtog  en  af- 
ventende Stilling. 

—  Den  lovlige  astronomiske  Kunst,  be- 
gyndte hun,  er  ypperligere  end  Chymien.  Den 
opløfter  os  over  Forgængeligheden  og  alle 
smaa  jordiske  Ting  til  Forglemmelsens  Væ- 
relse og  Bolig,  til  Noget,  som  er  vigtigt  og 
varagtigt  altid  og  evindelig. 

—  Astronomia  og  Chymia,  faldt  Lensman- 
den hende  i  Talen,  er  Søstre  og  fælles  Kunster 
med  hinanden  indbyrdes.  I  et  lidet  Titel- 
kobber til  en  Bog,  jeg  lod  prente,  har  jeg 
givet  min  Betænke  herom  en  billedlig  Frem- 
stilling. Naar  Astronomen  vender  sine  øjm- 
opad,  saa  forfarer  han  ganske  paa  samme 
Maade,  som  en  Chymicus,  naar  han  vender 
dem  nedad.  Ser  jeg  ned,  sef  jeg  op,  ser  jeg 
op,  ser  jeg  ned.  Det  er  overalt  den  samme 
Natur,  der  er  Genstand  for  min  Ransagelse. 

—  Ikke  des  mindre,  sagde  Dronningen, 
idet  hun  legede  med  sin  paa  Brystet  ned- 
hængende svære  Guldkæde ,  saa  har  I  dog  af 
disse  tvende  Søstre  kastet  eders  meste  Kærlig- 
hed paa  hende,  som  sætter  Eder  i  Stand  til 
—  blandt  andre  nyttige  og  gode  Stykker  — 
at  forudsige  Menneskenes  Lykke  paa  Jorden, 
forsaavidt  den  er  Stjærnerne  underlagt.  I 
har  prædiceret  vor  hjærtenskære  Søn ,  Prins 
Kristian,  saa  mange  gode  Ting  —  vistnok  ved 
Siden  af  nogen  Ugunst,  som  ikke  kan  være 
Andet  — ,  at  hans  Liv  vil  blive  som  en  sød 
Sommerfryds  Dag,  naar  blot  en  liden  Part 
deraf  vorder  opfyldt.  Saturnus  vil  give  ham 
Alvorlighed,  Merkurius  Forstand  og  Sindsens 
Gaver,  Mars  vil  gøre  ham  djærv  og  dulig  til 
Manddoms  Gærning,  og  baade  Solen,  Maanen 
og  det  opstigende  Steds  Stillinger  i  gode 
Planethuse  lover  ham  en  høj  og  naturlig 
Alder. 

Dronningen  havde  talt  i  sit  Hjærtes  Tillid 
og  vidste  ikke,  at  Mesteren  var  ej  nær  saa 
troende  som  hun.  Vistnok  havde  han  i  det 
Skrift,  som  han  paa  Kongens  Befaling  havde 
udarbejdet  om  Kristian  den  Fjerdes  Nativitet. 
udtalt  sig  tvivlende  om  sine  Spaadommes  Paa- 
lidelighed,  men  hendes  Forhaabninger  ilede 
forud  for  hans  kolde  Fornuftslutninger.  Hun 
havde  grebet  af  hans  Fremstilling,    hvad  der 

tiltalte  hende,  og  Mesteren  nænnede  ikke  ved 
at  gentage  sine  Tvivl,  at  forstyrre  den  unge 
Moders  Drømme.  Hans  Arbejder  som  Nati- 
vitetsstiller  tilfredsstillede  ham  dog  ikke  nær 
saa  meget,  som  hans  egenlige  astronomiske 
Virksomhed,  og  han  optraadte  nødig  som 
Astrolog.  Dog  tvivlede  han  ikke  saa  meget 
paa  Stjærnernes  Virkninger  i  sig  selv,  som 
paa  Muligheden  af  at  lære  disse  Virkninger 
at  kænde,  og  han  mente,  at  det  var  over- 
ordenlig vanskeligt  paa  en  Tid,  da  Uhrene 
vare  saa  ufuldkomne  og  Pendulen  endnu  ikke 
opfunden,  at  bestemme  Fødselsøjeblikket  med 
den  Nøjagtighed,  som  var  nødvendig,  for  at 
Forudsigelserne  skulde  blive  tilstrækkelig  paa- 
lidelige. 

Dronningen  optog  Samtalens  Traad  paany 
og  sagde: 

—  Den  lovlige  astronomiske  Kunst  er 
passeligere  for  Mænd  end  for  Kvinder.  Den 
er  for  strængt  et  Hovedbrud  og  for  ypperlig 
i  sig  selv  for  os.  Chymien  derimod  er  passe- 
ligere for  Kvinder  at  forfare  end  for  Mænd. 
Vi  er  knyttede  fastere  til  dette  jordiske  Valsen 
og  de  uanselige  Ting  i  Livet,  som  den  begiver 
sig  med.  Vi  forstaa  disse  Ting  bedre  end 
det  Andet.  Det  har  ogsaa  befaldet  Os  bedre 
at  bese  eders  Arbejd  her  til  Chymiens  For- 
fremmelse,  eders   Laboratorier  med  store  De- 


stiller-  og  Flammeovne,  Digler,  Retorter  og 
Redskaber  af  allehaande  Slags,  end  eders 
Stjærnekamre  med  sjældne  Instrumenter,  Ta- 
bulaturer  og  Observations-Bøger,  hvor  gode 
og  gavnlige  alle  disse  Ting  i  sig  selv  kan 
være. 

Lensmanden  udtalte  sig  om  Guldmager- 
kunsten.  Han  tvivlede  vel  ikke  om  dens 
Mulighed,  men  mente  dog,  at  den  kun  var  et 
Problem,  som  endnu  Ingen  havde  været  saa 
lykkelig  at  løse,  trods  Alt,  hvad  Ignoranter 
og  Bedragere  paastod.  Han  fremsatte  sine 
Meninger  om  de  forskællige  Methoder,  men 
fraraadede  Dronningen  at  hengive  sig  for 
meget  til  Haabet.  Det  var  ingen  overflødig 
Advarsel,  thi  Dronning  Sofie  var  stærkt  hen- 
given til  alkemistiske  Forsøg  og  havde  sat 
mange  Penge  til  paa  Adepter. 

-  Gid  Vi  kunde  have  Eder  hos  Os  altid 
til  vor  Undervisning,  sagde  hun  .  .  .  Dog, 
det  kan  ikke  ske,  og  vi  maa  derfor  tænke 
paa  nogen  Vederlæggelse. 

Medens  hun  var  bleven  viist  omkring  af 
ham  i  de  hvælvede  Kældere  under  Slottet, 
hvor  Laboratorierne  fandtes,  var  hun  bleven 
opmærksom  paa  nogle  af  de  unge  Mænd, 
som  han  oplærte  i  de  mathematiske  og  andre 
Fag,  der  ikke  dyrkedes  ved  Universitetet. 
Den    Tanke    var   da    opstaaet    hos    hende,    at 

tage  en  af  dem  med  sig  tilbage  til  Residensen, 
hvis  Lensmanden  vilde  give  sit  Minde  dertil. 
for  under  hans  Tilsyn  at  foretage  visse  Ex- 
perimenter  i  Mesterens  Aand,  som  denne 
selv  havde  givet  hende  Anvisning  paa. 

—  Her  i  Laurits  Arktander,  Odd  Ejner- 
sen, Sebastian  Borussus,  Johannes  Aurifaber 
og  Andre,  som  Vi  have  hort  omtale  med 
stor  Berømmelse,  sagde  hun,  efter  at  have 
fremført  sin  Begæring.  I  antager  Ingen  som 
eders  Discipel  uden  vellærde  Personer,  som 
alt  tilforn  har  Forfarenhed  i  Kunsten.  Om 
han  er  høj  eller  ringe,  rig  eller  fattig,  er  Eder 
uden  Forskæl,  naar  han  kuns  er  en  dulig 
Lærling.  Ved  at  undervises  af  Eder  og  nyde 
eders  daglige  Omgængelse,  bekomme  de  stor 
vSkikkelighed.  I  vænner  dem  til  Flid  og  Ar- 
bejde og  lader  dem  endog  foretage  nyttige 
Udenlandsrejser  paa  eders  Bekostning. 

Lensmanden  lod  Haanden  glide  om  sit 
svære  Mundskæg  og  betænkte  sig  paa  Svaret. 

—  Jeg  har,  hvad  Eders  Naade  ønsker, 
sagde  han  omsider,  en  ung  Person,  egenlig  en 
Medikus,  men  som  i  det  Aar,  han  har  været 
hos  mig  her  paa  Hveen,  har  betjent  mig 
saavel  in  observationibus  astronomicis,  som  i 
chymisk  Destillering.  Han  kalder  sig  Flem- 
losius,  efter  en  By  udi  det  Land  Fyen .  hvor 
han    er   født   og    baaren.     Jeg    kan  være  ham 


2-J 

foruden  og  fortro  ham  et  vigtigt  Ærinde  at 
bestille.  Men  ellers  er  her  nogen  Lejlighed 
at  agte  paa,  thi  han  er  hjærtesmeltet,  saa 
Eders  Naade  faar  se  til,  at  I  kan  bære  over 
med  ham. 

Hjærtesmeltet?  gentog  Dronningen  og 
gav  sig  til  koket  at  vifte  sit  ungdommeligt 
smilende  Ansigt  med  en  liden  Fjedervifte, 
som    hængte   i    en   Perlesnor  ved  hendes  Side. 

—  Jeg  har  ikke  villet  lægge  mig  i  Sagen, 
sagde  Lensmanden  med  et  Skuldertræk,  og 
veed  Intet  om  den  uden  det  Samme. 

Dronningen  saae  lidt  skuffet  ud.  Lens- 
manden ,  som  mærkede ,  at  hun  gærne  vilde 
vide  mere,  trak  paa  Smilebaandet,  og  fortalte, 
at  Peder  Jakobsen  —  saaledes  kaldtes  han  til 
daglig  Brug  —  der  var  en  grundærlig  Svend, 
som  Undskyldning  for  sit  pludselige  og  uventede 
Komme  til  Hveen,  havde  fundet  det  pas^endt 
af  sig  selv  at  betro  ham  Et  og  Andet. 

—  Jomfruen  kænder  jeg  dog  ikke ,  til- 
føjede han  med  et  Anstrøg  af  Ironi,  men 
ønsker  Eders  Naade  nøjere  Undervisning,  kan 
den  maa  vel  ske  bekommes? 

—  For  ingen  Del,  nej !  udbrød  Dronningen 
og  rejste  sig.  Hun  var  bange  for  at  han 
skulde  lade  Disciplen  kalde  og  udfritte  ham 
i  hendes  Nærværelse,  og  tilføjede,  som  om 
hun  skammede    sig  ved    sin    Nysgerrighed    og 

gærne  vilde  bortlede  Opmærksomheden  derfra: 
Lad  det  saa  blive  ved  ham. 

Hun  aabnede  Døren  og  vinkede  ad  Jun- 
keren, som  traadte  ind,  fulgt  af  Jomfruerne 
og  meldte,  at  Hestene  stode  rede.  Mester 
Anders  indfandt  sig  ogsaa,  færdig  til  at 
gøre  hende  Følgeskab  paa  den  paatænkte 
Udflugt.  Jomfruerne  iførte  hende  Ridedragten, 
hvorpaa  hun ,  ledsaget  af  Lensmanden  og  de 
Andre,  begav  sig  ud  paa  den  indhegnede 
Plads,  hvorpaa  Slottet  laa.  Imidlertid  be- 
gyndte Historiografen  et  Foredrag  over  Øens 
topografiske  og  historiske  Ma«rkværdigheder, 
som  en  Forberedelse  til  det  forestaaende 
Kursus  i  Marken. 

—  Øen  Hveen,  sagde  han,  idet  han  traadte 
ærbødig  frem  ved  hendes  Side.  eller  Skar- 
lagensøen,  som  nogle  Fremmede  kalde  den 
ifølge  et  gammelt  .Sagn,  som  fortæller,  at  en 
Konge  engang  vilde  købe  den  og  betale  den 
med  saa  meget  Skarlagensklæde ,  som  kunde 
dække  den  ganske,  er  en  Klippeø  med  stejle 
Klinter.  St.  Ibbs-Kirke  er  lille  og  uden  Taarn. 
men  her  findes  et  Klokkehus  noget  højere 
oppe  i  Landet.  Af  historiske  Mærkværdig- 
heder findes  her:  Renshøj,  Gallehøj  og  Helle- 
høj —  hvor  Bønderne  holde  Thing  --de  tin- 
i '..  n-glevninger:  Nordborg,  Sønderborg.  I  lammer 
■  g   Karishøj,    nogle  Kæmpedysser  og  Fortids- 

monumenter,  samt  Munkekirke ,  som  er  Lev- 
ningerne af  en  gammel  Kirke.  At  Rotter  cg 
Mus  ikke  kan  leve  her  paa  Øen,  ikke  heller 
Muldvarpe ,  og  at  Nødderne  i  Hasselskoven 
aldrig  blive  ormædte,  er  Synderligheder,  som 
ogsaa  er  værd  at  mærke.  Om  Nordborg 
ganger  et  Sagn,  hvorom  der  er  lagt  en  gam- 
mel Vise.  Fru  Grimhild,  fortæller  Saxo  i  St. 
Knuds-Kronikes  tredivte  Bog,  som  ejede  Øen 
og  først  havde  havt  Hr.  Siegfred  Horn  til 
sin  Ægteherre ,  lod  goru  sin  anden  Gift  med 
stor  Pomp  og  Pragt.  Til  denne  Højtid  ind- 
bød hun  begge  sine  Brødre,  Folker  Spille- 
mand og  Hr.  Helled-Hagen ,  der  var  trolovet 
med  Jomfru  Hveenild ,  efter  hvem  Øen  har 
sit  Navn.  Hun  gjorde  den  Pagt  med  Hr. 
Helled-Hagen ,  som  hun  var  forbitret  paa  og 
tragtede  efter  Livet,  at  dersom  hendes  Kæmper 
slog  ham  først  til  Jorden  i  den  Kamp,  hun 
fik  stillet  an  mellem  dem ,  saa  skulde  han 
ikke  mere  staa  op ,  men  værge  sig  som  han 
kunde  bedst.  Nu  gik  den  listige  Kvinde  saa- 
ledes  til  Værks,  at  hun  lod  strø  Ærter  paa 
vaade  Hynder,  og  der  tre  Kæmper  tillige 
greb  Helled-Hagen  an,  saa  gik  det,  som  der 
staar  i  Visen: 

Saa  trøst  var  han.   Helled-Hagen, 
Han  vilde  ej  rygge  >ine  Ord, 
Han   stod  paa  -ine   baade  Knæ, 
Der  han  fik  Bane-Saar. 

Imidlertid  besteg  Dronningen  en  gulbrun 
Hest  og  hendes  lærde  Ledsager  en  krumhalset 
dansk  Hingst  med  en  Hale,  som  fejede  Jorden. 
Junkeren  .havde  ladet  endnu  en  Hest  føre 
frem  i  den  Mening,  at  Dronningen  ønskede 
hans  Ledsagelse.  Hun  afslog  det  imidlertid, 
en  Omstændighed ,  der  ikke  lidet  krænkede 
Adelsmanden,  som  med  en  fortrædelig  Mine 
betydede  Staldknægten  at  trække  Hesten  til- 
bage i  Stalden.  Dronningen  satte  sin  Hest  i 
Skridtgang  og  red  over  Pladsen  med  Mester 
Anders  ved  sin  Side  og  fulgt  af  Lensmanden 
til  Fods. 

Nærmest  udenfor  Stakittet  fandtes  Blom- 
sterhaverne, som  vare  anlagte  rundt  om  Pladsen 
i  geometriske  Figurer  og  indeholdt  en  Over- 
flødighed af  Blomster  og  Planter,  baade  inden- 
og  udenlandske ,  som  tildels  udklækkedes  i 
Drivhusene.  Træhaverne  omgave  Blomster- 
haverne. Uden  om  Træhaverne  fandtes  ende- 
lig de  fire,  i  lige  Kvadrat  anlagte  Jordvolde, 
hvis  Sider  vare  beklædte  med  Sten  og  Mur- 
værk og  som  ovenpaa  vare  forsynede  med 
skyggefulde  wSpaseregange.  For  at  bryde  Vold- 
liniernes Ensformighed  fandtes  midt  paa  hver 
af  dem  en  rundagtig  Udbøjning,  indenfor  hvis 
Halvmaane  var  anbragt  flettede  Lysthuse,  om- 
givne af  Buskads.  Fire  brede,  mod  de  fire 
I  limmelhjørner  udløbende  Gange,  ^ænnemskare 

Haverne.  For  Enderne  af  de  i  Øst  og  Vest 
udløbende  Gange,  i  Voldenes  Vinkelspidser, 
fandtes  to  hvælvede  Portbygninger  med  Hunde- 
huse ovenpaa.  I  de  sydlige  og  nordlige  Vold- 
spidser fandtes  derimod  to  andre  Bygninger, 
hvori  Slottets  ydre  Form  var  gengivet  i  Mini- 
ature, af  hvilke  den  sydlige  benyttedes  til 
Bogtrykkeri,  Glasværk,  Opbevaringssted  for 
Urtesamlinger  og  Lægedomsdrikke  m.  m.  og 
den  nordlige  til  Bolig  for  Disciplene. 

Da  Lensmanden  var  kommen  udenfor  den 
østre  Port,  blev  han  staaende  med  den  rund- 
pullede,  med  en  lang  Strudsfjer  besatte  Ka- 
storhat  ærbødig  i  Haanden,  medens  Dronningen 
og  hendes  Ledsager  passerede  forbi  og  Hun- 
dene halsede.  Dronningen  vendte  sit  Ansigt 
venligt  nikkende  om  imod  ham  og  satte  saa 
sin  Hest  i  Trav.  Endnu  en  Tidlang  blev  han 
staaende  og  saae  efter  de  Bortdragende.  Fje- 
deren i  hendes  lille,  skævt  paa  Siden  hængende 
Hat  gyngede  ved  Hestens  Bevægelser  og  det 
tommebrede,  med  Perler  besatte  Guldhalsbaand 
skinnede  i  Solens  Straaler,  medens  hendes 
lærde  Ledsager  pegede  med  Haanden  ud  mod 
Øst  og  Vest  for  at  angive  Beliggenheden  af 
de  Mindesmærker  og  Høje,  som  han  omtalte 
i  sit  Foredrag. 

Idet  Lensmanden  langsomt  vendte  sig  og 
vilde  gaa  tilbage   til  Slottet,    fik    han  Øje  paa 

Junkeren    og    dennes    uadskillelige    Ledsager, 
Preben  Krag. 

—  I  Herrer  har  ikke  megen  Tidkort, 
sagde  Lensmanden,  som  ikke  vilde  gaa  forbi 
sine  Gæster  uden  at  tiltale  dem. 

Ivar  Krabbe  var  uhoflig  nok  til  at  ind- 
rømme det,  og  Hr.  Preben  gabede,  som  en 
Hund  naar  den  strækker  sig,  for  at  give  Ind- 
rømmelsen Eftertryk. 

—  Her  er  ellers  Harer  og  Vildænder  i 
Mængde,  sagde  Junkeren. 

—  Vil  I  gaa  paa  Jagt? 

—  Er  det  kanske  forbudt? 

Hr.  Preben  puffede  sin  Stalbroder  i  Siden. 

—  Det  er  ikke  Jagttid,  og  Kornet  staar 
nu  paa  Marken  i  bedste  Maade  .  .  .  Dog  gør 
som  I  vil,  saa  gør  I,  som  I  er  til  .  .  .  Men 
indenfor  visse  Mærker  maa  her  ikke  skydes. 

—  Hvi  saa? 

—  Det  er  en  Lov  her  paa  Steden  til 
Sikring  for  det  Arbejd,  som  jeg  har  ladet  for- 
færdige med  stor  Umage  og  Bekostning. 

—  En  Kæphest  æder  mer  end  ti  Stang- 
heste. Hans  Naade  forsørger  Eder  ellers  saa 
rundelig. 

Et  bidende  Svar  svævede  Lensmanden  paa 
Læberne,  men  han  besindede  sig  —  det  var 
jo  hans  Gæster  —  lettede  paa  Hatten,  ønskede 

dem  en  heldig  Jagt  og  drejede  af  ved  en 
Sidevej. 

Adelsmændene  lode  sig  forsyne  med  Bøs- 
ser i  Skyttehuset  og  gik  ud  i  Marken  for  at 
stille  deres  Harme  paa  de  uskyldige  Harer  og 
Brokfugle.  Men  Jagtlykken  vilde  ikke  staa 
dem  bi.  Efter  et  kort  Strejftog  og  nogle  for- 
gæves Skud  vendte  de  tilbage  til  den  nordre 
Voldbygning,  hvor  et  Par  Værelser  vare  blevne 
dem  anviste.  Hr.  Preben  svor  paa,  at  Bossen 
var  forgjort.  Derpaa  smed  han  sin  lange  Krop 
paa  Sengen,  hvor  han  gav  sig  til  at  knalde 
med  en  Pisk.  Han  fandt  det  uanstændigt,  at 
alle  Stuer  og  Sale  paa  Slottet  stode  aabne 
for  de  fremmede  Gæster,  kun  ikke  Vinkæl- 
deren, det  eneste  Sted,  han  vilde  have  beæret 
med  sit  Besøg.  Omsider  tabte  han  Pisken  af 
Haanden  og  endte  sin  Kritik  med  en  lydelig 
Snorken. 

Imidlertid  aabnede  hans  Stalbroder  sin 
Rejsetaske,  fremtog  deraf  et  lidet  Metalspejl 
og  gav  sig  til  at  fordrive  Tiden  paa  det  Be- 
hageligste med  Selvbetragtning.  Han  havde 
en  Rival  —  men  lige  meget!  Han  overtydede 
sig  uden  Vanskelighed  om,  at  den  Jomfru, 
han  bejlede  til,  umulig  i  Længden  kunde  fore- 
trække en  Anden  for  ham.  Skulde  desuden 
en  borgerlig  Videnskabskarl  kunne  bestaa  mod 
en  adelig  Junker?     Umulig,    tænkte  han,    idet 

han  forovrigt  trøstede  sig  med,  at  han  havde 
Faderen  paa  sin  Side  og  var  i  Besiddelse  af 
et  vist  Herredomme  over  ham  —  Junkeren 
smilede  paa  en  ejendommelig  Maade  —  hvis 
han  virkelig  mod  Forventning  maatte  gribe 
til  denne  Udvej  for  at  naa  Alaalet. 

Da  han  var  kommet  til  dette  beroligende 
Resultat,  vækkede  han  Hr.  Preben  med  et 
Knald  med  Pisken  og  morede,  sig  med  at  for- 
tælle ham  Historier  om  den  umaadelige  Lykke, 
han  gjorde  hos  Damerne,  hvorved  han  vakte 
denne  tro  Kammerats  med  nogen  Misundelse 
blandede  Beundring. 


III. 

Nye  Fremmede. 

Uen  firkantede  Bygning-,  som  udgjorde 
Slottets  midterste  Del,  var  mod  Nord  og  Syd 
forenet  med  to  lave  Taarne,  som  igen  stod  i 
Forbindelse  med  to  mindre  Taarne  af  samme 
Slags,  der  dannede  de  yderste  Fløje  i  lige 
I  inie  med  Facaden.  Alle  fire  Taarne  havde 
spidst  opløbende,  med  smaa  Spir  forsynede 
Tage,  der  lignede  Dueslag  og  forneden  vare 
omgivne  med  aabne  Gallerier  med  Rækværk, 
som  bares  af  frit  staaende  Piller.  Under  disse 
fire  Tage  fandtes  to  store  og  to  smaa  Obser- 
vatorier med  fortrinlige  Instrumenter  af  alle 
Slags.  Paa  Væggene  hængte  Uhre  med  Hjul, 
og  foroven  fandtes  til  alle  Sider  Lemme,  der 
kunde  aabnes  og  skaffe  Udsigt  til  det  Fri. 
Ogsaa  Gallerierne  vare  benyttede  i  lignende 
Øjemed  og  forsynede  med  Kugler,  hvorpaa 
sfæriske  Instrumenter   kunde   anbringes.     Alle 

Genstandene  vare  forsynede  med  Inskriptioner 
og  allegoriske  Figurer. 

Under  et  af  disse  Tage  befandt  sig  samme 
Dag  ud  paa  Eftermiddagen  to  Individer.     Det 
ene  var  et  tobenet,    men    meget   lille  og  ufor- 
meligt Individ,  paa  hvis  knap  halvanden  Alen 
lange  Krop  sad  et  tykt,   firkantet  Hoved  med 
et  Par  uroligt  stirrende  Øjne,    der    røbede    en 
ejendommelig  Sindsbeskaff enhed.     Næsen    var 
meget  rød  og   kluntet,    thi  Jep,    saaledes    hed 
Dværgen,  stjal  Vin,  saa  tidt  han  kunde  komme 
afsted  dermed,    af  sin  Herres  Beholdning,    og 
kom    i    en    liden    Læderflaske ,    som    han    bar 
under  sin  Kofte  og  hvoraf  han  hyppig  i  Smug 
pimpede.     Naar  han  paa  Grund   af  sin  narag- 
tige Snak  ikke  sjælden    maatte  tjene  til  Skive 
for  Disciplenes    og   den  øvrige  Husstands  Vit- 
tighedspile,    saa    nød    han   dog  ogsaa  en  ikke 
ringe  Anseelse  blandt  dem,  idet  hans  Ord  lige- 
saa    hyppig    bleve    ansete    som    Orakelsprog. 
Longomontanus  fortæller,    at  Tyge  undertiden 
under  Udøvelsen  af  sin  medicinske  Praxis  ind- 
hentede Dværgens  Mening  om,  hvad  Udfaldet 
vilde  blive  af  hans  Kure,  og  at  det  altid  blev. 
som  Jep  havde  forudsagt.     Naar  Mesteren  var 
fraværende  og  Medhjælperne  ikke  ventede  h;ui; 
hjem  saa  snart,    kunde    de    undertiden    tillade 
sig  visse  kaade  .Streger.     Dværgen    kunde   da 
pludselig  advare  dem  ved  atraabe:  Junker  paa 

Landet!  Naar  da  En  af  dern  løb  op  i  Taarnet 
for  at  se  efter,  om  han  sagde  sandt,  slog"  det 
aldrig  fejl,  at  Lensmandens  Baad  virkelig  nær- 
mede sig  Landet,  saa  at  de  i  god  Tid  kunde 
begive  sig  til  deres  Arbejder.  En  Gang,  for- 
tælles der,  da  Lensmanden  ventede  nogle  af 
Disciplene  hjem,  som  han  havde  sendt  bort 
paa  en  videnskabelig  Udflugt,  raabte  Dværgen 
pludselig  blandt  anden  usammenhængende 
Snak:  Se!  hvor  Dine  to  sig  i  Havet!  Lens- 
manden sluttede  deraf,  at  Disciplene  maatte 
være  forulykkede,  og  ganske  rigtig,  ved  at 
søge  Oplysning  om  dem  viste  det  sig,  at  de 
vare  kuldsejlede  og  havde  maattet  redde  sig 
i  Land  ved  Svømning.  Det  andet  af  de  om- 
talte to  Individer  var  et  firbenet  ved  Navn 
Kastor.  Det  laa  sammenrullet  i  en  Krog  af 
<  )bservatoriet  og  lod  høre  en  vredagtig  Knur- 
ren. Det  drømte  sagtens,  at  det  var  oppe  at 
nappes  med  dets  i  Øjeblikket  ikke  tilstede- 
værende Tvillingbroder  Pollux  om  et  af  deres 
fælles  Herre  prisgivet  lækkert  Kødben.  Dvær- 
gen sad  ikke  langt  fra  Hunden  og  pimpede 
det  bedste  han  kunde  af  Læderflasken .  da 
Døren  pludselig  gik  op  og  ]  .ensmanden  traadte 
ind  fulgt  af  en  Bonde,  som  drejede  sin  laadne 
Kabus  mellem  Hænderne  og  talte  i  en  klyn- 
kende Tone. 

—  Strænge  Hr.  Junker  maa  dog  betænke,. 

at    vi    er    fattige  Bønder.     Jeg    har  Kone    og 
smaa  Børn. 

—  Du  kommer  forsilde  til  Ægt  og  Ar- 
bejde, siger  Fogden  og  svarer  kuns  halve  Dage 
for  hele. 

—  Strænge  Hr.  Junker  skal  ikke  agte, 
hvad  Fogden  siger.  Han  beraaber  altid  os 
fattige  Bønder  og  gør  os  al  den  Skade  han 
kan  efter  sin  onde  Kynde.  Skal  han  udvise 
os  Træer  til  Skovhugst,  saa  mærker  han  altid 
de  ringeste, 

—  Jeg  har  eftergivet  dig  Bøder  baade  i 
Penge  og  Korn  og  du  klager  dog  altid.  Du 
er  forsømmelig  med  at  istandsætte  Diger  og 
Hegn  til  St.  Valborgs-Dag,  som  du  er  pligtig. 
I  er  modvillige  og  ulydige  Bønder!  Gaa  din 
Vej!    Jeg  vil  ikke  høre  Mere. 

-  Strænge  Hr.  Junker  tager  selv  Korn 
og  Tiende  af  vor  Kirke,  vedblev  Bonden  i  en 
Tone,  der  var  ligesaa  næsvis  som  Bemærk- 
ningen selv  og  uden  at  agte  paa  Lensmandens 
Opfordring  til  ham  om  at  fjærne  sig;  men  jeg 
ser  dog,  at  den  maa  henstaa  bygfældig  og  at 
Ingen  er  beskikket  til  Kirkeværge  lige  mod 
Ordonnansen. 

—  Svar  for  dig  selv,    eller    jeg    taler 
anderledes    til,    udbrød    Lensmanden    opbragt. 
Blodet    var    steget    ham    til  Hovedet    og    han 
vendte    Bonden    Ryggen.     Men    denne    besad 

en  god  Del  af  den  sejge  Forslagenhed,  som 
ikke  sjælden  findes  hos  Landalmuen.  Han 
skyede  ikke  at  udsætte  sig  for  en  haard  Be- 
handling for  at  kunne  have  den  Tilfredsstil- 
lelse at  lette  sig  for  noget  af  det  bitre 
Had  til  Herremanden,  hvoraf  hans  Hjærte  var 
overfyldt. 

—  Jeg  veed ,  sagde  han  grinende ,  at 
strænge  Hr.  Junker  foni)dig  har  ladet  en  fattig 
Bonde  sætte  fra  Gaarden  ved  eders  Tjener, 
Kristen  Jyde.  Maa  vel  ske,  at  strænge  Hr. 
Junker  vil  forfare  ligedan  mod  mig.  Men  jeg 
veed  da  ogsaa ,  at  det  kom  til  Proces ,  og  at 
Dommen,  som  blev  afsagt  af  fire  ærlige  og 
velbyrdige  Mænd,  gik  strænge  Hr.  Junker 
imod,  saa  der  maatte  forhværves  en  Herredags- 
Stævning  over  de  fire  Mænd ,  hvor  strænge 
Hr.  Junker  endda  ikke  kunde  faa  Ret,  men 
Dommen  blev  kjendt  ved  Magt  at  stande. 

Mens  Bonden  sagde  disse  Ord  holdt  han 
sin  Arm  op  for  Hovedet,  som  om  han  frygtede 
for  at  modtage  en  god  Kindhest  som  Svar 
paa  Tiltale.  Lensmandens  Taalmodighed  var 
i  Virkeligheden  ogsaa  udtomt.  Han  løftede 
allerede  Haanden  mod  Bonden ,  da  han  i  det 
Samme  fik  en  uventet  Bistand.  Kastor,  som 
af  sin  Herres  højrøstede  Tale  mærkede,  at 
der  var  Uraad  paa  Færde,  foer  pludselig  gøende 
op  og  satte    sine  Labber  paa   Bondens  Bryst, 

saa  han  tumlede  tilbage  med  et  Vræl  og-  for- 
skaanede  Lensmanden  for  den  Ulejlighed  selv 
at  sætte  ham  udenfor. 

Efter  dette  lille  Optrin  gik  Lensmanden 
nogen  Tid  op  og  ned  ad  Gulvet  med  en  Rast- 
løshed ,  som  om  han  vilde  sætte  Legemets 
Virksomhed  mod  Aandens  stærke  Bevægelse. 
Det  var  ikke  Bondens  fornærmende  Opførsel 
i  sig  selv,  der  krænkede  ham.  Det  var  Ade- 
lens formentlige  Uret.  som  han  ved  Bondens 
Adfærd  var  bleven  mindet  om,  der  bragte  ham 
ud  af  Ligevægt.  Den  Betragtning  paanødte 
sig  ham,  at  den  usle  Bonde  aldrig  vilde  have 
vovet  at  sætte  sig  op  imod  sin  Herre,  dersom 
han  ikke  havde  kændt  den  krænkende  Dom, 
der  var  overgaaet  ham,  og  stolet  paa,  at 
Herremanden  stod  i  et  saadant  Forhold  til 
mange  af  sine  Standsfæller.  at  han,  naar  det 
kom  til  Stykket,  ikke  engang  kunde  faa  Ret 
over  sine  egne  Tjenere.  Men  Sagen  havde 
ogsaa  en  anden  Side.  Den  Stemning  mod 
ham,  som  var  fremherhende  hos  en  stor  Del 
af  Adelen,  behøvede  kun  at  begunstiges  gan- 
ske lidt  af  Omstændighederne,  for  at  lægge 
ham  alvorlige  Hindringer  i  Vejen  for  Udøvel- 
sen af  hans  Videnskab,  denne  store  Opgave 
for  hans  Liv,  hvorom  Alt  hos  ham  drejede 
sig.  Det  Slag,  han  i  Dag  havde  taalt,  kunde 
i   Morgen  knuse  ham. 

Omsider  fik  dog  en  rolig"  Betragtning- 
Indgang.  Han  tænkte  paa  Kongen,  der  havde 
givet  ham  saa  mange  Beviser  paa  sit  Ven- 
skab, at  der  ikke  var  nogen  Grund  til  Frygt 
for,  at  han  nogensinde  vilde  slaa  Haanden  af 
ham.  Saalænge  Kongen  levede  —  og  han 
nød  jo  Gud  være  lovet  en  ønskelig  Sundhed 
-  kunde  Avindsmændene  nok  krænke  ham 
og  volde  ham  en  Del  Skade ,  men  aldrig  be- 
rede ham  noget  fuldkomment  Nederlag.  Lad 
saa  Stjærnerne  raade  for  Fremtiden ,  sagde 
han.  Naar  Nøden  trænger,  er  Dyrkeren  af 
den  guddommelige  Astronomi  ej  heller  bunden 
til  nogen  vis  Sted.  Naar  Lykken  brister  ham 
hjemme  og  Lejligheden  er  ikke  dertil,  saa 
maa  han  kunne  begive  sig  hen  overalt,  selv 
den  fæderne  Jord,  som  har  Sødhed  for  Alle, 
og  som  Ingen  kan  forgætte,  maa  han  kunne 
sætte  til  Side  for  disse  Idrætters  Skyld  og 
med  et  frit  Mod  sige  til  sig  selv:  Allevegne 
er  Jorden  forneden  og  Himlen  for  oven ,  og 
for  den  kække  Mand  er  hver  Sted  Fædre- 
landet. 

Han  lod  Haanden  glide  over  sin  Pande 
og  Rynkerne  udglattedes.  De  sammenpres- 
sede Læber  aabnede  sig  og  gave  Plads  for  et 
Smil,  fuld  af  Foragt,  der  galdt  hans  Modstan- 
dere. Han  klappede  Hunden,  som  i  Følelsen 
af  at  have  gjort  sin  Pligt,    igen   krøb    hen  og 

lagde  sig  i  sin  Krog,  aabnede  et  Skab  i  Væg- 
gen, udtog  deraf  nogle  Tvebakker  og  en  Kande 
med  Vin,  vinkede  Dværgen  hen  til  sig  og  gav 
sig  til  at  made  denne  sin  Yndling. 

—  Tusend  Syger!  Du  lugter  af  Most! 
Nu  har  du  igen  været  i  Kælderen! 

Dværgen  gumlede  af  alle  Kræfter  paa 
Tvebakken  for  at  undgaa  at  svare. 

—  Vil  du  smage  Pisken? 

Den  lille  skar  en  ynkelig  Grimace;  hans 
Herre  maatte  le  og  var  afvæbnet. 

—  Hvordan  skal  vi  styre  og  regere  Bøn- 
derne? 

—  Kald  dem  sammen  og  lad  dem  drikke 
sig  fulde  i  01. 

—  Det  var  jo  at  lønne  dem,  sagde  Lens- 
manden, og  fulgte  rigtignok  ikke  den  Gang 
Raadet.  Men  da  han  efter  endt  Høst  gjorde 
et  Gilde  for  Bønderne  paa  Godset,  maatte 
han  dog  sande,  at  det  var  godt,  idet  mange 
af  dem  bleve  saa  medgørlige  ved  denne  Lej- 
lighed,  at  flere    manglende  Restancer  indløbe. 

—  Jeg  formærker  Noget  paa  min  Tom- 
melfinger.    Liva  Lauritsdotter  faar  Selskab. 

—  Hvem  da? 

—  Hun  er  eneste  Pige  blandt  alle  dine 
unge  Karle,  og  vil  dog  dø  gammel  Jomfru. 

—  Det  kan  være .  svarede  Lensmanden 
og  lo,    og   havde    han   levet    længe    nok  til  at 

kunne  overtyde  sig  derom,  vilde  han  have  set, 
at  ogsaa  dette  Orakelsprog  gik  i  Opfyldelse. 
Liva  Lauritsdatter,  en  kvindelig  Medhjælperske 
han  havde,  som  beskæftigede  sig  med  Medicin 
og  Astrologi,  blev  endogsaa  meget  gammel 
Jomfru,  hun  blev  ifølge  Sagnet   124  Aar. 

Han  tog  Pen  og  Papir  og  satte  sig  til  at 
skrive.  Da  han  havde  skrevet  nogle  Linier, 
kastede  han  Pennen  og  gav  sig  til  at  studere 
en  arithmetisk  Label.  Men  heller  ikke  dette 
Arbejde  formaaede  ret  længe  at  fængsle  ham. 
Hans  Sind  var  endnu  ikke  kommen  rigtig  i 
Ligevægt  efter  Scenen  med  Bonden.  Han 
stod  op,  aabnede  en  Luge  mod  Vest  og  saae 
ud.  Solen  var  nær  sin  Nedgang,  det  lakkede 
ad  Aften.  Dronning  Sofie  var  for  længst  vendt 
tilbage  fra  sin  Udflugt  med  Historiografen  og 
havde  begivet  sig  til  sine  Værelser  i  Slottets 
Stuelejlighed,  som  var  bleven  smukt  draget 
med  Lapeter  og  var  bleven  indrettet  til  Be- 
boelse for  hende.  Hun  var  vistnok  alt  gaaet 
til  Ro,  thi  ligesom  man  i  hine  Tider  var  langt 
tidligere  paa  Færde  om  Morgenen  end  nuomstun- 
der,  saaledes  gik  man  ogsaa  langt  tidligere  til 
Sengs  om  Aftenen,  og  Dronningen  havde  tilmed 
havt  en  anstrængt  Dag.  Det  var  begyndt  at  blæse. 
Ude  i  Sundet  sprøjtede  hvidkammede  Bølger 
ind  mod  Kysten  og  store  Skyer  dreve  fra 
Vest  henover  Himlen.      De    tætløvede  Kroner 

i  Slotshaven  svajede  hid  og  did  med  susende 
Lyd,  medens  de  mindre  Planter  nejede  sig 
helt  til  Jorden  og  rejste  Hovederne  igen  mel- 
lem Vindstødene.  Fra  det  Fjærne  hørtes  Sø- 
fuglenes ildevarslende  Skrig,  og  om  det  saa 
var  Hunden,  saa  syntes  han  at  fornemme,  at 
der  var  Forandring  i  Vejret,  thi  han  saae  op 
med  sine  røde  Øjne  og  udstødte  et  dybt  Suk. 

Lensmanden  vilde  atter  lukke  Lugen  for 
den  stærke  Blæst,  som  stod  ham  lige  i  An- 
sigtet, da  han  ved  at  sænke  Blikket  mod  Jor- 
den blev  opmærksom  paa  et  Selskab  af  tre 
Personer ,  som  under  Hundenes  Gøen  fra 
Hundehuset  over  den  vestre  Portbygning  kom 
opad  den  brede  Gang,  som  førte  til  Slottet. 
Forrest  gik  en  lille  trivelig  Mandsperson,  som 
vel  kunde  være  i  en  Alder  af  halvhundrede 
Aar;  efter  ham  kom  en  ung  Kvinde,  der  af 
Iver  for  at  holde  sin  Hat  paa  Hovedet,  som 
Vinden  tog  i,  og  for  at  samle  sin  Klædning, 
havde  ondt  ved  at  følge  sin  rask  fremad  trip- 
pende Ledsager,  og  endelig  en  gammelagtig 
Person ,  som  bar  adskilligt  Toj.  Alle  Tre 
vare  rejseklædte  og  aabenbar  nylig  landede 
paa  Øen. 

—  Her  kommer  Folk!  udbrod  Lensman- 
den, idet  han  med  en  misfornøjet  Mine  vendte 
sig  til  Dværgen.  Gaa  ned  og  her,  hvad 
de   vil. 

Dværgen  satte  sin  Narrehætte  paa  Hove- 
det og  klumpede  ned  ad  Trappen  paa  sine 
smaa  skæve  Ben,  mens  Bjælderne  klingede. 
Fra  sit  Kighul  kunde  Lensmanden  se.  hvor- 
ledes han  ilede  frem,  standsede  midt  i  Gangen, 
tog  Hætten  af  Hovedet  og  bukkede  for  Sel- 
skabet med  komisk  Gravitet,  idet  hans  Fin- 
gerspidser næsten  berørte  Jorden,  og  de  Frem- 
mede standsede  forbavsede  ved  Synet  af  denne 
ejendommelige  Skikkelse.  Efter  en  kort  For- 
handling med  dem  vendte  han  om  og  klum- 
pede op  ad  Trappen  igen  for  at  aflægge  sin 
Beretning. 

Det  var  ikke  noget  Ualmindeligt,  at  der 
kom  Fremmede  til  Lensmanden  paa  Hveen, 
for  at  bese  Slottet  og  dets  Mærkværdigheder 
og  han  saae  i  Reglen  gærne,  at  man  aflagde 
ham  Besog.  da  han  fandt  en  Glæde  i  at  gøre 
sine  Indretninger  bekændte  for  Verden.  Men 
hvad  enten  det  nu  var  Dronningens  Nærvæ- 
relse, som  optog  hans  Tid  og  Lejlighed,  eller 
han  efter  et  flygtigt  Blik  paa  Anføreren  for 
Selskabet,  ikke  følte  nogen  synderlig  Lyst  til 
at  indlade  sig  med  dette,  eller  det  endelig  var 
hans  øjeblikkelige  Misstemning  som  var  Skyld 
deri,  saa  var  det  med  Mishag,  at  han  af  Dvær- 
gens Mund  erfarede,  at  det  var  et  Selskab  af 
Fader  og  Datter,  ledsaget  af  en  gammel  Hus- 
hovmester,   som    udbad    sig    Tilladelse    til    at 

hilse  paa  ham  og  bese  hans  Indretninger. 
Han  stod  allerede  i  Begreb  med  at  afslaa 
deresv  Begæring,  da  Dværgen  med  Hænderne 
i  Brogelommerne,  hvor  han  som  en  Kommen- 
tar til  sin  Beretning  ringlede  med  nogle  Sølv- 
dalere,  som  Søren  Puggendorf  —  saaledes  hed 
den  fremmede  Mand  —  havde  stukket  denne 
Ambassadør  i  Hænderne  i  sit  pluddrende 
Foredrag  gjorde  ham  opmærksom  paa  Noget. 
Den  gamle  Fyr,  som  bar  deres  Tøj,  havde  fortalt 
ham,  at  hans  Principal,  som  var  en  rig  Kræm- 
mer i  Kjøbenhavn,  førte  fuldt  op  af  Varer 
med  sig,  som  det  var  hans  Hensigt  at  lade 
bære  ned  i  Slotskælderen. 

Skøndt  lensmanden  ikke  var  uimodtage- 
lig for  denne  Maade  at  betragte  Sagen  paa  — 
en  Særegenhed  hos  ham ,  som  forøvrigt  ikke 
udsprang  af  Pengebegærlighed  i  og  for  sig  — 
saa  skylde  vi  dog  Sandheden  at  udtale ,  at 
det  ikke  var  Hensynet  til  Fordelen ,  men  en 
langt  smukkere  Bevæggrund,  der  pludselig 
bestemte  ham  til  at  frafalde  sit  første  Forsæt, 
at  afvise  de  fremmede  Gæster. 

Købmanden  og  hans  Datter  blev  af 
Dværgen  ført  op  i  Taarnet,  hvor  den  Første, 
der  bød  dem  Velkommen  var  Kastor,  som 
hilste  paa  dem  med  en  grundig  Besnusning, 
der  slet  ikke  lod  til  at  falde  i  Kjøbmandens 
Smag,  idet  han  først  genvandt  sin  Holdning ,  da 


47 

Hunden    efter  endt  Undersøgelse   drog  sig  til- 
bage til  sine  Enemærker. 

—  Træd  kuns  frem,  Dotter,  for  Høveds- 
manden og  fortro  ham,  hvor  forfaren  du  er 
paa  Himmelkunsten,  sagde  han,  efterat  Be- 
kændtskabet  mellem  ham  og  Lensmanden  var 
bleven  indledet  med  nogle  Velkomstord  fra 
dennes  Side  og  mange  forbindtlige  Buk  og 
Skrabud  fra  Kræmmerens.  Visselig,  Høveds- 
manden vil  forundre  sig  paa,  naar  han  hører, 
hvor  lærd  du  er. 

Med  disse  Ord  greb  han  sin  Datters 
Haand  og  vilde  drage  hende  frem.  Alen  Sy- 
bille —  saaledes  hed  hun  — ,  der  følte  sig 
overordenlig  ydmyget  ved  at  skulle  fremstilles 
paa  denne  Maade  for  den  store  Mand,  til 
hvem  disse  pralende  Ord  vare  henvendte,  rev 
sig  løs  og  trak  sig  tilbage  i  en  Krog  til  stor 
Forbavselse  for  Kræmmeren,  som  ikke  begreb, 
at  det  kunde  være  hende  ubehageligt,  at  blive 
forestillet  for  Lensmanden  paa  Hveen  som  et 
Vidunder  af  Lærdom. 

—  Hun  kan  snakke  lærd  om  Kopernikus 
og  hele  Solriget,  sagde  han  til  denne,  for  at 
undskylde  sit  forgæves  Forsøg  paa  at  faa 
hende  til  at  lægge  de  Kundskaber  i  Astrono- 
mien for  Dagen,  som  hun  virkelig  besad. 

Idet  Kræmmeren  anvendte  den  eneste 
Reminiscens,  han  tilfældigvis  havde  opsnappet 

under  hendes  Undervisning  i  dette  Fag.  og 
forestillede  hende  for  deres  Vært  som  en 
Tilhænger  af  Kopernikus,  havde  den  stakkels 
Mand  ingen  Anelse  om  sit  Uheld. 

Han  vidste  ikke,,  at  han  netop  gav  hende  den 
alier  sletteste  Anbefaling ,  han  kunde  forsyne 
hende  med  overfor  denne  Mand,  der  lige  til 
sm  Død  forsvarede  Jordsystemet,  eller  det 
Tychoniske  System,  som  det  efter  ham  blev 
kaldt,  hvori  han  i  Modsætning  til  Kopernikus 
gjorde  Jorden  til  Verdens  Midtpunkt,  hvorom 
Solen  og  alle  Planeterne  drejede  sig. 

Lensmanden  rødmede ,  da  denne  delikatt 
Materie  saa  uforvarende  blev  bragt  paa  Bane 
og  fattede  nogen  Mistro  til  Manden.  Men 
denne  forsvandt  dog  strax  igen  og  gav  Plads 
for  et  ironisk  Smil.  da  han  fæstede  sine  Øjne 
paa  ham  og  hans  forskende  Blik  i  den  intet 
anende  Kræmmers  Ansigt  kun  saae  en  uskade- 
lig Blanding  af  Selvbehagelighed  og  Spid- 
borgerlighed  og  Kændskab  til  alt  Andet  end 
til  Kopernikus. 

—  Naadigherren  maa  ingenlunde  tro  det. 
sagde  Datteren  frygtsom.  Jeg  er  kuns  en 
ringe,  ulærd  Pige,  som  Intet  veed.  Men  jeg 
vilde  gærne  sættes  til  Skole  for  at  lære. 

Lensmanden  vendte  sig  mod  Jomfruen, 
og  den  Tanke ,  som  strax  ved  de  fremmede 
Gæsters  Ankomst    til  Slottet  var  opstaaet  hos 

ham,  at  give  Fru  Kirstine  en  Selskaberinde  i 
denne  unge  Pige,  som  under  Dronningens 
Besøg  kunde  bringe  hende  til  at  glemme  sin 
ydmyge  Stilling,  —  denne  Tanke  fik  forøget 
Værd  i  hans  Øjne  ved  Synet  af  den  ind- 
tagende Person,  der  stod  foran  ham. 

—  I  Aften  bliver  det  for  silde  at  bese 
Noget,  sagde  han,  idet  hans  Blik  med  Vel- 
behag dvælede  ved  disse  glansfulde  sorte 
Flætninger,  som  faldt  ned  over  en  fint  formet 
Pande,  ved  disse  lange  Øjenhaar,  under  hvis 
Frynser  et  Par  straalende  Øjne  skuede  frem, 
—  men  vil  I  fortove  her  i  Nat  over,  da  skal 
jeg  i  Morgen,  om  I  vil,  selv  vise  Eder  om- 
kring, og  I  vil  da  faa  Nok  at  se  og  forundre 
Eder  paa.  om  I  ellers,  som  det  lader,  har 
Lyst  og  Behagelighed  til  disse  Ting. 

—  O,  hvor  jeg  glæder  mig!  udbrød  den 
unge  Pige. 

Dværgen  fik  Ordre  til  at  sørge  for  Hus- 
hovmesteren, og  skyndte  sig  ned  ad  Trap- 
perne for  at  opsøge  denne,  idet  han  mumlede: 

—  Jeg  sagde  nok,  at  Liva  Lauritsdotter 
fik  vSelskab. 

Imidlertid  begav  Lensmanden  sig  med  sine 
Gæster  ad  Avlsgaarden  til,  hvor  han  og  hans 
Familie  indtil  videre  havde  opslaaet  deres  Bo. 

Paa  denne  Vandring  blev  Sybille  opmærk- 
som paa  Noget,  der  i  høj  Grad  pirrede  hendes 

Nysgerrighed.  Det  var  nogle  bevægelige 
Kupler  og  Tage,  der  vare  anbragte  paa  en 
liden  Høj  nær  Jorden.  I  Midten  var  en  muret 
Hvælving,  belagt  med  Grønsvær,  ovenpaa 
hvilken  man  saae  en  Figur,  der  bevægede  sig 
af  sig  selv  og  tog  sig  næsten  spøgelseagtig 
ud,  idet  dens  Omrids  aftegnede  sig  skarpt 
mod  Horisonten,  der  rødmede  i  Aftensolen. 
Det  Hele  var  omgivet  af  et  Stakit  med  Halv- 
maaneudbøjninger  paa  hver  af  Siderne,  lige- 
som paa  Voldene  om  Uranienborg. 

Det  var  det  underjordiske  Stjærneborg, 
som  Ejeren  havde  anlagt,  dels  for  at  faa 
Plads  til  flere  Instrumenter,  dels  for  at  kunne 
beskæftige  flere  Medhjælpere.  Vi  vil  senere 
komme  til  at  omtale  det  nærmere,  og  her 
kun  tilføje,  at  Figuren  ovenpaa  var  et  lidet 
Merkurbillede,  som  var  udført  efter  en  romersk 
Model.  Bønderne  ansaa  det  for  en  Trold- 
mand, der  hvad  Øjeblik  han  vilde  kunde  straffe 
dem  for  deres  Opsætsighed  mod  Lensmanden. 
Det  var  dem  derfor  til  ikke  ringe  Beroligelse, 
da  denne  nogle  Aar  senere  forærede  det  til 
Hertugen  af  Brunswig-Wolfenbiittel,  der  under 
et  Besøg  paa  Uranienborg  var  bleven  ind- 
taget i  det. 

Man  ankom  til  Avlsgaarden,  der  bestod 
af  tre  sammenbyggede  Længer  med  et  lidet 
spidst  Taarn  ind  mod  den  trekantede  Gaards- 

plads.  Fru  Kirstine  havde  set  sin  Husbond 
komme  med  Gæster  og  stod  i  Døren  for  at 
modtage  dem.  En  lille  tre  Aars  Purk  skjulte 
sig  forskrækket  i  hendes  Skørt  ved  Synet  af 
de  Fremmede,  og  en  noget  ældre  Pige  nær- 
mede sig  nysgerrig.  Det  var  Sønnen  Tyge 
og  Datteren  Magdalene. 

Fru  Kirstine  tændte  Talglysene,  anviste 
Gæstekamrene,  gjorde  Undskyldning  fordi 
Lejligheden  paa  Grund  af  Omstændigheder, 
som  hun  skyede  nærmere  at  nævne,  var  ind- 
skrænket, og  sørgede  for  Aftensbordet.  Kræm- 
meren var  snaksom  under  Maaltidet.  Han 
roste  sig  af  sine  Fortjenester  af  Handelens  Op- 
komst, men  beklagede  at  være  bleven  skubbet  til 
Side  for  den  unge  Mikkel  Vibe,  som  havde  Fami- 
lieforbindelser og  tragtede  efter  at  blive  Raad- 
mand.  Lensmanden  lo  og  morede  sig  over 
hans  Historier,  der  tiltoge  i  Livfuldhed  altsom 
Bægrene  tømtes.  Men  den  unge  Pige  rød- 
mede og  turde  ikke  se  op  fra  sin  Sølvtal- 
lerken. 

Da  Købmanden  strax  efter  Maaltidet  bød 
Godnat,  og  Lensmanden  samtidig  gik  tilbage 
i  Taarnet  for  at  kaste  et  sidste  Afskedsblik 
paa  Himlen,  blev  Fru  Kirstine  og  Sybille  sid- 
dende endnu  en  Stund  i  fortrolig  Samtale. 
Venskabet  mellem  dem  kom  snart  i  Stand,  thi 
de  to  Kvinder  havde  et  Berøringspunkt,  hvor 

deres  Tanker  mødtes,  idet  al  den  Begejstring 
for  Værtindens  ædle  Husbond,  som  var  bleven 
nedlagt  i  den  unge  Piges  Bryst  af  Peder  Ja-  • 
kobsen  Flemløse  —  thi  det  var  denne  Tyges 
kære  Discipel,  som  havde  undervist  hende  — 
kom  til  Orde  i  denne  Samtale  og  fandt  villig 
Genklang  hos  Tilhørerinden. 

Da  Købmandsdatteren  ud  paa  Aftenen 
lagde  sig  til  Ro  i  den  store  Himmelseng  med 
Fløj  els  Omhæng  og  Tæppe  af  Gyldenstykke 
og  Silke,  var  hendes  Hjærte  bevæget  af  glade 
Følelser,  som  denne  Dag  havde  vakt  hos  hende. 
Men  frem  af  denne  fuldtonende  Sangbund 
trængte  lidt  efter  lidt  en  Dissonans.  Erin- 
dringen, som  fødes  af  Skumringen  og  Stilheden, 
kom  med  Bitterhed  og  Smærte,  og  det  var 
først,  efterat  nogle  Taarer  havde  vædet  Puden, 
hvorpaa  hun  hvilede,  at  Søvnen  tilsidst  fandt 
Vej  til  hendes  Øjne. 

Alle  sov  nu  paa  Uranienborg,  Dronningen 
og  hendes  Jomfruer,  Junkeren  og  Preben  Krag, 
Kræmmeren  og  hans  Datter,  og  drømte  om 
Digler  og  Elskov,  Kreditorer  og  Heste,  Ho- 
vedbøger og  Skuffelser.  Kun  den  gamle 
Stjærnevogter  stod  endnu  paa  højen  Taarn 
under  aaben  Himmel  og  saae  op  mod  de  blin- 
kende Stjærner. 


IV. 
Morgenvandring  paa  Hveen. 

lNleppe  lysnede  j\Iorgenstrimerne  i  Øst, 
førend  Sybille  allerede  stod  fuld  pyntet  i  blom- 
stret Silkeskørt  og  guldbroderet  Overkjole 
med  Pufærmer,  gennem  hvis  Aabninger  Inder- 
kjolens Ærmer  kom  til  Syne,  og  fæstede 
sin  lille  opkrampede  Hat  af  karmoisinrodt 
Fløjel  foran  et  lidet  indmuret  Spejl.  Da  hun 
havde  spist  sit  Øllebrød,  som  paa  de  Tider 
var  en  ligesaa  almindelig  Morgen-Fornodenhed, 
som  nu  til  Dags  Kaffe  eller  The,  bankede  hun 
paa  Døren  til  Sidekammeret,  hvor  Kræmmeren 
laa  i  en  sød  Slummer  og  forestillede  sig,  at 
han  knælede  ned  paa  en  Fløjels  Skammel  og 
modtog  en  kostbar  Guldkæde  med  Kong  Fre- 
derik den  Andens  Brystbillede  i  Brillanter, 
som  Dronningen  hængte  om  hans  Hals  i  ret- 
mæssig Anerkændelse  af  hans  mange  upaa- 
skønnede  Fortjenester.  Fader  og  Datter  havde 
aftalt    en    lille  Morgen-Promenade    i    Samling. 

Men  da  det  varede  den  unge  Pige  for  længe 
inden  denne  Hædersmand  kunde  komme  af 
Fjerene  og  i  Klæderne,  saa  bankede  hun  atter 
paa  Døren  og  lod  ham  vide,  at  hun  vilde  gaa 
lidt  i  Forvejen. 

Udenfor  Gaarden  stod  en  lille  Mosbænk 
paa  en  Stenhøj.  Paa  denne  satte  hun  sig  og 
lod  sit  Blik  glide  rundt  om  den  0,  hvor  den 
mærkelige  Mand,  som  de  gæstede,  levede  sit 
philosophiske  Eneboerliv.  Hun  begreb,  at 
dette  Land,  højt  liggende,  uden  betydelige 
Bakker  og  Skove,  som  hindrede  Udsigten  og  en- 
somt og  fjærnt  fra  Verden,  var  som  dannet  af 
Naturen  for  hans  ejendommelige  Sysler.  Hun 
lod  Øjet  glide  langs  de  omliggende  Kyster 
med  deres  fremspringende  Punkter.  Mod  Nord 
saaes  det  nybyggede  Kronborg  og  det  fjær- 
nere  Kullens  graa  Masse,  mod  Øst  Lands- 
krona og  den  skaanske  Kyst,  mod  Syd  Ama- 
gerland og  Saltholmen.  Men  nærmest  for  øjet, 
bag  Voldenes  og  Træernes  grønne  Hegn,  laa 
det  prægtige  Slot  selv  med  dets  rødladne,  med 
mange  forgyldte  Sirater  forsynede  Mure,  spidse 
Taarne,  snirklede  [Gallerier,  Altaner.  Obelisker 
og  Kuppel,  paa  hvis  lyreformede  Top  en  for- 
gyldt Pegasus  udspilede  Vingerne  for  ligesom 
i  fantastisk  Flugt  at  flyve  ind  i  Himlen. 

Endelig  var  Kræmmeren  i  Klæderne  og 
kom  ud.     Sybille  rejste  sig  og  svøbte  sig  ind 

i  sit  Tørklæde,  thi  Luften  var  kold  og  Blæ- 
sten, der  vedvarede  endnu,  hvirvlede  tykke 
Støvskyer  op. 

—  Hvordan  behager  saa  Landet  dig? 
spurgte  han,  idet  de  satte  sig  i  Bevægelse 
henad  Landeveien.  Fader  og  Datter  havde 
ikke  talt  sammen  siden  deres  Ankomst  til 
Slottet. 

—  Hvad  jeg  har  set  deraf,  behager  mig 
vel  nok,  endog  jeg  forventede  ikke  lidt.  Pe- 
der Jakobsen  har  ofte  tilforn  talt  til  mig  om 
disse  Ting  og  beskrevet  Alt  for  mig  som  saa 
ypperligt. 

—  Var  vi  dog  vel  hjemme  igen,  sagde 
Købmanden  med  et  Suk.  Jeg  sagde  nok,  da 
vi  drog  deden,  at  jeg  vilde  komme  til  at  snakke 
med  Søvandet,  og  jeg  vil  faa  Mere  at  kløge. 
fra  mig,  naar  vi  skal  did  igen. 

—  Kunde  jeg  tænke  paa  at  blive  søkrank ! 
udbrød  den  unge  Pige.  Vi  skulde  jo  se  denne 
lærder  Mand,  som  sidder  her  adskilt  fra  Ver- 
den paa  en  liden  0  i  Havet  og  studerer 
Stjærner. 

—  Og  faar  Besøg  af  Konger  og  Dron- 
ninger, tilføjede  Købmanden,  Han  gjorde  sig 
Haab  om  at  blive  forestillet  for  Dronningen. 

—  Men  siig  mig,  har  vi  ellers  noget 
Ærinde  her  paa  Landet  at  bestille,  foruden  at 

bese    hans   Ting    og  søge  hans  Omgængelse? 
spurgte  Sybille. 

—  Visselig,  stammede  Kræmmeren,  der 
havde  et  Ærinde  til  Lensmanden,  som  han  ikke 
vilde  betro  sin  Datter,  og  studerede  paa,  hvor- 
dan han  skulde  rede  sig  ud  af  den  Klemme 
han  havde  bragt  sig  i,  ved  Aftenen  tilforn, 
medens  han  betragtede  de  høje  Træer  i  Stots- 
alleen  og  beregnede,  hvor  mange  Favne  Vinter- 
Brændsel  de  kunde  afgive,  i  Øjeblikket  at  have 
glemt,  at  det  var  hende  han  talte  til  og  i  sin 
Glemsomhed  været  paa  Veje  til  at  røbe  det,  — 
visselig  har  vi  et  Ærinde  her  paa  Landet  at 
bestille,  foruden  at  bese  hans  Instrumenter  og 
Ting,  om  ikke  til  ham  selv,  saa  til  en  Anden, 
som  har  sit  Ophold  her  for  nærværendes  Tid. 

—  Dronningen?  spurgte  hun  smilende. 

—  En  god  gammel  Kynding,  som  vi  ikke 
bør  forsømme  at  hilse  paa  med  det  Samme, 
svarede  han,  henrykt  over  at  have  redet  sig 
saa  godt  ud  af  Forlegenheden. 

—  Gud  fri  og  bevare  mig  for  ham !  ud- 
brød Sybille,  idet  Smilet  forsvandt.  Er  vi 
dragen  hid  for  at  have  Noget  her  med  Ivar 
Krabbe  at  bestille,  saa  er  den  Glæde,  jeg 
skulde  have  af  Nærværelsen,  bragt  saaledes  i 
Ulave,  at  jeg  havde  været  bedre  faren,  om  jeg 
aldrig  havde  set  dette  Land. 

K  ræmmeren  røbede  en  Uro,  idet  hun  sagde 

disse  Ord,  som  ikke  syntes  at  kunne  hidrøre 
fra  Skuffelsen  alene,  endskøndt  det  kunde  være 
haardt  nok  for  en  Mand  med  Fortjenester,  at 
maatte  give  Afkald  paa  saa  højbaaren  en  Svi- 
gersøn. Han  tørrede  Sveden  af  Panden  og 
bebrejdede  hende  i  en  stræng  Tone  hendes 
Ulyst  til  et  Giftermaal,  der  satte  hendes  kære 
Fader  paa  lige  Fod  med  Mikkel  Vibe. 

—  Du  førte  nys  Peder  Jakobsen  paa  Snak, 
endog  du  har  forsikret  mig  paa,  at  han  var 
aldrig  i  dine  Tanker. 

—  Det  var  ogsaa  kuns  her  paa  Steden, 
hvor  jeg  nødes  saa  mangelund  at  drage  ham 
til  Minde. 

—  En  fattig  Person,  som  vi  tog  til  os  af 
Medlidenhed,  og  som  jeg  tænkte  skulde  føle 
sig  tilnejet  og  anhængig  derfor.  At  drage 
bort,  fare  udlændig,  eller  det  vide  Gud  hvor- 
hen —  med  mindre  han  er  sluppen  og  død 
maa  vel  ske  —  uden  Farvel  eller  saameget 
som  et  opklarendes  Ord! 

—  Han  har  oplært  mig  i  boglige  Kunster 
og  vedergjort  mig  det  paa  sin  Vis. 

—  Ja  denne  Lærdom  og  Studering!  — 
Om  Stjærnerne  ganger  ned  i  Øster  eller  op  i 
Vester,  hvad  gaar  det  mig  an?  Jeg  kænder 
dem  ikke,  forstaar  Intet  af  deres  Løb  og  Be- 
vægelser, og  skulde  den  Komet,  som  Høveds- 
manden har  observeret,  bringe  Pest  eller  anden 

Ulykke  med  sig  —  jeg  var  maa  vel  ske  dog 
bedst  faren,  om  det  kom  uforvarendes  over  mig. 
Skøndt  Sibylle  ofte  havde  spildt  sin  Vel- 
talenhed for  at  forsone  Kræmmeren  med  den 
Videnskab  hun  syslede  med,  vilde  hun  dog 
lige  til  at  gøre  et  nyt  Forsøg  paa  at  forsvare 
den  mod  hans  Angreb,  da  et  Par  brune  Kam- 
meratet  i  det  Samme  kom  ansættende  for  at 
hilse  paa  hende.  Det  var  Kastor  og  Pollux. 
som  hun  allerede  var  bleven  saa  fortrolig 
med,  at  en  af  dem  sprang  op  og  satte  sine 
Poter  paa  hendes  Kjole  til  stor  Forskrækkelse 
for  Købmanden,  der  var  lige  ved  at  raabe  om 
Hjælp.  Lyden  af  en  Pibe  kaldte  Hunden  til 
Orden. 

—  Det  er  Høvedsmanden  udbrød  hun  og 
vendte  sig. 

Lensmanden  stødte  til  Selskabet  ved  en 
Korsvej.  Han  .havde  en  Medestang  i  Haan- 
den  og  agtede  sig  til  en  Fiskedam,  hvoraf  der 
fandtes  mange  paa  Øen.  Han  var  en  liden- 
skabelig Fisker  og  pleiede  ofte  selv  at  forsyne 
sit  Bord  med  denne  Vare. 

—  Det  kuler  stærkt  i  Dag  og  i  rørt  Vande, 
siger  man,  er  godt  at  fiske.  Jeg  forventer  en 
god  Fangst. 

Med    disse  Ord    og  en  høflig  Hilsen  vilde 

han  skraa  tværs  over  Vejen  forbi  sine  Gæster. 

Pludselig     slap    Købmanden     sin    Datters 

Arm  og  udbad  sig  under  mange  Buk  og 
Skrabud  hans  Tilladelse  til  at  gøre  ham 
Følgeskab. 

—  Men  mine  Fisk  taaler  ingen  Støj  eller 
at  der  tales,  sagde  Lensmanden  skæmtende. 

—  Jeg  vilde  gærne  tale  et  lidet  Ord  med 
Eders  Fromhed  i  Fortrolighed ;  man  maa  tage 
Tiden  i  Agt. 

Sybille  anede  Uraad  ved  disse  Ord,  som 
Kræmmeren  sagde  i  en  hviskende  Tone  for  at 
hun  ikke  skulde  høre  dem.  Men  hun  kunde 
ikke  faa  Lejlighed  til  at  blande  sig  i  Sagen, 
før  de  to  Mænd  allerede  havde  forladt  hende. 

—  Han  har  altsaa  alligevel  en  anden  Rejse- 
aarsag,  tænkte  hun. 

Det  var  faldet  hende  ind,  at  den  kunde 
staa  i  Forbindelse  med  en  vis  Omsorg  for 
hendes  Person,  som  i  længere  Tid  havde  været 
hende  mere  til  Besvær  end  til  Behag  og  som 
hun  fandt  urimelig,  endskøndt  hun  ikke  kunde 
nægte,  at  hun  i  samme  Tidsrum  havde  været 
saa  opfyldt  af  Sorg  og  Kummer,  at  det  nok 
kunde  se  ud  for  hendes  Nærmeste,  der  vare 
bekymrede  paa  hendes  Vegne,  som  om  hun 
bar  paa  en  legemlig  Svaghed.  Denne  For- 
modning, at  hun  var  syg,  var  maaske  Kræm- 
merens egenlige  Rejseanledning,  saa  at  Rej- 
sen —  det  ærgrede  hende  lidt  at  tænke  sig 
det  —  maaske  slet  ikke  vilde  have  fundet  Sted 

uden     samme     Anledning,     som     man     havde 
holdt  skjult  for  hende. 

Beskæftiget  med  disse  Tanker  var  hun  ved- 
blevet at  gaa,  uden  at  agte  paa  sine  Omgivel- 
ser, da  hun  pludselig  ved  at  se  op  bemærkede, 
at  hun  befandt  sig  mellem  høje  Bakker  af  et 
vildt  og  skummelt  Udseende.  Gyvel  og  Lyng 
saaes  hist  og  her  titte  frem  mellem  Skraanin- 
gerne  og  Grusgravene,  strejfede  af  den  til- 
tagende Vestenvind.  Xoget  borte  saaes  en 
underlig  langagtig  Stensætning,  hvorover  nogle 
skrigende  Viber  kredsede.  En  Pindevogn  med 
et  rundbuet  Dække  af  flættede  Kviste  kom 
knagende  ned  ad  en  smal  Kørevej,  som  var 
lukket  med  et  Led.  En  lille  Ledvogter  sprang 
frem  og  aabnede  Leddet. 

—  Hvad  betyder  de  Stene?  spurgte  den 
unge  Pige. 

—  St.  Grimhilds-Grav  og  det  der  borte 
er  Hammer  Grundmaal. 

Købmandsdatteren  gav  Drengen  nogle 
Smaamynter  og  besteg  en  Skrænt  for  at  se 
Ruinen  nærved.  Til  sin  Forundring  hørte 
hun  Sundet  skumme  og  bruse  lige  under  sine 
Fødder.  Hun  var  gaaet  en  betydelig  Stræk- 
ning. 

Idet  hun  vendte  sig  forat  gaa  tilbage,  blev 
hun    mellem    Dysserne,    som    Drengen    havde 

kaldt  St.  Grimhilds-Grav,  opmærksom  paa  en 
Skikkelse,  som  under  disse  skumle  Omgivelser 
ikke  vilde  have  undladt  at  indgyde  hende 
Skræk,  dersom  hun  ikke  havde  set  den  en- 
gang før  og  havt  Lejlighed  til  at  overtyde  sig 
om,  at  den  ikke  hørte  til  de  overnaturlige  Væ- 
sener. Det  var  Dværgen,  som  havde  begivet 
sig  ud  paa  en  Morgen-Promenade  for  at  bringe 
i  Erfaring,  hvorledes  Læderflaskens  Indhold 
vilde  smage  i  det  Fri.  Siddende  mellem  Gra- 
vene og  pimpende  af  Flasken  tog  han  sig  helt 
sælsom  ud  i  den  unge  Piges  Øjne.  Han  var 
forøvrigt  ikke  ene.  Hushovmesteren,  som  i 
Begyndelsen  havde  været  skjult  for  hende  af 
Stenene,  sad  ikke  langt  fra  ham  og  lod  sig 
traktere  med  lidt  af  Lædskedrikken. 

Pludselig  faldt  det  Sybille  ind,  at  den 
Gamle  maaske  vidste,  hvad  hendes  Fader 
havde  at  forhandle  med  Lensmanden  og  kunde 
løse  dette  Spørgsmaal,  som  i  Øjeblikket  be- 
skæftigede hende.  Hun  havde  ofte  i  den 
senere  Tid  set  ham  og  hendes  Fader  stikke 
Hovederne  sammen  og  samtidig  søge  hende 
med  Øjnene,  naar  de  troede  sig  ubemærket  af 
hende,  men  hidtil  havde  hun  ingen  videre  Tan- 
ker gjort  sig  derom.  Hun  besluttede  at  ud- 
fritte ham  for  om  mulig  at  faa  oplyst,  om  den 
Mistanke  hun  havde  fattet  var  grundet. 

—  Synk  godt,  Thord!  udbrød  hun,  idet 
hun  pludselig  traadte  frem  for  de  to  Venner. 

Hushovmesteren  rakte  hurtig  Flasken,  som 
han  just  havde  sat  for  Munden,  til  Dværgen 
og  rejste  sig  forlegen.  Den  Lille,  sagde  han 
undskyldende,  havde  indbudt  ham  til  at  tage 
Øens  Mærkværdigheder  i  Øjesyn,  paa  hvilken 
Udflugt  man  maatte  indrømme,  at  en  liden 
Hjærtestyrkning  ikke  var  ganske  paa  urette 
Plads. 

—  Følg  mig !  udbrød  hun  og  gav  sig  i  det 
Samme  til  at  gaa  saa  stærkt,  at  Dværgen,  som 
var  begyndt  at  løbe  bag  efter  paa  sine  korte 
Ben,  snart  blev  distanceret  og  den  Gamle  selv 
havde  ondt  ved  at  følge  hendes  Opfordring. 

—  Hør,  Thord!  begyndte  hun,  du  er  jo 
Fa'ers  oraculum,  som  han  altid  gaar  i  Raad 
med,  og  dette  sølvskinnendes  Haar  er  jo  ogsaa 
en  meget  smuk  Dyd,  som  gør  dig  værdig  til 
Fortrolighed.  Sig  mig  nu  og  bær  ikke  Dølg, 
hvorfor  er  vi  egenlig  hidkommen? 

Den  Gamle,  som  ved  Begyndelsen  af  denne 
Tiltale  havde  følt  sig  saa  smigret,  at  alle  hans 
stumpede  Tænder  vare  traadte  til  Syne  i  et 
Smil,  blev  mod  Slutningen  deraf  pludselig  noget 
lang  i  Ansigtet  og  svarede  ikke. 

—  Jeg  skal  sige  dig  min  Betænke  derom, 
sagde  Sybille  forat  hjælpe  ham  paa  Gled.  Vi 
er  til  Gæst  hos   en  Mand,    som    blandt    andre 

Stykker,  han  er  forfaren  i,  ogsaa  forstaar  sig 
ypperligt  paa  Lægedomskunsten.  Han  hjælper 
mange  Syge  til  Førlighed  fremfor  nogen  anden 
lærd  Doktor  i  Kunsten. 

Hushovmesteren,  som  mærkede,  at  Hemme- 
ligheden var  røget  i  Lyset,  kunde  ikke  skjule 
sin  Forvirring. 

—  Skulde  det  virkelig  være  Aarsagen, 
sagde  hun,  denne  Daaresnak? 

—  Nægt  det  kun,  Jomfru !  Var  det  Daare- 
snak, havde  Hans  Naades  Livdoktor,  som 
Kræmmeren  lod  hente,  ikke  gjort  sig  saa 
megen  Bekymring  om  Eder,  aldenstund  han 
kom  med  Flasker  og  Phioler  og  tvang  Eder 
at  tage  Medikamenter. 

—  Ja  han  tvang  mig,  fordi  han  selv  blev 
tvungen  af  min  Fader.  Han  frygtede  for,  at 
han  ikke  skulde  faa  sin  Umage  forskyldt, 
om  han  ikke  fulde  ham  til  Føje  og  gav  mig 
Medikamenter.  Saa  beredte  han  en  Drik  for 
mig,  som  gjorde  hverken  Ondt  eller  Godt, 
undertagen  —  o  fy  dog !  —  at  den  smagte  saa 
afskummet.  Han  holdt  anderledes  om  min 
Sygdom  end  Kræmmeren  og  du,  thi  det  ser 
Enhver,  som  er  forfaren  deri,  at  her  er  ikke 
Noget  at  lappe  paa.  Han  troede  ikke,  jeg 
havde  nogen  Skade  eller  Skrøbelighed,  og  det 
vil  denne  duelige  Mand  heller  ikke  tro,  som 
man    nu    vil    spørge  til  Raads.     Man  vil  kuns 

gøre  sig  lystig  over  os  og  mig  især,  endog  jeg 
har  aldrig  havt  for  Skik  at  skaa  mig  ilde  eller 
stille  mig  syg  an.  Men  hvem  kan  jeg  saa 
takke  derfor?  Dig  og  Kræmmeren,  min  kære 
Fa'er. 

Hushovmesteren  vilde  gøre  Indvendinger, 
men  den  unge  Pige  lod  ham  ikke  komme  til 
Orde. 

—  Ti  stille  I  vedblev  hun  med  tiltagende 
Hæftig'hed.  Jeg  tænkte,  jeg  var  kommen  til 
dette  Land  for  at  have  nogen  Glæde  her,  men 
det  faldt  anderledes  ud.  Meget  heller,  end 
jeg  forblev  her  paa  Steden,  drog  jeg  genisten 
hjem  igen  og  lod  Instrumenter  og  Altingest 
her  fare,  siden  jeg  har  fanget  Vished,  at  man 
har  saadanne  Ting  for! 

Med  disse  Ord  og  et  lille  Kast  med  Nak- 
ken, drejede  hun  af  ved  en  Sidevej. 

Hushovmesteren  blev  staaende  midt  paa 
Vejen  og  kløede  sig  betuttet  i  Hovedet. 

—  Hun  futter  og  sprutter  som  en  Fyr- 
tønde og  gør  sig  saa  frisk  som  en  Fisk, 
sagde  han.  — 

Sybilles  Bemærkning  om  Lensmandens 
medicinske  Virksomhed  var  fuldkommen  sand. 
Han  udøvede  en  betydelig  Lægepraxis  i  Over- 
ensstemmelse med  Tidens  Videnskabelighed, 
som  var  en  Sammenblanding  af  de  forskæl- 
ligste,  hinanden  mest  uvedkommende  Fag. 

Siddende  ved  Fiskedammen  med  Øjnene 
fæstede  paa  det  flydende  Stykke  Kork  og 
iagttagende  de  snilde  Manøvrer  med  Fiske- 
krogen, havde  han  været  en  tavs  Tilhører, 
medens  Kræmmeren  skildrede  sin  Datters  Til- 
stand med  al  ønskelig  Omstændelighed.  Da 
Købmanden  omsider  endte  sin  Beretning  med 
at  fortælle,  at  han  forgæves  havde  søgt  Hjælp 
for  hende  hos  Kongens  Livlæge,  Peder  Søren- 
sen, trak  Lensmanden  sin  Medesnor  i  Land  — 
thi  Fangsten  havde  mod  Forventning  været 
daarlig,  hvad  enten  det  nu  skyldtes  et  Tilfælde 
eller  Fiskene  virkelig  vare  skræmte  af  Kræm- 
merens Snak  —  fløjtede  ad  Hundene,  der  havde 
lejret  sig  dovent  i  Græsset,  opfordrede  sin 
Gæst,  som  havde  fulgt  deres  Exempel,  til  at 
gøre  sig  Følgeskab,  og  indskrænkede  sig  i  sit 
Svar  til  at  anbefale  ham  Tillid  til  Livlægen, 
som  han  kændte  som  en  meget  duelig  Mand. 

Kræmmeren  rejste  sig  og  begav  sig  efter 
Opfordring  paa  Tilbagevejen  med  ham,  idet 
han  ironisk  bemærkede,  at  han  havde  havt  til- 
strækkelige Prøver  paa  Livlægens  Duelighed 
og  ingenlunde  lod  sig  berolige  ved  Lensman- 
dens Forsikring. 

—  Nogen  ret  Sygdom  har  I  dog  ikke 
skildret  for  mig,  men  kuns  en  vis  Svaghed  i 
Sindet,    mens    det    kan  være  lettere  at  hjælpe 

et  Menneske    for    udvortes   legemlig  Svaghed, 
end  for  Sorgesygdom. 

—  Nej !  nej !  Her  er  anden  Ondskab  for 
Haanden!  udbrød  Kræmmeren  med  en  Iver, 
som  røbede  nogen  Tvivl  om,  hvorvidt  han 
virkelig  havde  Ret  i  sin  Paastand. 

Lensmanden  gjorde  ingen  videre  Indven- 
ding. 

I  det  Samme  fik  han  Øje  paa  Dværgen, 
som  sad  i  nogen  Afstand  fra  ham  paa  et 
Gærde  ved  Siden  af  Hushovmesteren,  der  atter 
havde  forenet  sig  med  sin  nye  Kammerat  efter 
sin  anstrængende  Lystvandring  med  Sybille. 
Lensmanden  vinkede  Dværgen  til  sig  og  put- 
tede en  kogt  Krebs,  som  var  levnet  fra  Fiske- 
madingen,  i  Munden  paa  ham,  hvilken  Dvær- 
gen fortærede  med  en  Graadighed,  som  morede 
Hushovmesteren  kostelig. 

—  En  Mand,  som  forstaar  sig  paa  Him- 
melkunsten, tog  Købmanden  atter  til  Orde, 
idet  hele  Selskabet  fortsatte  Vejen  i  Forening, 
har  engang  stillet  hendes  Nativitet  og  spaat 
hende  mange  gode  Stykker,  baade  Sundhed 
og  Lykke.  Men  Aspekterne  love  ingen  Høj- 
hed, og  efter  Stjærnerne  at  dømme  vil  hun 
med  al  Lykke  og  Velfart  dog  ikke  vorde  gift 
med  Den  jeg  forventer,  thi  jeg  haver  udset 
mig  en  højbaaren  Svigersøn. 

—  Paa  de  høje  Bakker  blæser  de  stærke 
Vinde,  sagde  Dværgen. 

—  Det  vil  bero  paa,  svarede  Lensmanden, 
om  det  rette  momentum  navitatis  er  kændt  og 
Beregningen  ellers  rigtig  gjort,  især  hvad  So- 
len og  den  Stjærne  Alhabor  belanger,  som  naar 
Talen  er  om  Højhed  har  det  fornemste  Ord 
at  sige.  Er  disse  Lejligheder  ikke  nøje  iagt- 
tagne, især  hvad  Fødselsstunden  er  anrørendes, 
saa  kan  samme  Nativitet  ikke  følge  Skiel  og 
kan  da  ej  heller  være  til  Hinder  for,  at  hun 
jo  kan  blive  gift  med  Den,  I  forser  Jer  til,  at 
hun  skal  faa  til  Mand. 

—  Om  hun  kuns  ikke  selv  gør  Vanskelig- 
heder og  vil  begive  sig  med  en  Anden,  sagde 
Købmanden  og  røbede  ved  disse  Ord,  at  han 
ansaa  hendes  Modstand  for  en  større  Hindring, 
end  nogen  af  de  Hindringer  Stjærnerne  kunde 
lægge  i  Vejen. 

—  Saa  er  hun  vel  syg  af  Hjærtesorg,  og 
I  behøver  kuns  at  give  efter  og  lade  hende 
vælge  selv  sin  Mand  efter  eget  Tykke  for  at 
gøre  hende  karsk?  sagde  Lensmanden. 

—  Ungdommen  er  uforstandig  og  fatter 
ikke  vor  Omhu,  svarede  Købmanden  und- 
vigende. Om  ellers  Beregningen  er  rigtig  gjort, 
det  veed  jeg  ikke,  men  Fødselsstunden  kan 
jeg  angive  med  Nøjagtighed,  thi  hun  er  født 
Aar  1669  paa  Sommersolhvervsdagen,  den  21de 


Junius  om  Morgenen  Klokken  Tre  Minutter  og 
et  Par  Sekonder  over  Fire  paa  mit  Rejse- 
Sej  erværk,  som  laa  i  Sovekammeret  ved  samme 
Lejlighed  paa  et  Tressur  af  Elmetræ. 

-  Vil  du  vide  meer,  saa  gaa  til  Præsten, 
sagde  Dværgen  til  stor  Morskab  for  Hushov- 
mesteren, der  maatte  holde  sig  paa  Maven  for 
Latter. 

—  Er  hun  født  paa  Sommersolhvervsdag? 
udbrød  Lensmanden,  og  blev  staaende  over- 
rasket midt  paa  Vejen  ved  denne  Del  af  Køb- 
mandens Beretning. 

Nogle  Ryttere,  som  i  det  Samme  kom 
halende  ind  paa  dem,  forhindrede  imidlertid 
saavel  Kræmmeren  i  at  svare,  som  Lensman- 
den i  at  fremkomme  med  et  nyt  Spørgsmaal, 
der  i  samme  Anledning  svævede  ham  paa 
Læberne. 

Det  var  Hr.  Preben  Krag,  Hr.  Peder  Bilde, 
Hr.  Oluf  Parsbjerg  og  nogle  andre  af  Dron- 
ningens Hofsinder,  som  foretoge  sig  et  Mor- 
genridt om  øen. 

—  Hendes  Naade  er  opstaaet !  raabte  Oluf 
Parsbjerg  til  Lensmanden,  saasnart  de  vare 
komne  nær  nok  til  at  høres  af  ham,  hvorpaa 
de  Alle  gjorde  ham  deres  Reverens,  medens 
Hundene  halsede. 

Kræmmeren,  Hushovmesteren  og  Dværgen 
vare  traadte  til  Side   for  at  gore  Plads  for  de 

stadselige  Ryttere,  og"  den  Første  stod  endnu 
ærbødig  med  Hatten  i  Haanden,  da  et  Bud 
ankom  fra  Slottet  i  største  Skynding  og 
meldte,  at  Hendes  Naade  spurgte  efter  Lens- 
manden. 

Rytterne,  der  havde  holdt  deres  Heste  an 
for  at  vexle  nogle  Ord  med  deres  Vært,  satte 
dem  atter  i  Bevægelse  og  joge  i  fuld  Fart  ad 
Slottet  til  fulgt  af  Lensmanden  og  Dværgen, 
der  gav  sig  til  at  løbe  bagefter,  saa  hurtig 
hans  korte  Ben  tillode,  i  Haab  om.  at  der 
skulde  falde  lidt  Lækkert  af  til  ham  fra  det 
fyrstelige  Taffel. 

—  Det  er  mig  nogle  rette  Kludderdok- 
torer, sagde  Købmanden  til  sin  Tjener,  da  han 
var  bleven  ene  med  denne.  Det  var  ogsaa 
Umagen  værd  at  udsætte  sig  for  Rejsens  Mød- 
sommelighed  og  Søens  Vederstyggelighed, 
naar  de  Karle  er  saa  blinde  paa  Øjnene,  at 
de  ingen  Svaghed  kan  se  hos  min  Dotter. 

Det  satte  ikke  den  misfornøjede  Mand  i 
bedre  Stemning,  at  han  af  Hushovmesteren 
oplystes  om,  at  Rejsens  Hemmelighed  var 
røget  i  Lyset,  thi  han  var  lidt  bange  for  sin 
Datter  og-  belavede  sig  paa  en  varm  Mod- 
tagelse, idet  han  endelig  begav  sig  paa  Vej 
for  at  opsøge  hende,  som  han  saa  pludselig 
havde  forladt  midt  paa  Landevejen.  — 

Oppe   paa  Slottet    var  Stemningen    noget 


trykket.  Peder  Bilde  havde  forhørt  sig  hos 
Søfolkene  angaaende  Vejret  og  disses  Erklæ- 
ring gik  ud  paa,  at  Overfarten  var  umulig,  da 
Vinden  var  stik  imod  og  Kulingen  for  stærk 
til  at  vove  sig  ud.  Dronningen  fortrød  at  have 
samtykket  i  at  forlænge  sit  Ophold  og  ytrede 
i  kændelig  ondt  Lune,  at  hun  paa  ingen  Maade 
vilde  udstrække  det  over  endnu  en  Dag.  Lens- 
manden angrede  paa  sin  Side  at  have  brugt 
Overtalelse  og  sendte  Arktander,  en  af  sine 
Disciple,  til  Peder  Jakobsen,  som  opholdt  sig 
paa  Observatoriet  Stjærneborg,  for  at  under- 
rette ham  om  den  Aftale,  han  havde  truffen 
med  Dronningen,  at  Flemløse  skulde  ledsage 
hende  til  Kjøbenhavn,  og  lod  ham  anmode 
om  at  holde  sig  færdig  til  Afrejsen  næste  Dag. 
Derpaa  begav  man  sig  til  Frokostbordet, 
der  som  sædvanlig  var  anrettet  i  Sommer- 
stuen. Mester  Anders  gav  Lensmanden  en 
Beretning  om  G  aarsdagens  Udflugt.  Forøvrigt 
var  Konversationen  søvnig  og  holdtes  kun 
vedlige  af  Dværgens  Snak,  der  ikke  formaaede 
synderlig  at  oplive  de  tilstedeværende  Hof- 
menneskers  Ansigter,  som  heller  ikke  havde 
svaret  til,  hvad  der  med  Rette  kunde  fordres 
af  vel  opdragne  Hofmenneskers  Ansigter,  om 
de  havde  vist  andet  Vejr  end  det,  som  gav 
sig  tilkænde  i  de  øverste  Regioner.  Den  Lille, 
der  havde    faaet  Lov    til    at  være  tilstede  ved 

denne  Lejlighed,  maatte  nøjes  med,  som  Løn 
for  sin  Ulejlighed,  at  modtage  nogle  Smuler 
af  sin  Herres  gavmilde  Haand. 

—  Jeg  kom  i  Snak  med  eders  Præst, 
sagde  Junkeren  pludselig  over  Bordet  til  Vær- 
ten. Men  hvor  tusend  Syger  traf  jeg  paa  ham? 
Blandt  Svendene  i  Borgestuen,  hvor  han  fik 
en  Tæring,  som  var  mager  nok  for  saa  høj- 
lærd en  Mand.  Jorderne  har  I  taget  fra  ham, 
siger  han,  og  skrumpet  hans  Besoldning  ind 
til  nogle  Pendinge  om  Ugen.  Jeg  tror  aldrig, 
den  Præst  er  saa  ren,  som  han  gør  sig.  Vilde 
I  ellers  handlet  saaledes  mod  ham! 

—  Lad  de  Karle  høre  op  at  holde  Natte- 
drik  med  Bønderne,  svarede  Lensmanden.  De 
holde  Ølskænk  i  deres  Huse  og  gøre  deres 
Kældere  til  Gildestuer.  De  lever  som  Fulde 
og  Gale,  der  hverken  se  Solens  Opgang 
eller  dens  Nedgang,  og  gaa  i  Spidsen  for  Me- 
nigmand baade  i  Drik  og  anden  Omflot. 

—  Jeg  vidste  nok,  I  kunde  rense  Jer  .  .  . 
Hr.  Jens  bagdrev  ellers  den  Beskyldning  og 
forklarede  det  anderledes.  Høvedsmanden, 
siger  han,  tror  ikke  paa  Gud.  Han  hører 
ingen  Præken  og  annammer  ikke  Sacramentet. 

—  Hvad  mener  Eders  Naade !  sagde  Lens- 
manden, der  ikke  lod  sig  skuffe  af  Junkerens 
hykkelske  Medhold  og  følte  Ulyst  til  at  for- 
svare sig  overfor  kam.     Mon    ikke    de   hellige 

Handlinger  tabe  i  Kraft  og  Anselighed  ved  at 
forvaltes  af  saadan  uren  Slemmer  og  fugtig 
Gast? 

—  Lad  Mester  Anders  sige  sin  Mening. 
Han  er  en  Kirkens  Tjener  og  veed,  hvordan 
den  rettroende  Kirke  dømmer. 

Den  forhenværende  Hofprædikant  vovede 
ikke,  idet  han  udtalte  sig  om  dette  Spørgs- 
maal,  der  hørte  til  Tidens  brændende,  at  give 
nogen  af  de  afvigende  Meninger  ubetinget 
Fortrinet.  Han  foranledigede  derved,  at  en  af 
Tyges  Disciple,  en  Hollænder,  som  paa  Grund 
af  sin  adelige  Fødsel  var  bleven  forestillet  for 
Dronningen  og  indbudt  til  at  deltage  i  det 
kongelige  Taffel,  ansaa  ham  for  en  Modstan- 
der af  Lensmanden,  og  ikke  uden  Bitter- 
hed bemærkede,  at  Bisp  og  Præst  til  alle 
Tider  havde  været  den  verdslige  Studerings 
Fjender  og  forfulgt  den  frie  Videnskabs  Dyr- 
kere med  alle  de  Vaaben,  der  stod  til  Intole- 
rencens  Raadighed. 

Mester  Anders  kunde  ikke  bare  sig  for 
at  le  af  det  unge  Menneskes  Iver,  idet  han 
frigjorde  sig  for  Andel  i  Gejstlighedens  For- 
domme overfor  den  frie  Videnskabelighed  i 
Almindelighed  og  Lensmandens  i  Særdeleshed. 

—  Dog  —  tilføjede  han  i  en  alvorligere 
Tone  —  naar  Studering  og  Lærdom  bær  paa 
at  stride  mod  den  kristelige  Troes  Sandheder, 

saa  maa  man  ikke  fortænke  en  tro  Herrens 
Tjener  i,  at  han  anser  Saadant  som  en  ond 
og  ugudelig  Ting. 

—  Men  Astronomerne,  min  kære  Anders, 
vil  heller  stemme  overens  med  Stjærnerne  end 
med  Præsterne,  sagde  Lensmanden  til  nogen 
Skuffelse  for  Historiografen,  der  havde  ment, 
at  det  Hib  til  Kopernikus,  som  var  indbefattet 
i  hans  Ord,  skulde  være  bleven  bedre  optaget 
af  dennes  Modstander. 

—  Den  hellige  Skrift,  sagde  Frands  Teng- 
nagel,  saaledes  hed  den  unge  Hollænder,  kan 
ikke  gøre  den  Regning  op,  eftersom  dens  Maal 
er  et  ganske  andet. 

Dronningen  sagde : 

—  Det  er  heller  ingenlunde  vist,  at  de  bi- 
belske Udlæggere  har  Aarsag  at  se  Fjender 
i  den  verdslige  Studerings  Mænd  overalt  hvor 
de  mene  at  have  det.  De  forsvare  tidt  den 
hellige  Skrift  uden  nøje  at  forfare,  om  det 
kristelige  Ord  til  Saligheds  Kundskab  og 
Gudsfrygts  Forfremmelse  virkelig  strider  mod 
den  verdslige  Visdom,  som  de  gaa  saa  hart 
løs  paa  at  omstyrte,  og  de  fare  voldelig  frem 
for  at  holde  paa  en  Lære,  som  Ingen  an- 
griber. 

—  Saa  maatte  man  paa  den  anden  Side 
tilstaa,  sagde  den  stakkels  Mester  Anders, 
som  blev  angrebet  fra  alle  Sider,   at  de  lærde 

Granskere,  som  søge  verdslig  Visdom,  under- 
tiden gaa  vel  vidt,  naar  de  i  deres  Iver  for 
at  forfare  de  hemmelige  Ting  i  Naturen  gør 
det  Uvisse  til  det  Visse  og  mene  at  staa  ved 
Maalet  naar  de  er  langt  derfra. 

Man  fortsatte  endnu  en  Tidlang  denne 
Samtale,  der  hørte  til  en  Art  Underholdning, 
som  var  almindelig  over  Bordet  i  Datidens 
fornemme  Selskaber.  Omsider  stødte  Dron- 
ningen sit  Bæger  mod  Lensmandens,  takkede 
for  Maaltidet  og  begav  sig  til  sine  Gemakker, 
hvor  hun  ønskede  at  være  ene  denne  Formid- 
dag. Junkeren,  som  havde  haabet  at  sætte 
Lensmanden  i  Forlegenhed  ved  at  forraade 
hans  Fritænkeri  og  Haardhed  mod  Stedets 
Præst  —  thi  Ærbødighed  for  det  Hellige  hørte 
til  Tidens  Aand  —  havde  ikke  naaet  Andet 
ved  sit  Angreb,  end  at  give  Stødet  til  en  al- 
mindelig Samtale  over  Religion  og  Videnskab, 
og  ærgrede  sig  over  at  have  tabt  Slaget. 

Idet  Lensmanden  lidt  efter  vilde  gaa  op 
i  Taarnet,  mødte  han  den  Discipel,  han  havde 
sendt  i  Ærinde  til  Flemløse  og  fik  af  ham 
Underretning  om,  at  Peder  Jakobsen  havde 
Betænkeligheder  ved  at  drage  med  Dronningen. 

-  Betænkeligheder!   udbrød  Lensmanden 
og  Blodet  foer  ham  til  Hovedet. 

-  Hr.  Junker  maa  ikke  tage  ham  det  til 
Mistykke.       Det    er    i    Morgen    Sommer -Sol- 

hvervsdag,  hvilken  Dag,  siger  han,  er  en  ulyk- 
salig Dag  for  ham,  da  han  Intet  tør  bestille, 
som  er  af  Vigtighed. 

Lensmanden  betænkte  sig  et  Øjeblik,  hvor- 
paa  han,  i  Stedet  for  at  gaa  op  i  Taarnet,  gik 
ad  Observatoriet  Stjærneborg  til  for  at  opsøge 
Peder  Jakobsen  Flemløse,  idet  han  sagde  til 
sig  selv: 

—  Jeg  vil  vække  ham  af  Drømmen! 


V. 
Den  nye  Stjærne. 

V  or  Fortællings  G  ang  fører  os  nogle  Aar 
tilbage  i  Tiden. 

I  et  af  de  snævre  og  krumme  Stræder, 
som  omgav  St.  Nikolajs  pragtfulde  Kirke,  af 
hvis  hele  Herlighed  der  nu  kun  er  et  Vagt- 
taarn  tilbage,  omgivet  af  profane  Slagterboder, 
—  laa  et  lidet  Bindingsværks-Hus  med  Snirk- 
ler og  Svalegang. 

En  Efteraars-Dag  henad  Aften  standsede 
en  ung  Pige  sin  Gang  udenfor  dette  Hus,  gik 
op  ad  Stentrappen  og  lod  den  tunge  Dørham- 
mer falde,  saa  det  gav  Genlyd  inde  i  Huset 
og  en  Sky  af  forbavsede  Spurve  fløj  op  uden- 
for det.  En  gammel  Pige  med  Hovedet  ind- 
vundet i  et  Klæde  kom  til  Syne  paa  Tærske- 
len og  oplyste,  at  hendes  Madmoder  rigtignok 
ikke  var  tilstede  i  Øjeblikket,  hun  var  gaaet 
til  Kirke  i  St.  Nikolaj  for  at  høre  Hr.  Niels 
prædike  til  Aftensang,    men    kom   ganske  vist 


77 

snart,  om  Jomfru  Sybille  —  thi  riende  var  det 
—  vilde  fortøve  saalænge ;  Pigen  vilde  slaa  Ild 
og  tænde  Lys. 

—  Jeg  vil  heller  sidde  lidt  i  Skimringen 
og  se  Folk  færdes  ude  paa  Torvet  og  i  Baa- 
dene,  svarede  Sybille  og  smuttede  indenfor. 

I  Abelone  sal.  Paaskes  Dagligstue  stod  en 
gammeldags,  højrygget  Stol  paa  en  Forhøj- 
ning henne  ved  Vinduet,  gennem  hvis  smaa, 
grønne  Ruder  man  havde  Udsigt  til  det  snævre 
Stræde  og  til  Pladsen  for  Enden  af  det,  hvor- 
paa  Kirken  laa,  omflydt  af  den  gamle  Hol- 
mens Kanal.  Paa  denne  Stol,  hvor  den  gamle 
Dame  plejede  at  sidde  med  sin  Syramme,  sin 
Bønnebog  og  sit  Lugteæg,  men  som  i  Øjeblik- 
ket under  hendes  Kirkegang  stod  ledig,  tog 
den  unge  Pige  Plads  og  morede  sig,  mens 
hun  ventede  paa  Tanten,  som  hun  vilde  gøre 
en  lille  Aftenvisit,  med  at  se  de  smaa  Baade 
med  alle  Slags  Varer  løbe  ind  og  ud  og  iagt- 
tage Livet  paa  Handelspladsen,  hvor  Sælge- 
konerne sad   med  deres  Frugt  og  Grøntsager. 

Det  frembrydende  Mørke  gjorde  imidlertid 
snart  en  Ende  paa  denne  Fornøjelse.  St.  Ni- 
kolajs grønne  Kirkegaard  begyndte  at  blive 
skummel,  Raabene  forstummede  efterhaanden 
eller  afløstes  af  Vægterens  Kvartersang  fra 
Omgangen,  som  mindede  Indvaanerne  om,  at 
han    var    paa    sin   Post    mod    udbrydende  Ild. 

Sybille  var  allerede  ked  af  at  vente  —  Tanten 
gjorde  Andagten  for  lang  —  og  tænkte  just 
paa  at  liste  sig  hjem  igen  til  sin  Faders  Gaard 
i  Kattesundet,  da  hun  ved  at  kaste ,  et  sidste 
Blik  ud  gennem  Ruderne  i  et  Hus  lige  over- 
for blev  opmærksom  paa  et  oplyst  Vindue 
med  halv  tillukkede  Skodder,  indenfor  hvilket 
der  stod  en  Person  med  Ryggen  vendt  imod 
det  og  betragtede  en  Genstand,  som  han  holdt 
i  sin  udstrakte  Haand  og  lod  beskinne  af  Ly- 
set fra  en  osende  Tranlampe.  Og  denne  Gen- 
stand? —  Sybille  aabnede  Vinduet  paa  Klem 
for  at  se  om  hun  ikke  saae  fejl  —  nej ,  det 
var  ganske  rigtigt,  det  var  et  Dødningehoved. 
Hun  kunde  ikke  løsrive  sine  øjne  fra  dette 
hæslige  Syn,  da  Manden  vendte  sig  om,  og 
hun  ved  Siden  af  det  døde  Hoved  med  dets 
hvide,  grinende  Tænder  og  fæle  Øjehulinger 
følte  sig  behagelig  tiltrukket  af  et  levende 
Hoved  med  store,  klare  Øjne,  sund  Hudfarve 
og  smukke,  regelmæssige  Træk. 

Købmandsdatteren  havde  god  Lejlighed 
til  at  indprente  sig  den  unge  Mands  Træk  til 
Tanten  endelig  kom  og  ved  sit  Komme  gjorde 
en  Ende  paa  den  farlige  Beskuen,  thi  Manden 
kunde  ikke  se  hende  i  hendes  mørke  Skjul, 
selv  om  han  havde  kunnet  ane,  at  et  Par 
smukke  Øjne  betragtede  ham  fra  Abelone  sal. 
Paaskes  sædvanlig  kun  lidet  paaagtede  Stade, 

og  i  den  Anledning  havde  set  op.  Efter  i 
nogen  Tid  at  have  betragtet  sit  Dødninge- 
hoved med  stor  Opmærksomhed,  satte  han  sig 
ved  et  Bord,  belagt  med  Folianter  og  andre 
Bøger,  Papirer,  Apparater,  Instrumenter,  et 
Bundt  Pennefjer  m.  m.,  og  gav  sig  ivrig  til  at 
skrive,  idet  han  kun  af  og  til  standsede  et 
Øjeblik  for  med  sin  venstre  Haand  at  stryge 
sit  tykke,  brune  Haar  bort  fra  Panden. 

Denne  unge  Mand  var  Peder  Jakobsen 
Flemløse.  Det  var  en  retskaffen,  ærlig  og 
samvittighedsfuld  ung  Mand,  men  med  et  tungt 
Sind,  et  Offer  for  det  Mørke,  hvori  Natur- 
videnskaberne vare  indhyllede.  Han  havde  be- 
regnet sin  Fødselsstunds  Stjærner,  som  havde 
sagt  ham,  at  hans  Liv  vilde  blive  en  Kæde  af 
Genvordigheder ,  og  denne  fatalistiske  Tro 
havde  fyldt  ham  med  en  saadan  Rædsel,  at 
den  til  sine  Tider  bragte  ham  Vanvidet  nær. 

Sybille,  som  snarere  fandt  ham  skabt  af 
Naturen  til  Glæde  end  til  Sorg,  kunde  ikke 
undlade  at  handle  i  Overensstemmelse  med  de 
Følelser,  der  besjælede  hende.  Fra  denne  Dag 
begyndte  hun  at  aliægge  hyppigere  Besøg  hos 
den  værdige  gamle  Dame,  hendes  Tante,  end 
hun  tidligere  havde  havt  for  Skik,  idet  hun 
som  Grund  for  Hyppigheden  forklarede,  at 
Tantens  slemme  Hovedpine  eller  Hoste,  som 
hun  paastod  var  i  Tiltagende,  gjorde  det  nød- 

vendigt  at  bringe  hende  daglige  Portioner 
af  ladanum,  kandiserede  Frugter  og  Bryst- 
kager. Tanten  var  naturligvis  henrykt  over 
denne  usædvanlige  Omsorg  fra  den  unge  Piges 
Side,  men  der  var  dog  visse  Omstændigheder 
forbundne  dermed,  som  efterhaanden  begyndte 
at  blive  hende  paafaldende.  Hun  lagde  saa- 
ledes  Mærke  til,  at  Niecen  havde  faaet  den 
mindre  behagelige  Vane,  at  bemægtige  sig 
hendes  Stol  ved  Vinduet,  saasnart  Tanten  blot 
for  et  Øjeblik  rejste  sig  fra  den  for  at  bringe 
de  skænkede  sode  Sager,  hvoraf  hun  snart 
ejede  et  helt  Magasin,  i  Forvaring,  eller  af 
anden  Grund.  Men  endnu  mere  satte  det 
hende  i  Forundring,  at  den  unge  Pige  som 
oftest  aflagde  hende  disse  Besøg  paa  de  Tider, 
da  Tanten  plejede  at  høre  Messen  i  St.  Niko- 
laj. Hun  kunde  ikke  undlade  at  udtale,  at 
saa  kære  hendes  Besøg  end  vare  hende,  vilde 
de  dog  glæde  hende  endnu  mere,  dersom  hun 
kunde  passe  at  aflægge  dem  paa  de  Tider 
da  hun  var  hjemme  og  da  helst  saa  betids  paa 
Dagen,  at  hun  ikke  behøvede  at  ulejlige  sin 
gamle  Pige  med  at  følge  hende  hjem  til  Katte- 
sundet.  Sybille  forsvarede  sig  saa  godt  hun 
kunde,  og  lovede  for  Fremtiden  at  tage  mere 
Hensyn  til  Tantens  Ønsker.  Hun  følte  ogsaa 
Nødvendigheden  af  at  holde  hvad  hun  lovede, 
men  Tiltrækningskraften   ved  Vinduet  var  for 


stærk  til,  at  Frygten  længer  end  for  en  ganske 
kort  Tid  kunde  lære  hende  Forsigtighed.  Snart 
vovede  hun  igen,  under  et  eller  andet  Paaskud, 
at  komme  paa  sildigt  Aftenbesøg  og  at  ind- 
tage den  yndede  Plads  ved  Vinduet,  hvorfra 
hun  kunde  kaste  Spejderblikke  over  i  Gen- 
boens oplyste  Kammer,  og  altid  lønnedes  hun 
for  sin  Dristighed  ved  at  finde  den  unge  Mand 
paa  sin  Plads  foran  Bordet,  hvor  han  med 
Dødningehovedet  staaende  foran  sig  lod  Pennen 
løbe  ustandset  over  Papiret.  Den  unge  Pige 
anstillede  da  den  Betragtning,  at  det  maatte 
være  et  usædvanligt  stadigt  og  flittigt  ungt 
Menneske,  idet  hun  kun  samtidig  undrede  sig 
over ,  hvad  der  kunde  være  saa  Meget  at 
skrive  om.  Og  maaske  Læseren  af  disse  Blade 
vil  blive  ikke  mindre  forundret  ved  at  erfare, 
hvad  det  var  for  et  Skrift,  som  saa  ivrigt  be- 
skæftigede den  unge  Skribent,  end  Sybille 
vilde  være  blevet,  hvis  hun  havde  faaet  det 
at  vide.  Skriftet,  som  senere  udkom  i  Tryk- 
ken, hed:  Om  den  melankolske  Djævel. 

Det  er  ikke  let  at  sige,  hvor  dybt  den 
unge  Studerendes  Billed  tilsidst  kunde  være 
bleven  indprentet  i  Jomfruens  Hjærte  under 
disse  hyppige  Besøg  i  det  lille  Stræde  med 
Tilbehør  af  Indblik  i  Genbohuset,  dersom  hun 
ikke  pludselig  havde  faaet  Andet  at  tænke 
paa.     Søren    Puggendorf,    vel    meriteret   —   og 

det  vidste  han  godt  —  Kræmmer  i  Kjøben- 
havn  med  Bolig  i  Kattesundet  og  Pakhus  paa 
Bremerholm,  havde  i  nogen  Tid  været  besværet 
af  et  Underlivs-Tilfælde  -  onde  Tunger  vilde 
vide,  at  det  var  kommet  af  Ærgrelse  over,  at 
den  unge  Mikkel  Vibe  var  bleven  ham  fore- 
trukket som  Formand  for  det  nys  oprettede 
Handels-Kompagni  —  og  havde  efter  Samraad 
med  Livlægen  Peder  Sørensen  besluttet  at 
prøve  de  vidt  berømte  svovlholdige  Kilder  i 
Aachen.  Paa  denne  Baderejse  skulde  Datteren 
ledsage  sin  Fader,  thi  Købmanden  kunde 
hverken  undvære  hendes  Pleje  eller  hendes 
Selskab,  og  den  unge  Pige  kunde  desuden 
have  godt  af  at  udvide  sin  Verdenskundskab. 
En  Sproglærer  blev  antagen ,  andre  Forbe- 
redelser til  Rejsen  bleve  trufne,  og  i  Forvent- 
ning af  alt  det  Nye,  som  Købmandsdatteren 
glædede  sig  til  snart  at  skulle  se,  kunde  det 
ikke  være  Andet,  end  at  Billedet  i  Hjærtet 
maatte  blive,  om  end  ikke  helt  fortrængt,  saa 
dog  for  en  stor  Del  stillet  i  Skygge.  Abelone 
sal.  Paaskes  syge  Hoved  og  Bryst  fik  fra  nu 
af  Lov  til  at  skøtte  sig  selv,  den  vandige 
gamle  Dame  fik  Tilladelse  til  at  være  i  mere 
uindskrænket  Besiddelse  af  sin  Stol  ved  Vin- 
duet, end  hun  i  den  nærmest  foregaaende  Tid 
havde  været,  ligesom  hun  endelig,  efterat 
denne  Forandring   var  indtraadt,    kunde   have 

den  Tilfredsstillelse  at  fritage  sin  gamle  gigt- 
svage Pige  for  flere  besværlige  Aftentoure  til 
Kattesundet. 

Men  ogsaa  med  den  unge  Videnskabs- 
dyrker var  der  paa  denne  Tid  foregaaet  en 
Forandring,  og  denne  skyldtes  en  mere  mærke- 
lig offenlig  Omstændighed. 

En  ny  Stjærne  var  bleven  set  paa  Him- 
len. Dens  Lys  var,  da  den  stod  paa  sit 
Højeste,  saa  stærkt  og  klart,  at  det  kunde  ses 
baade  ved  Middag  og  ved  Midnat  gennem 
tætte  Skyer.  I  de  tvende  Aar  som  forløb 
fra  dens  første  Tilsynekomst  til  dens  ende- 
lige gradvise  Forsvinden,  satte  den  alle  Astro- 
nomer over  hele  Verden  i  Bevægelse.  Men 
Den,  som  først  havde  set  den,  var  selv  et  nyt 
og  glimrende  Meteor  paa  Videnskabens  Him- 
mel, om  hvem  Alle  talte,  som  havde  Sans 
for  noget  Højere,  end  Livets  daglige  Nødtørft. 

Det  er  bekændt,  at  Tyge  opdagede  Stjærnen 
i  Kasiopejas  Tegn  under  et  Besøg  hos  sin 
Morbroder  Sten  Bilde  paa  Gaarden  Herredsvad 
i  Skaane,  idet  han  en  Aften  gik  fra  et  Labo- 
ratorium, som  han  havde  faaet  indrettet  paa 
Stedet  —  thi  han  syslede  den  Gang  mest  med 
Chemie  og  Guldmageri  —  tilbage  til  Gaarden 
og  efter  gammel  Sædvane  hævede  sit  Blik 
mod  Himlen.  Da  han  i  Begyndelsen  ikke 
vilde  tro  sine  Øjne,  der  saae  en  stor  « ig  skinnende 

Stiærne  paa  et  Sted,  hvor  aldrig  nogen  Fix- 
stjærne  før  var  bleven  set,  eller  nogen  bekændt 
Yandrestjærne  paa  den  Tid  kunde  findes,  kaldte 
hanforskællige  Arbejdere  og  Almuesfolk sammen 
og  lode  dem  bekræfte,  at  de  ogsaa  saae  den. 
Ved  denne  Stjærne  blev  han  ført  tilbage  mod 
sit  rette  Maal .  Astronomien ,  som  han ,  efter 
forgæves  at  have  søgt  offenlig  Understøttelse, 
synes  af  Stolthed  at  være  affaldet  fra.  Han 
bestemte  dens  Stilling  til  andre  Stjærner 
og  forfattede  et  Skrift  om  denne  sit  Livs 
mærkeligste  Opdagelse.  Men  da  det  ikke  an- 
saas  for  passende,  at  en  Adelsmand  gav  sig 
af  med  literære  Sysler,  en  Fordom,  som  Tyge 
paa  den  Tid  endnu  ikke  var  uhildet  nok  til 
at  frigøre  sig  for,  saa  modsatte  han  sig  længe 
sine  Venners  Opfordring  om  at  udgive  sin 
Bog  i  Trykken.  Han  kom  imidlertid  senere 
til  den  Erkændelse,  at  det  ikke  kunde  være 
en  Adelsmand  uværdigt  at  bidrage  til  nyttige 
Kundskabers  Udbredelse.  „Alan  kan  rose  sig 
af  de  F'ortrin  man  har  af  sig  selv,  men  iKke 
af  dem,  man  kun  har  Andre  at  takke  for." 
sagde  han.  I  et  Digt  Flegia  in  Uraniam  udtalte 
han  denne  sin  nye  Tro,  samt,  at  han  ikke 
lagde  synderlig  Vægt  paa  sin  adelige  Fødsel, 
og  i  et  Brev  til  Pratensis,  hans  kære  Ven, 
ytrede  han  det  Haab,  at  Gud  vilde  give  ham 
Xaade   til  at    virke   til  Bedste   tor  højere  For- 

maal,    end    dem   Adelen  i  Almindelighed   lyk- 
saliggjorde sig  med  at  eftertragte. 

Bogen  udkom  i  Trykken  med  dette  Digt 
som  Bilag,  og  Tyge  erhværvede  sig  ved  den 
og  andre  videnskabelige  Arbejder,  som  han 
paa  den  Tid  foretog  sig,  efterhaanden  en  saadan 
Anseelse,  at  det  ikke  kunde  Andet  end  vække 
hans  adelige  Samtidiges  Opmærksomhed.  Nogle 
spottede  vel  endnu  bestandig  derover  og  fandt 
hans  Foretagender  en  Adelsmand  uværdige; 
men  Andre,  som  lagde  Mærke  til,  at  de  mathe- 
matiske  Videnskaber  begyndte  at  komme  i 
Yndest  ved  Hoffet,  ønskede  at  profitere  af 
Tyges  Kundskaber  i  disse  Retninger,  saa  at 
han  endog  efter  nogen  Tids  Forløb,  af  nogle 
af  disse  fordums  Modstandere  blev  anmodet 
om,  at  holde  Forelæsninger  over  sin  Videnskab 
paa  det  for  noget  over  en  Menneskealder  si- 
den genoprettede  Universitet. 

Den  tidligere  Bispegaard,  som  endnu  er 
Universitetsbygning,  var  bleven  indrettet  til 
Højskole,  hvor  der  læstes  over  Theologi,  Lov- 
kyndighed, Lægevidenskab,  Latin,  Græsk,  He- 
braisk og  Talekunst.  Tyge  var  imidlertid  in- 
genlunde lige  strax  villig  til  at  føje  det  mathe- 
matiske  Fag  til  de  nævnte,  og  paatage 
Udførelsen  af  det  ham  tiltænkte  Hværv.  Han 
mistænkte  Adelen,  som  havde  stillet  denne  An- 
modning til  ham,    for  uægte   Kundskabstrang 

mente,    at   dens   pludselig    vakte  Interesse 

for  Astronomien  var  en  Modesag-.  Først  efterat 
Kongen,  som  yndede  Videnskaberne  og  gærne 
fremmede  dem.  selv  havde  opfordret  ham  der- 
til, gav  han  endelig  efter,  og  man  havde  nu 
det  Særsyn  at  se  en  højbaaren  Adelsmand  og 
Junker  optræde  som  Docent  og  lære  fra  Ka- 
thedret  i  det  borgerlige  Universitets  Forelæs- 
ningssal  for  et  Auditorium  af  gamle  og  nye 
Videnskabsmænd  og  mange  Andre,  hvoriblandt 
Kong  Frederik  den  Anden  selv  med  stort 
Følge.  Ved  denne  Lejlighed  manglede  Peder 
Jakobsen  Flemløse  heller  ikke,  og  den  beskedne 
Lærde  fra  Fisker-Stræde  stod  saaledes  for  første 
Gang  overfor  den  Mand,  som  skulde  komme  til 
at  udøve  saa  stor  Indflydelse,  ikke  blot  paa  hans 
aandelige  Udvikling,  men  ogsaa  paa  hans  borger- 
lige Stilling  og  Livsforhold  i  det  Hele  taget. 
Tyge  indledte  sine  Forelæsninger  med  en 
lang,  latinsk  Tale  om  de  mathematiske  Viden- 
skabers Ælde  og  Nytte,  paaviste  Geometriens 
store  Formaal  og  angav  de  Gamles  Kundskaber 
i  dette  Videnskabsfag  som  Aarsagen  til  deres 
Udvikling  og  Lærdom.  Astronomiens  Oprin- 
delse førte  han  tilbage  til  Seth.  Adams  Søns 
Tid,  gennemgik  Rækken  af  store  Astronomer 
og  fremhævede  blandt  de  Vngre  især  Koper- 
nikus,   som  han    kaldte  en  anden  Ptolemceus.*) 


*  i  At   Tyge    havde    stor    Agtelse    for   Kopernikus    fremgik 
ikke    blot    af  hans   Ytringer   ved    denne   Lejlighed.     1  et 

Selvfølgelig  vare  andre  Partier  af  hans  Fore- 
drag prægede  af  hans  Tidsalders  Vildfarelser. 
Om  Astrologien  udtalte  han  sig  vidtløftig, 
imødegik  dens  Modstanderes  Indvsndinger  og 
mente,  at  man  ikke  kunde  frakænde  Himmel- 
legemerne Indflydelse  uden  at  nægte  baade 
Guds  Visdom  og  Erfaringen.  Solen  var  Kilden 
til  Varmen  og  Livet;  Maanen  foraarsagede 
Ebbe  og  Flod,  havde  Indflydelse  paa  den  dy- 
riske Hjærne.  paa  Marven  i  Benene,  paa  Saften 
i  Træerne,  paa  Stoffernes  Af-  og  Tiltagen; 
visse  Stjærners  Op-  og  Nedgang  foraarsagede 
Storm  og  Uvejr,  Konjunktioner  af  Mars  og 
Venus  Regn  og  Torden,  af  Jupiter  og  Merkur 


Digt  af  ham  under  det  Billede  af  Kopernikus.  »om  vi 
vide  at  han  opbevarede  i  sit  Musæum,  udtalte  han  lige- 
ledes sin  Beundring  for  den  Mand,  som  havde  havt 
Mod  til  at  rokke  ved  den  faste  Jord  og  lade  den  svæve 
frit  omkring  i  Rummet.  Naar  man  forøvrigt  har  anset 
hans  Modstand  mod  det  Kopernikanske  System  som  en 
Grundmange]  ved  hans  Videnskabelighed,  især  paa  en  Tid 
da  de  fleste  Lærde  af  Betydning  allerede  havde  antaget 
dette  System  og  erkændt  det  som  det  rette,  saa  have 
Andre  undskyldt  hans  Indvending  mod  Hypothesen  om 
Jorden-  Bevægelse  dermed,  at  han-  eget  System,  som  af 
ham  selv.  der  var  fortrinsvis  praktisk  Astronom  havde 
modtaget  en  Uddannelse,  som  det  Kopernikanske  Sy- 
stem, der  var  opfundet  i  Studerekammerets  Ensomhed, 
endnu  ikke  besad,  paa  Videnskabens  daværende  Stand- 
punkt .-varede  bedre  til  Observationerne  end  det  Koper- 
nikanske, der  den  Gang  i  praktisk  Henseende  var  lidet 
bedre  end  det  gamle,  ubrugelige  ptolemæiske. 


Blæst,  af  Solen  og  Saturn  Taage  og  diset 
Luft;  han  fremhævede  endvidere  Analogien 
mellem  Planeferne  og  det  menneskelige  Le- 
gemes Dele.  betegnede  Hjærtet  som  svarende 
til  Solen,  Hjærnen  til  Maanen,  Leveren  til  Ju- 
piter o.  a.  m.  Dog  fremsatte  han  allerede  den 
Gang  de  Indvendinger  mod  sin  astrologiske 
Lære  som  vi  kænde  af  det  Foregaaende,  grundet 
dels  i  Betragtningen  af  Menneskets  frie  Villie, 
dels  i  de  Vanskeligheder,  Astrologien  som  Er- 
faringsvidenskab af  sig  selv  frembød. 

Peder  Jakobsen  var  ikke  blot  en  flittig 
Lilhører  ved  disse  Forelæsninger,  som  varede 
omtrent  et  halvt  Aar,  men  stiftede  ogsaa 
paa  dem  Forelæserens  personlige  Bekændtskab. 
Denne  ejede  en  Gaard  i  Kjøbenhavn  paa  Hjørnet 
af  Farvegade  og  Volden,  hvor  nu  Vartou  ligger. 
Saavel  fra  denne  Gaard,  som  fra  et  Taarn 
paa  selve  Volden,  som  han  senere  med  konge- 
lig Tilladelse  fik  indrettet  til  astronomisk  Brug, 
anstillede  han  sine  Observationer,  hvortil  han 
allerede  paa  den  Tid  benyttede  sig  af  Med- 
hjælpere, blandt  hvilke  Peder  Jakobsen  strax 
og  uden  Vanskelighed  blev  optaget.  Hvor 
meget  Flemløse  i  denne  Egenskab'  vidste  at 
gøre  sig  yndet  af  sin  Lærer,  veed  man  af 
dennes  egne  Ytringer  om  ham  i  et  Brev  til 
Landgrev  Wilhelm  af  Hessen.  Han  roser  ham 
heri    ikke   blot   for    Duelighed   i   astronomiske 

og  kemiske  Sager,  men  omtaler  ogsaa  hans 
Karakter,  siger  at  han  er  sin  Herre  meget 
hengiven  og  udtaler  sin  Paaskønnelse  deraf. 

Under  disse  Omstændigheder  vil  det  for- 
staas,  at  det  maatte  gaa  den  unge  Mand  nær 
til  Hjærte,  da  Tyge.  som  allerede  i  længere 
Tid  havde  havt  til  Hensigt  at  foretage  en 
Rejse,  men  var  bleven  afholdt  derfra  først  af 
Sygdom,  senere  af  sit  Giftermaal  og  endelig 
af  Forelæsningerne,  omtrent  paa  denne  Tid 
bestemte  sig  til  at  gøre  Alvor  af  sin  Beslut- 
ning, og  denne  venlige  og  belærende  Omgang 
saaledes  blev  afbrudt. 

Omtrent  ved  Paasketid ,  besøgte  han  sin 
nysnævnte  fornemme  Kollega,  Landgrev  "Wil- 
helm af  Hessen,  en  Mand,  som  baade  beskyttede 
og  selv  dyrkede  Videnskaberne  med  største 
Iver.  Især  var  Landgreven  en  ivrig  Astronom. 
Ligesom  Tyge  lagde  han  fortrinsvis  Vind  paa 
den  praktiske  Side  af  denne  Videnskab,  besad 
ypperlige  Instrumenter  og  havde  ladet  den 
øverste  Del  af  sit  Slot  indrette  til  et  Obser- 
vatorium, hvor  baade  han  selv  og  hans  Hof- 
Astronom.  Kristoffer  Rotkmann,  anstillede  deres 
Iagttagelser.  Under  dette  Besøg  blev  en  ven- 
skabelig Forbindelse  indledet  mellem  I  and- 
greven  og  Tyge,  som  M-nere  vedligeholdtes 
gænnem  Brevvexling  og  fortsattes  uden  Af- 
brydelse   til    Landgrevens    Død.      Fra    Kassel 

begav  Tyge  sig  videre  til  Frankfurt  am  Main 
og  endelig  til  Basel,  hvilken  By  tiltalte  ham 
saaledes  ved  sin  Beliggenhed  og  øvrige  For- 
hold, at  han  besluttede  at  hente  sin  Familie 
dertil  og  fæste  Bo  der  for  bestandig,  endskøndt 
man  af  et  Brev,  som  han  paa  den  Tid  skrev  til 
Pratensis  kan  se,  at  han  allerede  den  Gang  maatte 
sætte  Mod  i  sig  selv  for  at  kunne  fatte  en 
Beslutning,  som,  hvis  den  var  bleven  udført, 
for  stedse  vilde  have  løsrevet  ham  fra  Fædre- 
landet. 

Denne  Efterretning  kom  som  et  Torden- 
slag for  Peder  Jakobsen,  der  havde  talt  Timerne 
til  sin  elskede  Lærers  Hjemkomst.  Skøndt 
dennes  Forelæsninger  og  belærende  Omgang 
havde  styrket  ham  i  hans  fatalistiske  Tro  og 
snarere  næret  hans  Tungsind  end  spredet 
det,  havde  han  dog  omfattet  ham  med  en 
sværmerisk  Kærlighed.  I  hans  Nærhed  syntes 
Tilværelsen  som  lysere  og  Livet  skønnere.  Nu 
skulde  P'orbindelsen  afbrydes  for  stedse. 

Dog  Flemløse  var  ikke  raadvild.  Da  han 
var  kommet  paa  det  Rene  med  sig  selv  om, 
at  det  vilde  være  ham  umuligt  at  leve  adskilt 
fra  sin  Lærer  for  bestandig,  tog  han  uden  lang 
Betænkning  en  Beslutning,  som  var  en  god 
Discipel  værdig,  han  snorede  sin  Randsel  og 
fulgte  hans  Exempel. 


VI. 
Peder  Jakobsens  Æventyr. 

laa  Aarets  længste  Dag,  den  21de  Juni. 
som  af  Mange  med  Urette  anses  for  Midsom- 
merdag, medens  den  kun  er  Sommersolhvervs- 
dag,  eller  den,  hvorpaa  Sommeren  efter  Al- 
manakken tager  sin  Begyndelse  —  paa  denne 
Dag  kom  Peder  Jakobsen  ud  paa  Aftenen 
til  den  lille  By  Spangenberg  i  Nærheden  af 
Kassel. 

Han  tog  ind  i  Herberget  ,.Den  hvide  Hane", 
hvor  han.  efter  at  have  rystet  Støvet  af  sig, 
traadte  ind  i  Skænkestuen  og  tog  Plads  blandt 
Gæsterne  for  at  gøre  sig  til  Gode  ovenpaa 
Marschen  -  -  thi  han  var  gaaet  til  Fods  - 
med  et  Maaltid  Mad  og  et  Krus  01. 

En  lille  Mand,  iført  en  snæver  brun  Trøje 
og  spids  Filthat  sad  overfor  ham  ved  Bordet. 
De  kom  i  Snak  med  hinanden  og  Peder  Ja- 
kobsen, der  fandt  Behag  i  Mandens  Ansigt« 
var  meddelsom  og  lod   mod  Sædvane  Munden 

løbe,  mens  han  tømte  sit  Krus  og  lod  det 
fylde  igen  af  en  barbenet  Kældertøs,  der  løb 
ind  og  ud  til  Gæsternes  Opvartning. 

—  Udi  midlertid  I  er  saa  vel  oplært  om 
disse  himmelske  Ting,  sagde  den  lille  Mand, 
hvem  det  øjensynlig  interesserede  at  høre,  at 
Peder  Jakobsen  gav  sig  af  med  Astronomien, 
saa  kunde  det  maa  vel  ske  fornøje  Jer,  at  se 
et  lidet  Tingest,  som  jeg  netop  har  hos  mig  . . .  *) 
Mit  Navn  er  ellers  Mester  Jobst.  Jeg  er  Sejer- 
mager  og  har  gjort  allehaande  Slags  for  Hans 
Durchlauchtighed ,  som  har  et  Stjærnetaarn 
med  mange  underlige  og  sælsyne  Ting  paa 
Taget  af  sit  Slot  her  inde  i  Residensen. 

—  Er  I  Mester  Jobst,  udbrød  Peder  Ja- 
kobsen og  bøjede  agtelsesfuld  sit  Hoved  for 
den  kunstfærdige  Uhrmager,  hvis  Navn  Hi- 
storien har  opbevaret,  saa  kænder  jeg  Eder 
godt.  Jeg  har  hørt  eders  Mesterskab  meget 
berømme  og  veed  endog,  at  I  for  nogen  Tid- 
lang siden  har  gjort  en  kunstelig  Globus  til 
Hans  Højhed  Landgreven,  som  jeg  kunde  ad- 
lyste at  bese. 

—  Saa  faar  I  drage  over  til  Hans  kejser- 
lige Majestat  i  Prag,  hvor  den  er  siden  ført 
hen.     Det  er  en  Herre,   som   forfarer  den  lov- 


*)  Vi  gengive  denne  Samtale,  der   selvfølgelig  blev  ført  paa 
Gammelty.sk  paa  tilsvarende  1>. 

lige  astronomiske  Kunst  med  stor  Iver,  endog 
han  kan  ikke  maale  sig  med  Hans  Durch- 
lauchtighed.  I  kan  vide,  at  en  Dag,  som 
Hans  Durchlauchtighed  var  ifærd  med  at  ob- 
servere og  en  Tjener  kom  og  formeldte,  at 
der  var  brudt  Ild  ud  i  Huset,  saa  lod  Hans 
Durchlauchtighed  sig  dog  ikke  forstyrre,  men 
fremturede  med  sit  Arbejde  til  Altingest  var 
bestilt  og  Regningen  i  Rigtighed  .  .  .  Men 
det  var  nu  dette  Tingest. 

Uhrmageren  begyndte  med  stor  Forsig- 
tighed at  udpakke  en  Genstand,  som  var  ind- 
svøbt i  et  Klæde. 

—  Det  er  et  Forsæt  til  et  lidet  Plane- 
tarium, som  er  gjort  efter  et  Rids  af  en  Per- 
son, som  er  Hovmester  hos  en  Herremand  udi 
Pommerland.  Hans  Durchlauchtighed  har  paa- 
lagt mig  at  udføre  det  i  Messing  .  .  .  Her 
skal  I  se!  Det  er  meget  kunsteligt. 

Peder  Jakobsen  greb  Genstanden  med  en 
Mands  Begærlighed,  som  venter  at  se  noget 
Nyt  i  sit  Fag,  men  næppe  havde  han  faaet 
den  i  sin  Haand,  førend  han  overtydede  sig 
om,  at  Genstanden,  som  udgaves  for  en  Op- 
findelse af  en  pommersk  Hovmester,  var  hver- 
ken mer  eller  mindre  end  en  automatisk  Frem- 
stilling af  det  Tychoniske  Verdenssystem. 
hvoraf   han    havde    set  Tegninger    paa  Obser- 

vatoriet  i  Kjøbenhavn,  saa  at  ingen  Fejltagelse 
var  mulig. 

—  Hvad  tusend  Syger  er  det  her!  udbrod 
han  i  højeste  Grad  overrasket.  Er  det  Tingest 
gjort  efter  et  Rids  af  en  Hovmester  udi  Pom- 
merland? 

—  Om  han  er  fra  Pommerland  eller  Bran- 
denburg skal  jeg  ikke  kunne  sige  for  Sanden, 
men  vi  kan  snart  faa  det  at  vide,  thi  Manden 
er  her  nærværendes,  han  sidder  der  henne. 
Hans  Durchlauchtighed  har  skikket  ham  selv 
til  mig  med  det  Tingest,  at  han  skulde  for- 
klare mig  dets  Kunstighed. 

Flemløse  vendte  sig  om  og  saae  en  Per- 
son, der  sad  ved  et  andet  Bord  med  Ryggen 
vendt  imod  dem  i  Drik  og  Snak  med  nogle 
støjende  Gæster. 

—  Mester  Raimarus!  raabte  Uhrmageren, 
kom  lidt  herhid.  Her  er  En,  som  vil  vide 
Noget  Jer  anrørendes. 

Den  Tiltalte  rejste  sig  og  gik  hen  imod 
dem.  Det  var  en  lille  undersætsig  Karl,  med 
smaa,  dybtliggende  Øjne  og  røde,  strittende 
Marelokker.  Men  Peder  Jakobsen  behøvede 
ikke  at  slutte  fra  dette  ildespaaende  Ydre  for 
at  faa  Løsning  paa  Gaaden.  Allerede  ved  at 
høre  hans  Navn  havde  han  begrebet  Sammen- 
hænget. Personen,  Raimarus  Ursus,  en  Dit- 
marsker, havde  været  en  kort  Tid  paa  Obser- 

vatoriet  i  Kjøbenhavn,  hvorhen  han  var  kom- 
men med  Erik  Lange  til  Engelholm,  som  renere 
blev  gift  med  Tyges  Søster  Sofie.  Han  havde 
staaet  i  privat  Tjenesteforhold  til  denne  Herre- 
mand og  gik  i  Almindelighed  under  Xavn  af 
„Eriks  Dreng1'.  Han  var  ikke  ganske  uden 
Kundskaber,  men  Tyge  foragtede  ham  paa 
Grund  af  hans  Uforskammethed  og  Paatræn- 
genhed,  kaldte  ham  spotvis :  det  ditmarsiske 
Bjørnebæst,  og  vilde  ikke  indlade  sig  med 
ham.  Herover  fattede  Ditmarskeren  et  døde- 
ligt Xag  til  Tyge,  hvilket  han  tilfredsstillede 
senere  i  Tyskland,  hvor  han  tog  Ophold,  dels 
ved  at  udsprede  Skrifter  fulde  af  de  plum- 
peste Angreb,  baade  paa  Tyge  selv  —  som 
f.  Ex.  at  han  bekiggede  Stjærnerne  gennem 
Hullerne  i  sin  Næse  —  og  paa  hans  Ven,  den 
hessiske  Hof-Astronom  Kristoffer  Rothmann, 
hvem  han  blandt  Andet  beskyldte  for  at  være 
død  af  en  uhøvisk  Sygdom,  skøndt  Manden 
baade  levede  og  befandt  sig  i  bedste  Vel- 
gaaende. 

—  Har  I  gjort  Rids  til  det  Tingest  her 
af  eders  eget  ingenium,  Mester  Raimarus, 
spurgte  Peder  Jakobsen,  der  ikke  ønskede  at 
gøre  Bekændtskabet  videre  gældende  og  gik 
lige  løs  paa  Sagen  uden  noget  indledende  Ord 
i  Anledning  af  Gensynet. 

Ditmarskeren  studsede  ved  Synet  af  Flem- 

løse  og  skiftede  Farve.     Han   fattede  sig   dog 
snart  og  svarede  med  stor  Frækhed : 

■ —  Af  hvis  ellers?  Det  er  et  Stykke,  jeg 
har  udtænkt  under  min  Nærværelse  i  Polen. 
Jeg  har  ellers  rørt  Noget  derom  i  min  Bog : 
fundamentum  astronomiæ,  som  I  vel  kænder, 
Mester  Flemlosius? 

—  Jeg  tror  snarere,  at  I  har  udtænkt  det 
hos  den  ærlige  og  velbyrdige  Mand,  Tyge 
Brahe  til  Knudstorp,  thi  jeg  mindes  gran- 
giveligen  at  have  set  et  Rids  hos  ham,  som 
er  det  Tingest  her  saa  ligt,  som  den  ene 
Draabe  Van  cl  den  anden. 

—  Det  tror  den  gloendes  Satan!  udbrød 
Ditmarskeren,  aldenstund  den  afskummede 
Karl  stjal  min  Hypothese,  den  Tid  jeg  var 
hos  ham  i  Kjøbenhavn,  og  var  tossegod  nok 
til  at  vise  ham  aiskøns.  ' 

—  Ikke  skulde  jeg  dog  tilraade  Eder,  at 
sige  Hr.  Tyge  disse  Ord  i  Øjnene,  om  I  ellers 
nogen  Tid  igen  vover  at  komme  ham  for  Øje 
efter  alle  de  Stykker,  som  jeg  hører  I  har 
bedrevet  her  i  Tyskland*). 


*)  Peder  Jakobsen  viste  sig  her  som  god  Spaamand.  Thi 
da  Ditmarskeren  mange  Aar  efter  var  bleven  Professor 
i  Mathematik  i  Prag,  sagde  Tyge,  som  var  paa  Rejsen 
dertil  med  en  Ven  til  denne,  at  han  vilde  indestaa  for. 
at  Ditmarskeren  ikke  vilde  oppebie  hans  Ankomst,  men 
lade  Embede  og  Alt  i  Stikken  og  tage  Flugten 
Rygtet    derom,   hvilket   ogsaa   meget   rigtig   indtraf. 

—  Om  mit  Ord  ikke  staar  til  Troende, 
svarede  Ditmarskeren,  idet  han  med  en  selv- 
tillidsfuld Mine  saae  sig  om  blandt  de  tilstede- 
værende Gæster,  hvoraf  Adskillige  havde  rejst 
sig  fra  deres  Pladser  og  dannet  en  Kreds  om 
de  Stridende,  om  I  tør  sige,  at  det  er  mig, 
som  har  staalnet  Hypothesen  fra  ham,  i  Ste- 
den  for,  som  Sanding  er,  at  det  er  ham,  som 
har  staalnet  den  fra  mig,  saa  er  I  og  skyldig 
at  bevise  eders  Tale,  og  om  I  ikke  kan,  da 
skal  I  og  i  Alles  Øjne  gælde  for  en  Løgnere 
og  en  Æretyv. 

—  Jeg  kan  lettelig  bevise  Eder  over,  at 
det  er  sandt,  hvad  jeg  siger,  om  I  ellers  vil 
have  Taal  at  høre  paa  mig,  thi  I  har  efter- 
gjort et  forkastet  Rids  og  faaet  en  Vildelse 
med,  som  I  ikke  engang  har  havt  Skikkelig- 
hed til  at  rette. 

Peder  Jakobsen  greb  Genstanden  og  vilde 
paavise  Fejlen,  men  Ditmarskeren,  der  ikke 
skøttede  om  at  blive  overbevist  i  de  tilstede- 
værende Gæsters  Paasyn,  slog  ham  med  knyt- 
tet Næve  i  Ansigtet,  saa  det  sortnede  for  hans 
Øjne. 

—  Saa  tag  da  Det  for  eders  Skylden! 

—  O,  du  Hund  af  en  Ditmarsker!  udbrød 
Peder  Jakobsen  rasende  af  Smærte  og  foer  ind 
paa  sin  Modstander. 

Nogle    vilde    lægge   sig  imellem  og  skille 

dem  ad,  men  Flemløse,  hvis  Lidenskab  var 
kommet  i  Bevægelse,  misforstod  deres  Hen- 
sigt og  vægrede  sig  mod  deres  Indblanding. 

—  Bort  med  ham!  Af  Vejen  med  den 
Bønhas!  skreg  de  opbragte  Fyldebøtter,  som 
følte  sig  tilbagestødte  af  hans  kraftige  Haand 
og  desuden  ansaae  det  for  en  Selvfølge,  at  Dit- 
marskeren, som  de  havde  drukket  godt  Kamme- 
ratskab med,  maatte  have  Ret  overfor  en 
Fredsforstyrrer,  som  Ingen  kændte.  Uhrmage- 
ren  og  nogle  gode  Borgere,  der  ikke  skøttede 
om  at  blive  indblandet  i  Slagsmaal,  havde 
allerede  listet  sig  bort. 

—  Lad  os  uforme  ham  med  Nævehug, 
saa  han  selv  skal  komme  til  at  ligne  et  for- 
kastet Rids! 

Som  tænkt  saa  gjort.  Hug  og  Slag,  Eder 
og  Skældsord  regnede  ned  over  ham.  Tilsidst 
greb  En,  hvem  Stridens  Hede  og  Danziger- 
Øllet  havde  røvet  den  sidste  Rest  af  Fornuft, 
en  stor  Tudekande,  som  stod  paa  Bordet,  og 
slyngede  den  i  Hovedet  paa  ham  med  en  saa- 
dan  Kraft,  at  han  styrtede  bevidstløs  om  paa 
Stengulvet. 

—  Hvad  i  Helvedes  inderste  Ovn  er  det 
her!  brølede  Værten,  som  var  bleven  hentet 
op  fra  Kælderen  af  den  barbenede  Tøs,  der 
fulgte  ham  i  Hælene  og  skraalede  af  fuld  Hals. 
Vil  I  bringe  mit  Herberg  i  Vanrygte?   Vil  I? 

Vil  I  skille  mig  ved  Næringen  og  fortrænge 
mig  i  Skarnet?  Vil  I?  .  . .  Hvad  er  det  for  en 
Landsmand,  I  har  slaaet  ihjel?  Pest  og  Død! 
Her  maa  han  ikke  findes!  Har  I,  Hundeblod, 
taget  Livet  af  ham,  saa  kan  I  ogsaa  skynde 
Jer  med  en  Hast  og  faa  ham  begravet. 

Den  Ene  saae  paa  den  Anden.  Sandt  var 
det,  at  det  var  lettere  at  skille  et  Menneske 
ved  Livet,  end  svare  for  Følgerne.  Hvad  skulde 
de  foretage  sig  med  ham?  Her  var  gode 
Raad  dyre. 

—  Lad  os  bære  ham  bort  og  lægge  ham 
udenfor  ..Den  forgyldte  Oxe",  sagde  endelig 
En.  Den  Hund  af  en  Skænkevært  vil  ikke 
skrive  mig  Noget  paa  Bjælken. 

En  almindelig  Bifaldssalve  ledsagede  dette 
Forslag. 

De  slæbte  nu  af  med  Peder  Jakobsen,  der 
tilsyneladende  var  uden  Liv,  og  lagde  ham  i 
den  anden  Ende  af  Strædet  udenfor  det  om- 
talte Værtshus.  Her  laa  han  nogen  Tid  upaa- 
agtet,  thi  det  var  silde  og  Strædet  var  lidet 
befærdet.  Fuldmaanen  skinnede  ned  fra  den 
skyfri  Himmel  paa  Svalegangens  Bjælkehove- 
der og  Stenhusenes  takkede  Gavle.  Endelig 
kom  en  Garver,  som  boede  skraas  over  for, 
frem  i  Bislaget  af  sit  Hus  og  kaldte  paa  sin 
Hund  med  en  langtrukken  Fløjten.  Da  Hun- 
den ikke  kom,   traadte  han   ned  i  Strædet  for 

at  se  efter  den,  og  opdagede  nu  Peder  Jakob- 
sen liggende  udenfor  Værtshuset  „Den  for- 
gyldte Oxe",  besnuset  af  Hunden,  som  af  denne 
Undersøgelse  var  bleven  hindret  i  at  lystre  det 
sædvanlige  Lydtegn. 

-  Alle  Helgen!  Her  er  Døden  nok  kom- 
met noget  brat!  —  Hej!  Naboer!  Folk!  Kom 
lidt  ud!  .  .  .  Væk  med  dig,  Hund!  ...  O,  de 
slemme  Svin!  Det  har  han  faaet  inde  i  det 
skammelige  Skænkehus ! 

Paa  Garverens  Anskrig  strømmede  Folk 
til  fra  alle  Kanter.  Gamle  Kællinger,  Svende 
og  Læredrenge  fyldte  snart  Gaden.  Tilsidst 
kom  ogsaa  Værten  i  ,.Den  forgyldte  Oxe". 

—  Hvad  har  vi  her?  spurgte  Garveren  og 
pegede  paa  Peder  Jakobsen. 

Værten  skød  sin  Nathue  bort  fra  Øjnene, 
stirrede  forbavset  paa  den  Person,  der  laa  paa 
hans  Tærskel  og  forsikrede,  at  han  kændte 
ikke  det  Mindste  til  ham,  han  havde  aldrig 
set  ham. 

—  Hvordan  er  han  da  kommet  til  at  ligge 
udenfor  eders  Dør?  Han  har  drukket  sig  fuld 
inde  i  eders  Ølhus,  er  kommet  i  Slagsmaal 
og  saa  har  I  kastet  ham  udenfor  i  Strædet 
som  et  andet  Aadsel. 

—  Han  lugter  af  01,  sagde  en  Kælling  og 
bøjede  sig  over  den  Mishandlede. 

—  Saa  raaa  han  have  drukket  det  hos  en 

Anden  end  hos  mig,  sagde  Værten,  og  hvor 
han  har  drukket  sit  01  kan  han  spilde  sin 
Bærme.  Jeg  er  en  kristelig,  afholdet  Mand, 
der  ikke  skænker  for  Skalke  og  Røvere,  som 
bryder  Landsens  Fred. 

—  I  har  godt  ved  at  præke,  sagde  Gar- 
veren, men  Kragen  er  ikke  des  hvidere,  fordi 
den  toer  sig.  I  er  skyldig  at  hente  Bartskæ- 
reren  til  ham  og  skaffe  Liv  og  Levned  i  ham 
igen,  om  det  ellers  er  muligt! 

-Jeg? 

—  I  er  skyldig  at  bekoste  hans  Læge- 
domspleje  og  sørge  for  ham  i  alle  Maader! 

Værten  bandede  og  skreg  og  bevidnede 
sin  Uskyldighed.  Nogle  gave  sig  til  at  under- 
søge Peder  Jakobsens  Lommer,  men  da  der 
Intet  fandtes  i  dem  med  Undtagelse  af  nogle 
paa  Latin  og  Dansk  skrevne  Dokumenter  og 
Breve,  som  Ingen  af  de  Lilstedeværende  for- 
stod, hverken  dem  i  det  ene  eller  dem  i  det 
andet  Sprog,  og  man  saaledes  ikke  var  istand 
til  at  skaffe  sig  nogen  Oplysning  om  ham  — 
hans  Bagage  var  bleven  liggende  i  „Den  hvide 
Hane"  som  Prisgods  -  -  saa  var  det  nær  kom- 
met til  Slagsmaal  paany  mellem  Værten  paa 
den  ene  Side  og  Garveren  med  hans  Til- 
hængere af  gamle  Kællinger  og  Læredrenge 
paa    den    anden  Side,    da  Raabet:    Af  Vejen! 

Gør  Plads!   pludselig  tildrog  sig  Opmærksom- 
heden. 

Raabet  kom  fra  en  Kusk  paa  en  Rejse- 
vogn, som  vilde  svinge  ind  i  Gæstgivergaarden 
„Den  forgyldte  Oxe:,  men  ikke  kunde  komme 
frem  for  Mylderet. 

—  Er  der  intet  andet  Herberg  i  denne 
By  end  .  dette  skidne  Krohus?  spurgte  en 
Stemme  henne  paa  Vognen. 

—  Nej !  sagde  Værten ,  idet  han  med 
Nathuen  i  Haanden  og  ganske  fortumlet 
i  Hovedet  arbejdede  sig  ud  af  Haandge- 
mænget  og  hen  til  Vog'nen,  noget  andet 
findes  her  ikke,  thi  „Den  hvide  Hane",  som 
ligger  i  den  anden  Ende  af  Strædet,  er  et  ge- 
ment Ølhus  med  inaadelige  Drikkevarer  og 
ikke  passeligt  til  Logement  for  kært  Folk  og 
fornemme  Vejfarende. 

Manden  paa  Vognen  kastede  et  Blik  paa 
den  tilstedeværende  Forsamling,  rynkede  Pan- 
den og  sagde: 

—  Eders  Herberg,  min  gode  Mand,  er 
maa  vel  ske  bedre,  end  det  ser  ud  til  -  -  man 
skal  ikke  skue  Hunden  paa  Haarene  —  thi 
jeg  nægter  ikke,  det  kommer  mig  mestens  for 
som  et  Tilholdssted  for  Slemmere  og  Dravels 
Folk  og  synes  ikke  at  være  Noget  for  en 
Mand  med  Fortjeneste. 

—  Gud  se   i  Naade   til  os!    jamrede  Vær- 

ten.  Dette  Myl  af  Folk  skyldes  en  grædelig 
Begivenhed,  som  jeg  arme  Mand  er  ligesaa 
uskyldig  i  som  et  nyfødt  Barn,  endog  disse 
Skarns  Mennesker  vil  bære  mig  det  efter.  Det 
naadige  Herskab  maa  ikke  for  den  Aarsags 
Skyld  nægte  en  ærlig  Mand  deres  Søgning. 

—  Hvad  er  det  for  en  grædelig  Begi- 
venhed ? 

—  Et  Menneske  er  bleven  ihjelslaaet  her 
udenfor  min  Dør,  og  nu  vil  disse  Folk  sige 
mig  paa,  at  dette  gruelige  Mord  er  begaaet 
i  mit  Hus  .  .  .  Det  naadige  Herskab  kan  selv 
se  ham,  han  ligger  der  henne  ved  Bislaget. 

Værten  pegede  til  Siden  med  Nathuen  og 
Manden  paa  Vognen  saae  i  den  angivne  Ret- 
ning, da  et  Skrig  fra  en  Person,  som  sad  ved 
JSiden  af  ham  i  Sædet,  bragte  ham  til  at  dreje 
Hovedet  til  den  anden  Side. 

—  Naada,  Barn,  hvad  fejler  dig! 

Men  inden  den  forbavsede  Kræmmer  kunde 
faa  Svar  af  sin  Datter  paa  dette  Spørgsmaal, 
var  denne  allerede  nede  af  Vognen  og  henne 
ved  Siden  af  Peder  Jakobsen,  hvis  lige  mod 
Fuldmaanen  vendte  blege  Ansigt  hun  øje- 
blikkelig havde  genkændt. 

„Le  vrai  n'est  pas  toujours  vraisemblable", 
siger  Franskmanden.  At  Sybille  netop  skulde 
komme  saaledes  til  rette  Tid  og  Sted  til  Be- 
skyttelse   for    sin    gamle  Kynding  fra  Fisker- 

stræde,  kunde  synes  utroligt  for  Den.  der  ikke 
betænker,  at  ligesom  man  undertiden  kan  iagt- 
tage Farveblandinger  paa  Himlen,  som  ingen 
Maler  vilde  fordriste  sig  til  at  gengive,  saa- 
ledes  kan  man  møde  Sammentræf  af  Begiven- 
heder i  Livet,  som  man  vilde  trække  paa  Næsen 
af,  om  man  mødte  dem  i  Romanerne. 

Mødet  var  forøvrigt  naturligt  nok.  Køb- 
manden og  hans  Datter  var  paa  Vej  til  Badet 
og  havde  gjort  Holdt  i  den  lille  By. 

Over  Flemløse  havde  Stjærnerne  vaaget. 
Vistnok  var  Købmanden  ingenlunde  fornøjet 
med  sin  Datters  Forslag  om  at  bekoste  hans 
Kur  og  Pleje.  Men  han  udøvede  ikke  den 
Forældremyndighed,  som  ellers  hørte  Tiden 
til.  Menneskene  ere  til  alle  Tider  ens  og 
svage  Fædre  fandtes  i  fordums  Dage  saavel- 
som  nu.  Hun  var  hans  eneste  Barn  og  da 
han  var  vant  til  at  give  efter  for  hende,  kunde 
der  saameget  mindre  være  Tale  om  at  gøre 
Modstand  ved  denne  Lejlighed,  som  det  oven 
i  Kobet  netop  var  hendes  Fødselsdag,  og  dette 
vanskelige  Spørgsmaal,  som  nær  havde  foran- 
lediget en  Borgerkrig  i  den  gode  Stad  Span- 
genberg,  blev  saaledes  løst  til  alle  Parters 
Tilfredshed. 

Sybille  traf  Aftale  med  Værten  om  at 
sørge  for  Peder  Jakobsen,  gav  ham  Penge 
paa  Haanden,  lovede  at  betale  Mere  naar  hun 


_io5_ 

kom  igen  og  fandt  hans  Tilstand  tilfreds- 
stillende, og  først  efterat  hun  havde  overtydet 
sig  om,  at  han  var  uden  Fare,  kunde  den 
utaalmodige  Kræmmer,  som  længtes  efter  at 
komme  videre,  og  ikke  kunde  begribe,  hvor- 
for hans  Datter  interesserede  sig  saa  Meget 
for  denne  Fremmede,  faa  hendes  uundværlige 
Samtykke  til  Rejsens  Fortsættelse. 


VIL 
Mødet. 

Wmtrent  en  Maanedstid  havde  Peder 
Jakobsen  tilbragt  hos  den  saa  uretfærdig  be- 
skyldte Vært  i  det  agtede  Herberg  „Den  for- 
gyldte Oxe"  og  var  kommet  sig  ganske  godt 
efter  sit  Saar,  takket  være  de  to  duelige  Læger: 
Ungdom  og  Livskraft. 

Af  Værten  erfarede  han,  at  en  rig  dansk 
Købmand  paa  Gennemrejse  til  Badet  i  Aachen 
havde  ydet  det  Godtfolk,  der  paa  forskællig 
Maade  havde  virket  til  hans  Helbredelse,  en 
klækkeligere  Paaskønnelse,  end  han  selv  med 
sin  fattige  Erkændtlighed  vilde  have  kunnet, 
om  man  ellers  uden  denne  Mellemkomst  vilde 
have  skænket  ham  den  samme  Omsorg,  og 
han  fandt  ganske  vist,  at  det  fortjente  al  Ære 
og  Tak.  Imidlertid  kunde  han  dog  ikke  se 
noget  saa  Mærkeligt  i,  at  man  tog  sig  af  en  Mand, 
som  var  fundet  under  saadanne  Omstændig- 
heder,   mishandlet    og    hjælpelos,    at    han    be- 

høvede  at  underlægge  den  Deltagelse  man 
havde  vist  ham  nogen  anden  Forklaring,  end 
den,  som  fremgik  af  Omstændighederne  selv. 
Værtens  poliske  Bemærkninger  i  Anledning 
af  den  sjældne  Omsorg  der  var  vist  ham  fra 
den  unge  Dames  Side,  som  havde  været  An- 
føreren ved  denne  Lejlighed,  kunde  kun  frem- 
lokke et  Smil  paa  hans  Læber.  Havde  han 
kunnet  fæste  Lid  til  Værtens  Forsikring,  at 
den  paagældende  Person  var  i  Besiddelse  af 
en  saa  overordenlig  Dejlighed,  kunde  denne 
Omstændighed  maaske  have  fristet  ham  til  at 
se  Sagen  i  et  for  ham  mere  smigrende  Lys. 
Men  Peder  Jakobsen  antog  ikke,  at  Værten  i 
,.Den  forgyldte  Oxe;'  besad  nogen  fint  udviklet 
Sans  for  kvindelig  Skønhed.  Han  maatte 
have  et  Ideal ,  som  svarede  til  hans  røde 
Stumpnæse  og  skinnende  Fuldmaaneansigt. 

Efterat  Værten  af  Flemløses  egen  Mund 
havde  erfaret,  hvorledes  det  var  tilgaaet  med 
hans  Mishandling  og  at  Overfaldet  var  sket  i 
„Den  hvide  Hane",  fandt  han  det  ikke  saa 
forunderligt. 

—  Der  kommer  kun  Skillingsøl,  sagde 
han  og  udtømte  sig  i  Skældsord,  saavel  mod 
de  Gæster  der  søgte  Herberget,  som  mod 
Værten. 

—  Det    var   den    En    og   Tyvende   Junius, 

sagde  Peder  Jakobsen   og   stirrede    mørk  ned 
for  sig.     Man  bør  ikke  bære  dem  det  efter. 

Værten  anstrængte  sig  forgæves  for  at 
udfinde,  hvorfor  denne  Dag  mere  skulde  op- 
fordre til  Overbærelse  end  enhver  anden  — 
havde  det  endda  været  i  Fastelavnstiden.  Han 
fæstede  sine  smaa  Griseøjne  paa  sin  Gæst 
med  en  Blanding  af  Forundring  og  Mistænk- 
somhed ;  han  troede  det  var  en  lille  Rest  af 
Feberfantasien. 

—  I  skulde  kære  paa  Værten,  sagde  dennes 
Medbejler  til  de  gode  Spangenbergeres  Søgning. 

—  Ditmarskeren  er  rømt.  Han  var  Mester 
for  Optøgerne.  At  faa  Ret  over  de  Andre  er 
mig  uden  Forskæl. 

Værten  anstrængte  sig  forgæves  for  at 
faa  det  slemme  Skarn,  sin  Rival,  saggiven. 
Imidlertid  nød  han  en  Triumf,  som  trøstede 
ham  ikke  lidet  over  hans  fejlslagne  Haab. 
Rygtet  om  Sammenhænget  med  denne  Be- 
givenhed, som  havde  givet  Byen  saa  Meget 
at  snakke  om,  kom  ogsaa  Garveren  for  Øre, 
takket  være  Værtens  Bestræbelser  for  at  sætte 
det  i  Omløb,  og  han  havde  nu  den  Tilfreds- 
stillelse, som  Afbigt  for  den  Uret  man  havde 
gjort  ham  ved  at  tillægge  ham,  hvad  Værten 
i  „Den  hvide  Hane"  havde  gjort,  at  modtage 
et  Tryk  af  Garverens  barkede  Højre  i  For- 
bindelse med  en  Æresoprejsning  ved  Bægeret. 

Værten  følte  sit  Værd  dobbelt.  — 

En  Aften,  da  Peder  Jakobsen  traadte  ind 
i  Skænkestuen,  fandt  han  en  ung  Dame  ifærd 
med  at  give  Værten  Anvisning  paa  at  lave 
en  Hyppokras  til  en  nys  ankommen  Rejsende. 

Ved  det  unge  Menneskes  Nærmelse 
vendte  hun  sig  og  saae  paa  ham  med  et  Par 
Øjne  saa  store  og  talende,  at  havde  han  før 
ingen  Tvivl  næret  om  Stjærnernes  Virkninger, 
saa  blev  hans  Tro  paa  dem  i  dette  Øjeblik 
rodfæstet. 

Sybille  havde  faaet  sin  Faders  Samtykke 
til  nogle  Dages  Ophold  i  Spangenberg  under 
Foregivende  af.  at  det  var  nødvendigt  for  hans 
Sundhed  at  holde  Rast.  Efterat  Kræmmeren 
en  Gang  havde  fundet  sig  i  at  bære  Omkost- 
ningerne ved  Peder  Jakobsens  Kur  og  Pleje, 
havde  han  heller  Intet  imod  at  se  denne  Per- 
son og  modtage  hans  Taksigelse  derfor.  Det 
forundrede  ham  ganske  vist  ikke  lidet  at  træffe 
en  Landsmand.  Men  bringe  ham  paa  Formod- 
ning om  at  Datteren  kændte  ham  fra  tidligere 
Dage,  kunde  denne  Omstændighed  dog  ikke; 
dertil  var  han  altfor  langt  fra  at  ane  hvad 
der  foregik  i  hendes  Sjæl. 

—  I  er  paa  Rejse  ud  til  Basel  for  at  be- 
søge Hr.  Tyge  Brahe?  spurgte  hun  det  unge 
Menneske,  efter  gennem  Beretningen  om  hans 
Mishandling,    som    hun    havde    hørt   paa  med 

Deltagelse,   at   have  modtaget  nogle  Vink  om 
Beskaffenheden  af  hans  Studeringer. 

—  Ikke  blot  for  at  besøge  ham.  For  at 
forblive  hos  ham  for  bestandig,  om  han  ellers 
vil  beholde  mig  hos  sig. 

—  Vil  I  forlade  eders  Fæderneland,  eders 
Forældre  for  bestandig? 

Mit  Fæderneland  vil  jeg  forlade,  naar  andre 
Steder  har  større  Tillokning  for  mig  —  For- 
ældre har  jeg  ingen  af. 

—  Ingen  Forældre? 

—  Nej,  min  Jomfru. 

—  Men  Søskende  da? 

—  Heller  ikke. 

—  Men  har  I  da  heller  ingen  —  heller 
ingen  —  Venner?  spurgte  den  unge  Pige 
rødmende. 

—  Jeg  har  kuns  en  Ven  og  det  er  ham. 
til  hvem  jeg  drager. 

—  Hr.  Tyge  Brahe  —  ham  elsker  I  da 
højt? 

—  Ja,  min  Jomfru,  jeg  elsker  ham  højt. 

—  Det  er  af  ham,  I  har  lært  at  forfare 
Stjærnernes  Løb  paa  Himlen? 

—  Ja,  min  Jomfru. 

—  Men  sig  mig  dog  en  Gang,  til  hvad 
Gavn  er  det,  at  lære  disse  Stjærners  Van- 
dringer paa  Himlen  at  kænde? 

—  Til  hvad  Gavn  det  er  ?  sagde  Videnskabs- 

manden  forundret.  Det  er  til  stor  Gavn,  min 
Jomfru.  Jeg  vil  ikke  engang  røre  om  den 
Nytte  det  har  for  Tidsregningen,  for  det  dag- 
lige Liv,  for  søfarendes  Folk  og  meget  Andet. 
Man  kan  af  Stjærnerne  tage  Tegn  og  For- 
varsler om  tilkommendes  Ting,  deres  Betragt- 
ning øver  Forstanden  og  opfylder  Sindet  med 
en  utrolig 'Glæde. 

—  Tag  mig  til  Skole  og  lær  mig,  og  jeg 
skal  blive  Eder  en  agtpaagivende  Lærling. 

Peder  Jakobsen  lovede  at  anvende  de  faa 
Dages  Ophold  i  Spangenberg  til  at  indvie 
hende  i  saa  meget  af  sin  Videnskab,  som 
denne  korte  Tid  tillod.  For  ikke  at  spilde  den, 
begyndte  de  Undervisningen  uden  Ophold. 

Det  var  let  at  forudse,  at  den  maatte 
blive  farlig  for  den  unge  Mand  selv.  Disciplen 
var  for  smuk  og  for  elskværdig  til  at  han 
kunde  blive  uberørt  deraf.  Han  tabte  Frem- 
stillingens Traad,  naar  hendes  Spørgsmaal  eller 
Glæde  over  det  Lærte  ikke  tvang  ham  til 
Opmærksomhed  paa  Læregenstanden.  Dog 
foruroligede  denne  Omstændighed  ham  ikke, 
dertil  var  hans  Dannelse  i  Følelsernes  Skole 
for  ufuldkommen.  Det  kommer  af  Taknemme- 
ligheden, tænkte  han,  uden  at  gøre  sig  Rede 
for,  at  den  Følelse,  han  gav  dette  Xavn  først 
var  bleven  vakt  hos  ham  efter  at  han  havde 
lært  hende   at  kænde,    skøndt  Grunden   til   at 

føle  sig  taknemmelig-  ligesaa  vel  havde  været 
til  Stede  forinden,  paa  en  Tid,  da  han  med 
stor  Sindsro  havde  hørt  paa  Værtens  Fortæl- 
ling om  den  Omsorg  man  havde  vist  ham. 

De  faa  Dage,  som  vare  indrømmede  til 
Opholdet  i  Spangenberg  vare  snart  forløbne. 
Kræmmeren,  som  havde  ondt  nok  ved  at  for- 
lige sin  Utaalmodighed  efter  at  komme  videre 
ad  Hjemmet  til  med  sit  givne  Løvte,  vilde  paa 
ingen  Maade  samtykke  i  en  yderligere  For- 
længelse. Sybille  tog  da  Mod  til  sig  og  bad 
ham  tilbyde  Videnskabsmanden  at  ledsage 
dem  tilbage  til  Danmark  og  tage  Ophold  i 
deres  Hus  som  hendes  Lærer.  Ligesom  Peder 
Jakobsen  søgte  at  skuffe  sig  selv  med  Hensyn  til 
hende,  saaledes  gjorde  hun  nu  det  Samme  med 
Hensyn  til  ham.  Hun  indbildte  sig,  at  hendes 
Lyst  til  Lærdommen ,  som  var  bleven  vakt 
hos  hende  under  disse  belærende  Samtaler. 
var  hendes  eneste  Grund.  løvrigt  voldte  den 
Tanke  hende  ogsaa  en  virkelig  Sorg,  at  den 
aandelige  Verden,  hvis  Tilværelse  hun  under 
deres  korte  Samliv  allerede  havde  begyndt 
at  ane,  ikke  skulde  blive  hende  helt  op- 
ladt. 

Kræmmeren  gjorde  selvfølgelig  en  for- 
skrækkelig Aliarm  over  dette  Forslag,  som 
han  maatte  finde  ganske  urimeligt,  og  havde 
det  tidligere  været  galt,  at  han  maatte  betale 


"3 

Kur  og  Pleje  for  denne  fremmede  Person,  som 
slet  ikke  vedkom  dem,  saa  blev  det  nu  ti 
Gange  værre. 

—  Tage  ham  i  Huset !  udbrød  han.  En 
Bondefødt. 

Sybille  blev  lidt  rød  i  Hovedet. 

—  Han  er  en  vellærd  ung  Person,  sagde  hun. 

—  Ja,  var  han  endda  det.  Kunde  han 
tale  fremmede  Tungemaal,  fortælle  om  Jordens 
Lande  og  Folk,  Begivenheder  og  Produkter. 
Mens  han  snakker  om  Sol  og  Maane,  som  en 
uvittig  Daare. 

—  Hans  store  Lærer,  Hr.  Tyge  Brahe, 
finder  dog  megen  Visdom  i  den  Tale. 

—  Saa  lad  ham  drage  til  ham,  som  det 
var  hans  Agt!  udbrød  Kræmmeren,  idet  han 
pludselig  til  sin  Glæde  erindrede  sig,  at  det 
var  det  unge  Menneskes  Hensigt  at  rejse  til 
Tyge.  Han  kan  ikke  følge  med  os.  Han 
staar  efter  at  komme  Syd  paa.  Det  er  til 
ingen  Nytte  at  tale  mere  derom. 

Men  Sybille  var  ufortrøden. 

—  Man  kan  jo  forsøge  det,  sagde  hun, 
og  lagde  indsmigrende  sin  Arm  om  Faderens 
Hals.  Hun  gav  ham  de  sødeste  Navne  —  hun 
vidste  nok,  hvordan  hun  skulde  tage  den 
Gamle.  Hvorledes  skulde  det  være  muligt  at 
modstaa  sin  eneste  Datter,  naar  hun  var  saa 
elskværdig?  Købmanden  betragtede  hende  med 

saa  forelsket  et  Blik,  som  om  hun  kunde  være 
en  Ladning  udsøgte  Varer,  og  maatte  omsider 
give  efter.  Men  han  gjorde  det  modstræbende 
og  uden  at  se  fornøjet  ud  derved,  thi  faa 
Mennesker  have  den  Gave,  at  kunne  opfylde 
en  Bøn  med  Smag,  endskøndt  man,  naar  man 
har  givet  Øxen  bort,  ligesaa  gærne  kan  lade 
Skaftet  følge  med. 

Omtrent  ved  denne  Tid  fik  Flemløse  Brev 
fra  Kjøbenhavn  med  Underretning  om.  at  Pla- 
nen med  Tyges  Bosættelse  i  Basel  var  opgivet. 
Æren  for  at  Fædrelandet  denne  Gang  blev  befriet 
for  at  lide  det  Tab,  der  truede  det,  tilkom  for 
en  stor  Del  Landgreven.  I  et  Brev  til  Frede- 
rik den  Anden  havde  denne  Fyrste  forestillet 
Kongen,  hvilket  Tab  det  vilde  være  for  Lan- 
det, om  Tyge  gjorde  Alvor  af  sin  Beslutning 
at  bosætte  sig  udenlands.  Frederik  den  Anden, 
der  baade  yndede  Videnskaberne  og  Tyge 
personlig,  tillagde  ham  ikke  blot  en  fast  aar- 
lig  Lønning  til  hans  Videnskabeligheds  Fremme, 
men  forlenede  ham  ogsaa  for  Livstid  med  Øen 
Hveen  hvilket    Valg    var    foranlediget    af 

Tyge  selv  —  fri  for  alle  Afgivter  og  tilbød 
at  ville  udrede  Omkostningerne  ved  de  for- 
nødne Bygningers  og  Instrumenters  Tilveje- 
bringelse. 

Hvor  dybt  Sybilles  Billed  end  maatte  være 
indpræntet  i  den  unge  Mands  Hjærte,    saa   er 

det  dog  ikke  umuligt,  at  hun  under  andre 
Omstændigheder  vilde  have  havt  ondt  nok  ved 
at  drage  ham  med  tilbage  til  Fædrelandet. 
Men  da  der  saaledes  ikke  længer  var  Noget, 
der  bandt  ham  til  Udlandet,  til  stor  Sorg  for 
Kræmmeren,  der  havde  klamret  sig  til  dette 
Haab,  saa  kunde  han  ikke  gøre  bedre,  end 
modtage  det  Tilbud,  der  gjordes  ham.  Det 
satte  ham  i  Stand  til  at  afbetale  sin  Gæld  og 
var  fordelagtigt  for  ham  i  det  Hele  taget.  Han 
var  nu  fuldkommen  helbredet  for  sit  Saar  og 
kunde  godt  taale  Rejsen. 

Kræmmeren  modtog  Meddelelsen  derom 
med  et  bittersødt  Smil,  og  Dagen  efter  brød 
hele  Selskabet  op  og  forlod  Spangenberg. 

Staaende  med  Huen  i  Haanden  ved  Vogn- 
trinet tog  Værten  en  rørende  Afsked  med  sine 
Gæster,  endnu  engang  beklagende,  at  Peder 
Jakobsen  ikke  havde  villet  kære  i  Anledning 
af  det  skammelige  O  erfald,  han  havde  været 
Genstand  for  i  „Den  hvide  Hane",  paa  det  kært 
Folk  og  fornemme  Vejfarende  kunde  lære  for 
Fremtiden  at  agte  sig  vel  for  dets  galende 
Skilt. 


VIII. 
Junkeren. 

INogle  Aar  vare  forløbne. 

Sybille  sammenlignede  sig  i  denne s  lykke- 
lige Tid  af  sit  Liv  med  Heloise,  der  boede 
under  Tag  med  den  store  Mester  i  Skolastik 
og  tiltog  i  Lærdom  og  Fuldkommenhed  under 
Lærerens  Vejledning.  Det  laa  nær,  at  føre 
Sammenligningen  videre,  og  den  nye  Heloise 
skyede  ikke  at  hengive  sig  til  et  fremspirende 
Haab.  Hvad  Abælard  følte,  var  vistnok  vanske- 
ligere at  sige,  men  Købmandsdatteren  var  dog 
i  det  Hele  taget  ret  vel  fornøjet  med  sin  Filo- 
sof, og  ønskede  ham  kun  stundom  lidt  mere 
Dristighed. 

Kræmmeren,  der  havde  haabet,  at  Datte- 
rens Studerelyst  var  en  Fly  vegrille,  som  snart 
igen  vilde  fortage  sig,  saae  sig  skuffet.  Han 
opfordrede  hende  den  ene  Gang  efter  den 
anden  til  at  opgive  Studeringerne  og  beskæf- 
tige sig  med  mere  rimelige  og  passende  Ting. 

men  den  unge  Pige  vilde  ikke  høre  tale  om 
nogen  Forandring  i  sine  kære  Sysler,  og  Køb- 
manden maatte  give  Køb. 

Imidlertid  opgav  han  dog  ikke  Haabet. 

—  Man  maa  se  at  skaffe  hende  en  Mand, 
sagde  han  til  sig  selv,  og  det  skulde  gaa  un- 
derligt til,  om  Studerelysten  ikke  fik  en  Ende. 
Han  ønskede  en  Svigersøn,  som  kunde  skaffe 
ham  Anerkændelse.  Han  begyndte  at  søge, 
og  Omstændighederne  begunstigede  hans  Søgen. 

En  Dag  fik  han  Besøg  af  en  ung  Adels- 
mand, der  ønskede  et  Pengelaan.  Søren  Pug- 
gendorf,  som  gærne  vilde  i  Kast  med  de  For- 
nemme ,  havde  oftere  forstrakt  højtstaaende 
Personer  med  betydelige  Summer,  og  der  var 
saaledes  Anledning  nok  for  ham  til  at  træffe 
sammen  med  Ivar  Krabbe.  Men  skøndt  Kræm- 
meren holdt  meget  af  de  Fornemme,  holdt 
han  dog  endnu  mere  af  sine  Penge.  Under 
Foregivende  af  at  undersøge  sin  Status,  men  i 
Virkeligheden  for  underhaanden  at  indhente 
Oplysninger  om  ham  inden  han  bestemte  sig, 
udbad  han  sig  Betænkningstid,  og  Junkeren, 
der  meget  godt  forstod  hvad  denne  Manøvre 
betød,  var  følgelig  overtydet  om,  at  det  ikke 
vilde  lykkes  ham  at  slaa  den  forsigtige  Kræm- 
mer en  Plade.  Heri  bedrog  han  sig  for  saa- 
vidt  ej  heller,  som  Købmanden  virkelig,  da 
Junkeren    efter    nogle   Dages  Forløb    indfandt 

sig  hos  ham  for  at  høre  hans  Svar,  gav  ham 
Afslag  under  Foregivende  af,  at  Tidernes 
Knaphed,  Mængden  af  udestaaende  Fordringer 
o.  s.  v.  satte  ham  i  denne  beklagelige  Nød- 
vendighed. 

Den  adelige  Junker,  der,  forgældet  som 
han  var,  dog  følte  sig  Borgeren  uendelig  over- 
legen, rejste  sig  fra  Stolen  hvor  han  sad  med 
en  Mine,  som  var  nærmere  ved  at  udtrykke 
Medlidenhed  med  Købmanden,  der  havde  af- 
slaaet  hans  Begæring,  end  Sorg  over  Afslaget, 
og  gik  til  Døren  med  en  næsten  umærkelig 
Bøjning. 

Købmanden  fulgte  ham  i  Hælene. 

Man    kunde     ellers    gøre    Herren    et 
Forslag. 

Junkeren  blev  staaende  med  Haanden  paa 
Dørgrebet. 

—  Jeg  har  en  god  gammel  Malvasier, 
vedblev  Kræmmeren,  og  Talen  glider  altid 
bedre  ved  et  lidet  Bæger.    Hvad  mener  Herren  ? 

Junkeren  var  ingen  Foragter  af  et  godt 
Bæger.  Han  gav  sit  Samtykke  til  Malvasieren 
og  smed  sig  skødesløs  igen  paa  Stolen  i  For- 
ventning om,  hvad  der  vilde  komme. 

Kræmmeren  gik  for  at  rekvirere  Vinen 
og  kom  strax  efter  tilbage  fulgt  af  en  Kæl- 
derdreng, der  bar  den  ind.  Han  gjorde  Adels- 
manden Besked  ved  Bægeret,  og  efter  saaledes 

at  have  styrket  sig  til  Striden,  begyndte  han, 
skøndt  følende  sig  forsigtig  for,  lidt  efter  lidt 
at  gøre  ham  fortrolig  med  Sagen. 

Han  fandt  ham  ikke  solid  nok  som  Debitor, 
men  skulde  dog  Intet  have  imod  at  tage  ham 
til  Svigersøn.  Han  var  Regnemester  nok  til 
at  indse,  at  man  maatte  slaa  lidt  af  paa  For- 
dringen og  ikke  vente  at  finde  alle  Dyder  for- 
enede hos  sin  Svigersøn,  naar  man  vilde  have 
En  dertil,  som  for  at  blive  det  maatte  bringe 
sin  Stilling  i  Samfundet  som  Offer. 

Efterat  Junkeren  var  kommen  paa  det 
Rene  med,  at  det  var  hans  Nedværdigelse, 
Kræmmeren  forlangte,  var  hans  første  Følelse 
en  mægtig  Lyst  til  at  kaste  ham  det  fyldte 
Bæger  i  Ansigtet.  At  gøre  ham  et  saadant 
Forslag!  Hvilken  Uforskammethed!  Imidlertid 
besindede  han  sig  og  besluttede  at  spare  sin 
Vrede  indtil  man  havde  oplyst  ham  om  For- 
delen ved  den  Forbindelse,  man  var  saa  god 
at  tilbyde  ham. 

—  Naa?  —  Og  saa?  sagde  han,  idet  han. 
i  Stedet  for  at  kaste  Bægeret  i  Hovedet  paa 
Kræmmeren,  hældte  dets  Indhold  i  sin  Hals 
og  satte  det  fra  sig  igen  med  en  Mine  som 
en  Mand,  der  har  nedskyllet  en  bitter  Dram. 

—  Hvad  mener  Herren? 

Ærgerlig    over    ikke     at    blive    forstå  aet, 

gjorde  Junkeren   ingen  Omstændigheder,    men 
spurgte  rentud  om  Medgiften. 

Men  denne  Plumphed  var  dog  for  Meget, 
selv  for  en  Mand,  der  higede  efter  at  faa  en 
Junker  til  Svigersøn. 

—  Det  er  et  Spørgsmaal,  sagde  han  ikke 
uden  Værdighed,  som  først  passeligt  kan  brin- 
ges paa  Snak,  naar  Herren  er  enig  med  min 
Dotter  .  .  .  Jeg  er  ellers  en  Mand,  som  ikke 
trænger  til  Nogen. 

Denne  passende  Optræden  virkede  saa 
meget  des  kraftigere,  som  den  kom  aldeles 
uventet.  Junkeren  blev  uvilkaarlig  imponeret, 
og  begyndte  for  Alvor  at  betænke,  om  den 
bedste  Maade  at  rede  sig  ud  af  alle  sine  For- 
legenheder paa,  naar  Alt  kom  til  Alt  dog  ikke 
vilde  være,  at  sætte  Standsfordommen  lidt  til 
Side. 

—  Jeg  vil  besinde  det  med  min  Fætter 
Mikkel  Vibe,  sagde  han,  om  ellers  Jomfruen 
staar  mig  an.  Han  tænkte,  at  denne  vel  under- 
rettede Mand  vel  maatte  kænde  Kræmmerens 
Omstændigheder. 

—  Er  Herren  en  Fætter  til  Mikkel  Vibe? 
udbrød  Kræmmeren  forbavset,  idet  han  for- 
øvrigt erindrede  sig,  at  denne  Kollega  havde 
Familieforbindelser  ved  Hove. 

Junkeren  satte  hans  Forundring  i  Forbin- 
delse med  sit  Ærinde  og  sagde: 

—  Jeg  kunde  da  gaa  til  ham  om  Laanet, 
mener  I  vel? 

—  Det  er  en  forsigtig  Karl,  svarede  Kræm- 
meren polisk,  som  begærer  Pant  til  Forsikring 
og  gode  Renter. 

—  Jeg  ser  I  kænder  ham.  Tag  ham  til 
Efterlignelse.  saa  farer  I  ikke  vild. 

—  Hoho !  Hvor  snot  han  er,  saa  forra- 
skede  jeg  ham  dog  en  Gang,  udbrød  Kræm- 
meren, som  følte  sig  krænket  ved,  at  den  for- 
hadte Rival  blev  ham  foreholdt  som  Mønster. 
Jeg  solgte  ham  en  Ladning  sødrukne  Varer 
til  god,  gangbar  Pris.  Skibet  var  undervejs 
fra  Holland.  Jeg  havde  just  fanget  Brev  fra 
Skipperen,  som  formældte,  at  han  havde  ikke 
kunnet  holde  Søen,  men  maattet  begive  sig  i 
Havn  for  en  fiyvendes  Storm  og  at  Varerne 
vare  læstede  af  Søvandet.  Ved  samme  Pas 
kom  Mikkel  Vibe.  Han  havde  Brug  for  Va- 
rerne og  købte  den  paa  Lasten  ubeset  — 
hihihi ! 

Junkeren  fæstede  sine  Øjne  paa  ham  med 
et  Udtryk,  som  fik  Kræmmeren  til  at  slaa 
sine  ned.  Den  nydte  Vin  og  Haabet  om  at 
faa  en  fornem  Svigersøn,  havde  gjort  ham  en 
Smule  uforsigtig. 

Da  Adelsmanden  var  gaaet,  satte  han  sig 
i  sin  Skriverstol,  foldede  Hænderne  i  Skødet 
og  saae  modfalden  ned  for  sig. 

—  Lønlig  Sorg  skal  man  lønlig  bære, 
sukkede  han.  Jeg  har  for  i  Tiden  havt  Ord 
for  at  gaa  ret  om  med  Folk.  Hvormed  skal 
jeg  nu  holde  den  Mund  lukket,  jeg  selv  har 
lært  at  snakke? 

Nogle  Dage  efter  at  denne  Samtale  havde 
fundet  Sted,  blev  Junkeren  forestillet  for  Sy- 
bille af  Kræmmeren  og  modtaget  af  den  intet 
anende  unge  Pige  med  al  den  Forekommen- 
hed, som  det  faldt  hende  naturligt  at  vise  sin 
Faders  Bekændt,  men  som  det  faldt  denne 
ligesaa  naturligt,  at  anse  som  Virkningen  af 
sin  egen  Elskværdighed.  løvrigt  maatte  han 
tilstaa  for  sig  selv,  at  om  det  end  kunde  være 
sandt,  at  den  unge  Pige,  som  han  forestillede 
sig,  kunde  være  enig  med  Faderen  om  at  gøre 
et  Standsparti,  saa  havde  han  aldeles  fejlet 
med  Hensyn  til  hendes  Personlighed,  hvorom 
han  kun  havde  næret  ringe  Forventninger. 
Det  kostede  ham  slet  ingen  Overvindelse,  at 
spille  den  Elskværdige  overfor  hende,  hvad 
han  ogsaa  efter  bedste  Evne  bestræbte  sig  for 
at  gøre,  og  de  Opdagelser  med  Hensyn  til 
hendes  Forstand  og  Skønhed  han  efterhaanden 
gjorde,  lettede  ham  ikke  lidet  det  uhyre  Offer, 
han  mente  at  bringe,  ved  at  tage  Sagen  al- 
vorlig. 

—  Skal  jeg,  spurgte  han  sig  selv,  gøre  en 
Ende    paa    min    Betryk     ved     at     tage     denne 

Jomfru  til  Ægte?  Skal  jeg,  en  Adelsmand  og 
højbaaren  Junker,  indlade  mig  i  Giftermaal 
med  denne  Kræmmerdotter?  Var  hun  kuns 
for  en  ringe  Del  mindre  dejlig,  vilde  jeg  allige- 
vel betakke  mig  og  drage  mig  tilbage,  og  da 
vide  Gud  den  Almægtigste,  hvad  Ansigt  hun 
vilde  sætte  op,  thi  hun  er  overmaade  betaget 
i  min  Person. 

En  Dag,  da  Sybille  sad  ene  i  Stuen, 
traadte  Junkeren  ind  ad  Døren  og  satte  sig 
ved  hendes  Side. 

—  Jeg  har  i  flere  Dage  søgt  Lejlighed  at 
tale  et  Hjærtensord  med  Jomfruen  og  nu  da 
vi  er  ene  i  denne  Stund,  skal  I  og  høre,  hvad 
jeg  har  oplagt  med  mig  selv.  Min  Slægt  og 
mine  Jævninger  maa  nu  snakke  og  forundre 
sig  og  besvære  sig  over  mig  saameget  som 
de  vil  fordi  jeg  tager  en  Jomfru  til  Hustru 
som  ikke  er  af  Fribaarenhed.  Men  jeg  har 
besindet  at  byde  dem  alle  Trods  og  begive 
mig  med  Eder  i  Ægteskab,  saa  at  hvis  Jom- 
fruen vil  bevilge  mig  Kærlighed,  saa  vil  vi 
ikke  længer  forholde  Noget  for  hinanden,  men 
holde  den  Handel  for  sluttet. 

—  Hvorledes  har  jeg  mod  min  Yillie 
kunnet  gøre  Herren  saa  tryg!  udbrød  Køb- 
mandsdatteren  opbragt,  og  rev  sig  løs  af  den 
Omfavnelse,  hvormed  han  vilde  ledsage  sine 
Ord.     I  giver  mig  knap  Lov  til  at  snakke  med 

og  sige  min  Betænke  om  Sagen,  mens  I  kuns 
undskylder  Eder  selv,  at  I  tør  trodse  eders 
Slægt. 

—  Jeg  tænkte,  sagde  han  noget  mindre 
sikker,  at  Jomfruen  holdt  saaledes  om  mig, 
at  jeg  vilde  kuns  gantes  lidet  med  Eder  og 
drog  Eder  tilbage  for  den  Aarsags  Skyld,  hvad 
I  ikke  vilde  have  gjort,  om  I  havde  kændt  min 
ærlige  Mening. 

—  Jeg  havde  dog  ikke  troet  saa  slet  om 
Eder,  sagde  Sybille,  og  forlod  Stuen  med  en 
Tilkændegivelse  af,  at  hun  følte  den  nye  For- 
nærmelse, der  laa  i  hans  Undskyldning. 

—  En  Kræmmerdotter  —  og  kaste  Spot 
til  mig,  udbrød  den  forbitrede  Adelsmand. 
Ved  min  Himmerigs  Part,  det  bekymrede  mig 
kuns  lidet,  om  alle  Mennesker  fmge  det  at 
vide,  thi  ingen  Moderssjæl  vilde  nogensinde 
tro  det. 

Hvor  højt  imidlertid  Junkeren  søgte  at 
hæve  sig  over  den  borgerlige  Pige,  som  havde 
beredet  ham  denne  Ydmygelse,  var  hans  Stolt- 
hed dog  bleven  dybt  saaret. 

—  Hun  skal  dog  komme  til  at  neje  sig  for 
mig,  sagde  han.  Hun  skal  lære  den  Mand  at 
kænde,  som  de  dejligste  Fruer  og  Jomfruer 
forgæves  have  sukket  for,  og  naar  hun  saa 
segner  elskovskrank  i  Knæ  for  mig,  saa  vil 
jeg  agte  hende  ringe  og  vende  hende  Ryg. 

I  Overensstemmelse  med  denne  Plan  ved- 
blev han  at  komme  der  i  Huset  og  at  forny- 
sine  Angreb  paa  hendes  Hjærte,  dog  med 
Iagttagelse  af  nogen  mere  Forsigtighed,  efter- 
som hans  gamle  Fremgangsmaade  havde  vist 
sig  saa  uhensigtsmæssig.  Men  Sybille,  der  nu 
kændte  hans  Hensigt,  var  paa  sin  Post  — 
hvorledes  han  efter  det  Forefaldne  havde  mo- 
dificeret den,  kunde  hun  jo  rigtignok  ikke  vide, 
men  det  gjorde  forsaavidt  heller  Intet  til  Sagen, 
som  hun  antog,  at  den  gik  ud  paa  det  Samme 
—  og  hans  ærbødige  Opmærksomhed  for- 
maaede  lige  saa  lidt  at  besejre  hendes  Mod- 
stand, som  hans  tidligere  Forsøg  paa  at  tage 
hende  med  Storm. 

Junkeren  kunde  ikke  tro  Andet,  end  at 
noget  Særegent  maatte  ligge  til  Grund  for 
hans  vedvarende  Uheld,  og  da  han  anede  dets 
Beskaffenhed,  begyndte  han  at  udspionere 
hende  for  at  komme  efter,  om  den  Mistanke 
han  havde  fattet  var  grundet.  Den  første  Om- 
stændighed, der  tildrog  sig  hans  Opmærksom- 
hed var  hendes  Studeringer,  hvorom  han  til- 
forn Intet  havde  erfaret,  og  disse  Sysler  fore- 
kom ham  saa  mærkelige,  at  han  aldrig  saa  snart 
opdagede,  at  hun  gav  sig  af  med  at  studere 
Stjærnekort  og  tegne  geometriske  Figurer,  før 
han   drog  Slutninger   af   den  Indflydelse,    som 

han  antog  at  Læreren,  der  havde  givet  hende 
Smag  paa  dem,  maatte  udøve  paa  hende. 

Sybilles  og  Peder  Jakobsens  Forhold  var 
forøvrigt  paa  denne  Tid  noget  ejendommeligt. 
Hans  bestandige  ærbødige  Tilbageholdenhed, 
skøndt  i  sig  selv  et  Tegn  paa,  at  hans  Kær- 
lighed var  grundet  i  Agtelse  for  hendes  Per- 
son, kunde  dog  ikke  Andet,  end  fremkalde 
nogen  Utaalmodighed  fra  hendes  Side.  Naar 
hun  da  saae  hans  Sorg  derover,  søgte  hun 
igen  ved  større  Venlighed  at  udslette  Ind- 
trykket deraf.  Derved  fjærnede  hun  saa  rig- 
tignok Skyerne  fra  hans  Pande,  men  da  hun 
dog  ikke  formaaede,  hverken  paa  den  ene  eller 
den  anden  Maade,  at  forandre  det  Forhold, 
som  saa  lidet  samstemmede  med  hendes  liv- 
ligere Natur,  saa  gentog  Manøvren  sig  stedse 
hyppigere  med  Fare  for,  at  hun  tilsidst  vilde 
komme  til  at  staa  i  hans  Øjne  som  et  lune- 
fuldt Væsen,  der  ikke  den  ene  Dag  var  som 
den  anden.  Hun  følte  det,  og  Misfornøjelsen 
med  sig  selv  kom  til  hendes  øvrige  Sorger. 

Junkerens  i  saadanne  Forhold  øvede  Øje 
opdagede  snart,  at  den  Hindring  for  hans  Kær- 
lighed, som  han  med  en  forsmaaet  Fiskers  Skarp- 
sindighed alt  forud  havde  anet  virkelig  var  den 
rette.  Han  skyndte  sig  at  gøre  Kræmmeren 
delagtig  i  sin  Opdagelse.  Hendes  Kærlighed 
til  Videnskaben,  sagde  han  til  denne,  udsprin- 

ger  af  Kærlighed  til  Videnskabsmanden,  hvis 
Personlighed  vinder  Indgang  i  hendes  Hjærte 
i  samme  Grad,  som  Astronomiens  og  Geome- 
triens Grundsætninger  finder  Vej  til  hendes 
Hoved.  Den  Lærde  er  den  hemmelige  Grund 
til  det  Uheld,  som  forfølger  min  Kærlighed, 
og  førend  denne  Hindring,  hvorpaa  den  er 
strandet,  fjærnes,  vil  den  ej  heller  kunne  glæde 
sig  ved  noget  bedre  Held. 

Søren  Puggendorf  kunde  ganske  vist  ikke 
fatte,  at  hans  Datter  havde  forsmaaet  en  Frier 
som  Junkeren,  i  hvilken  Anledning  han  heller 
ikke  havde  undladt. at  holde  hende  en  dygtig 
Straffeprædiken.  Men  at  Grunden  til  hans 
Uheld  skulde  være  den.  at  hun  havde  kastet 
sine  Øjne  paa  en  saa  underordnet  Person,  som 
den  ringe  og  fattige  Mathematikus,  kunde  dog 
ej  heller  gaa  op  for  en  Mand,  der  forstod  sig 
lige  saa  lidt  paa  Kærlighed  som  en  Bog  over 
Indtægter  og  Udgivte/,  men  desto  bedre  paa 
Forfængelighed. 

Efterat  han  imidlertid  af  Abelone  sal. 
Paaskes,  som  var  bleven  indviet  i  Sagen  og 
taget  med  paa  Raad,  havde  faaet  Oplysning 
om  visse  Omstændigheder,  som  havde  sat  den 
gamle  Dame  i  Stand  til  at  gøre  visse  Opda- 
gelser, begyndte  han  stiltiende  at  tiltræde  Jun- 
kerens Opfattelse.  Han  blev  selv  ved  at 
underrettes    om    disse    Omstændigheder    sat    i 

Stand  til  at  forklare  sig  Meget,  som  hidtil 
havde  været  ham  dunkelt.  Han  tog  under 
alvorlig  Overvejelse,  hvorledes  han  paa  en 
skikkelig  Maade  skulde  blive  af  med  Hov- 
mesteren, hvis  fortsatte  Virksomhed  som  Læ- 
rer for  hans  Datter  i  og  for  sig  var  ham  ube- 
hagelig. Men  dette  Spørgsmaal  var  ikke  saa 
let  besvaret.  Efterat  han  engang,  skøndt  mod- 
stræbende, havde  givet  sit  Samtykke  til  hans 
Optagelse  i  sit  Hus,  nyttede  det  kun  lidt,  at 
han  nu  fortrød  sin  Eftergivenhed.  Sybille 
vilde  paa  ingen  Maade  skilles  ved  sin  Lærer 
og  det  kunde,  saaledes  som  Sagerne  stod, 
maaske  have  voldt  den  ængstede  Fader  Bry- 
deri nok,  at  løse  den  Opgave  han  havde  sat 
sig  og  hvis  Nødvendighed  blev  ham  mere  og 
mere  indlysende,  dersom  Flemløse  ikke  selv 
havde  hjulpet  ham  over  Vanskelighederne  ved 
pludselig  at  gøre  sig  usynlig. 

Det  var  netop  Sybilles  Fødselsdag,  den 
2 1  de  Juni.  Hun  sad  som  sædvanlig  om  For- 
middagen og  ventede  paa  sin  Lærer,  thi  Un- 
dervisningen var  hende  for  vigtig  til  at  hun 
skulde  afbryde  den  for  sin  Højtids  Skyld.  Da 
han  udeblev  over  den  sædvanlige  Tid  og  Taal- 
modigheden  forgik  hende,  vilde  hun  just  sende 
Bud  og  lade  spørge  om  Grunden  dertil,  da 
man  bragte  hende  en  skreven  Seddel,  hvori 
hun    kort    og  godt  underrettedes  om,    at    han 

var  rejst.  I  Begyndelsen  vilde  hun  ikke  tro 
det.  Rejst  —  det  maatte  være  en  Spøg.  Snart 
blev  hun  imidlertid  overbevist  om,  at  han 
virkelig  var  borte,  uden  at  have  efterladt  sig 
nogen  som  helst  anden  Oplysning  end  den 
samme. 

Hendes  Bestyrtelse  ved  denne  Opdagelse 
var  overordenlig. 

At  han  kunde  forlade  hende,  forlade  hende 
uden  Afsked,  uden  et  eneste  forklarende  Ord. 
Hvorfor  havde  han  forladt  hende?  Hvad  var 
Grunden?  Kunde  det  være  Ligegyldighed? 
En  saadan  Ligegyldighed?  Netop  Ligegyl- 
digheden vilde  have  taget  mere  Hensyn. 
Elskede  han  maaske  og  tvivlede  om  Gen- 
kærlighed?  Sybille  følte,  at  Grunden  kunde 
heller  ikke  være  denne.  Hendes  Kærlighed 
havde  været  for  naturlig  til  at  han  ikke  let 
skulde  have  opdaget  den.  En  Haabløshed, 
der  kunde  drage  en  saadan  Eølge  efter  sig, 
var  utænkelig. 

Men  naar  det  hverken  var  Ligegyl- 
dighed eller  Haabløshed,  hvad  var  det  da? 
Forgæves  pinte  hun  sit  Hoved  med  at  ud- 
finde det.  Hun  begreb  ikke  Aarsagen,  hun 
saae  kun  Virkningen.  Borte  —  forsvunden! 
Hvad  skulde  der  blive  af  hende?  At  skilles 
fra  ham,  som  havde  gjort  sig  saa  uundværlig! 
Hvorledes  skulde  hun  faa  Ende  paa  Dagene? 

Hun  havde  været  lykkelig-  for  at  blive  ulykke- 
lig, for  at  skulle  maale  sin  Sorg  med  sin  tabte 
Lykke.  Hun  gav  sit  Hjærte  Luft  i  Taarer  og 
græd  som  hun  aldrig  før  havde  grædt. 

Købmanden  var  bleven  fritagen  for  at 
bryde  sit  Hoved  med,  hvorledes  han  paa  en 
skikkelig  Maade  skulde  blive  af  med  Flem- 
løse  ved  dennes  frivillige  Flugt,  men  Glæden 
derover  varede  kun  kort.  Der  foregik  efter 
den  unge  Mands  Forsvinden  en  Forandring 
med  hans  Datter,  som  snart  tildrog  sig  hans 
Opmærksomhed  og  voldte  ham  en  langt  pin- 
ligere Uro  end  hendes  Utilbøjelighed,  til  at 
rette  sig  efter  hans  ønsker,  baade  med  Hensyn 
til  Valg  af  Beskæftigelse  og  med  Hensyn  til 
Valg  af  Ægtemand  nogensinde  havde  gjort. 
Hun  blev  vanskelig  i  Omgang,  vilde  Ingen  se, 
var  sløv  for  Alt,  endogsaa  for  Studeringerne, 
rørte  aldrig  ved  en  Bog,  betragtede  aldrig  en 
Stjærne  mere,  end  ikke  naar  Kræmmeren  op- 
fordrede hende  dertil,  hvad  han  i  sin  Bekym- 
ring endog  undertiden  ikke  betænkte  sig  paa 
at  gøre.  Hun  offrede  meget  mere  de  Erin- 
dringer, der  knyttede  sig  til  deres  Samliv, 
kastede  de  Bøger,  hvori  de  havde  læst  med 
hinanden  paa  Ilden  og  saae  med  blandet  Glæde 
paa,  at  hendes  Relikvier  fortæredes  af  Flam- 
merne. Dertil  kom  disse  blaa  Ringe  under 
Øjnene.     Købmanden    gik    paa  Raad  med  sin 

gamle  Tjener  og  Resultatet  blev,  at  Peder 
Sørensen  blev  tilkaldt.  Den  berømte  Medikus 
kom  og  beredte  Lægedomsdrikke,  men  Til- 
standen blev  uforandret. 

Omtrent  et  Aarstid  var  forløbet. 

Junkeren  vedblev  at  komme  der  i  Huset, 
skøndt  ikke  saa  hyppig  som  før.  Sybilles 
Uvillie  imod  ham  var  snarere  tiltagen  end  af- 
tagen efter  Flemløses  Forsvinden.  En  dunkel 
Følelse  sagde  hende,  at  Junkeren  maatte  staa 
i  en  eller  anden  Forbindelse  med  denne  Be- 
givenhed, som  havde  berørt  hende  saa  smærte- 
lig.  Hans  Følelser  for  den  skønne  Genstri- 
dige var  forøvrigt,  ægget  af  Modstanden,  voxet 
til  en  virkelig  Lidenskab,  for  saavidt  en  Følelse, 
der  var  fremspiret  i  et  saa  egenkærligt  Hjærte, 
kunde  indeholde  nogen  Del  af  Sandhed. 

En  Dag,  da  han  traadte  ind  i  Købman- 
dens Stue  og  ved  sin  Indtrædelse  som  sæd- 
vanlig forjog  Sybille  derfra,  kom  han  i  Sam- 
talens Løb  til  at  berøre  for  Kræmmeren,  at 
Dronningen  traf  Forberedelse  til  et  Besøg  hos 
Tyge  Brahe  paa  Hveen  for  at  bese  dennes 
Indretninger  og  Anlæg.  Kræmmeren,  der 
havde  hørt  Tale  om  Lensmandens  medicinske 
Kure,  hvoraf  der  gik  meget  Ry,  blev  ved 
Junkerens  Fortælling  bragt  paa  den  Tanke, 
at  forsøge  deres  Virkning  paa  sin  Datter. 

Da  Adelsmanden    var    gaaet    blev   Sagen 

drøftet  med  Hushovmesteren,  og  det  beslutte- 
des, at  Lensmanden  paa  Hveen  skulde  raad- 
spørges. 

Paa  en  Plads  midt  paa  Øen  var  Uranien- 
borg  i  de  mellemliggende  Aar  bleven  opført 
af  Bygmesteren  "Johannes  Stenvinkel  fra  Emden 
efter  Lensmandens  eget  Udkast.  Arbejdet  var 
gaaet  rask  fra  Haanden.  Den  ottende  August, 
da  Solen  stod  op  tillige  med  Jupiter  og  Maanen 
i  Vandmandens  Tegn  befandt  sig  ved  sin  Ned- 
gang, var  Votivstenen  bleven  højtidelig  ned- 
lagt i  mange  høje  og  lærde  Mænds  Nærvæ- 
relse, og  endnu  samme  Aar  kunde  Lensmanden 
anstille  sin  første  Observation  derfra  paa  sin 
Fødselsdag,  den  fjortende  December. 

Peder  Jakobsen,  som  under  sit  Ophold  i 
Købmandens  Hus  havde  aflagt  adskillige  Be- 
søg hos  Lensmanden  paa  Hveen,  havde  be- 
skrevet Slottet  og  dets  Indretninger  saa  ofte 
for  Sybille,  at  hun  troede  at  kænde  det  Alt- 
sammen af  Beskrivelsen  alene.  Ved  Tanken 
om  at  faa  det  at  se  i  Virkeligheden  fornam 
hun  ligesom  et  Genskin  af  gamle  glade  Dage. 
Hun  fik  ordenlig  Glans  i  Øjnene  og  Farve  i 
Kinderne  ved  Forslaget  derom,  thi  den  sande 
Rejseanledning  havde  man  ikke  turdet  op- 
lyse hende  om,  saa  at  Købmanden  med  Rette 
sluttede,  at  naar  Forestillingen  alene  voldte 
hende  saa   megen  Glæde,    maatte  Tingen  selv 

udøve  en  Virkning,    som    maaske   kunde  gøre 
Kuren  overflødig. 

Nogle  Dage  efter  —  thi  Købmanden  havde 
sine  Grunde,  hvorfor  han  ønskede,  at  hans  Be- 
søg skulde  falde  sammen  med  Dronningens  — 
indskibede  han  sig  med  Datter  og  Tjener  i  et 
lidet  Fartøj  og  rettede  Kursen  mod  Hveen. 


IX. 
Onde  Stjærner. 

lViidtvejs  mellem  Uranienborg  Slot  og 
Avlsgaarden  laa  det  underjordiske  Stjærneborg. 
Over  Nedgangen  saaes  tre  i  Sten  udhuggede 
Lover,  af  hvilke  den  midterste  bar  et  Skjold 
med  Indskrift:  Hverken  Magt  eller  Rigdom 
bestaar,  kun  Kunsten  vedvarer.  En  Stentrappe 
gik  ned  til  Forstuen,  ved  hvis  Ende  en  Dør 
førte  til  et  lidet  firkantet  Arbejdsværelse,  som 
laa  omgivet  af  Krypterne  i  Midten  af  Anlæget 
under  Højen  med  Merkurbilledet.  Her  fand- 
tes et  langt  Bord  og  Uhre  med  Sekundvisere. 
Paa  Væggene  hængte  Billeder  af  berømte 
Astronomer  i  liggende  Stillinger,  hvoriblandt 
et,  der  forestillede  en  ufødt  Berømthed,  som 
tænktes  at  skulle  opstaa  af  Tyges  egen  Slægt, 
om  hvilken  vordende  Storhed  en  Inskription 
udtalte  det  lidt  ubeskedne  Ønske ,  at  han 
maatte  blive  sin  store  Stamfader  værdig.  Kryp- 
terne,  fem  i  Tallet,    vare  indrettede  til  Obser- 

vatorier  og  forsynede  med  Instrumenter  af  alle 
Slags,  hvoraf  et  var  saa  kolossalt,  at  det  havde 
en  Diameter  af  ni  Alen.  De  vare  af  forskællig 
Størrelse,  men  alle  cirkelrunde,  hævende  sig 
fra  Grunden  trappeformig  op  mod  Yder- 
siderne. Levninger  af  en  af  disse  Krypter 
existerer  endnu  som  Svømmepark  for  Ænder. 
I  det  omtalte  Arbejdsværelse  sad  Peder 
Jakobsen  Flemløse  med  et  Manuskript  i  Haan- 
den,  hvori  han  læste  og  af  og  til  gjorde  An- 
mærkninger med  en  Blyant.  Undertiden  sæn- 
kede han  Haanden  med  Manuskriptet  i  sit 
Skød  og  lod  Blikket  dvæle  aandsfraværende 
paa  Gulvets  Fliser.  Men  for  ligesom  at  op- 
mande sig  til  fortsat  Flid,  tog  han  atter  fat 
paa  Læsningen,  indtil  han  tilsidst  lukkede 
Bogen,  lagde  den  paa  Bordet,  skjulte  Ansigtet 
i  sine  Hænder  og  sagde  med  et  Suk: 

—  At  tragte  forgæves  efter  Lykken  er 
almindelig  Sorg  og  Skade.  Men  at  være  den 
saa  nær,  at  man  kuns  behøver  at  udstrække 
sin  Haand  for  at  gribe  den  og  dog  at  maatte 
nøjes,  er  en  stor  Elendighed,  thi  det  er  haarde- 
ligen  at  stride  mod  sig  selv! 

Han  sad  hensunken  i  sine  Drømme  og 
mærkede  ikke,  at  han  ej  længer  var  ene,  før 
en  Haand  lagde  sig  paa  hans  Skulder  og  en 
Stemme  sagde: 

—  Vaagn  op,  Flemlosius!    og  bered  Eder 

paa,    at   drage    med  Hendes  Naade   i  Morgen 
til  Residensen. 

Disciplen  rejste  sig  skamfuld  over  at  være 
bleven  truffen  i  Uvirksomhed  og  foer  med 
Haanden  over  Panden.  Lyset  fra  fire  smaa 
Ruder  tæt  under  Hvælvingen  faldt  paa  hans 
alvorlige  Ansigt. 

—  I  veed,  Hr.  Tyge,  hvad  Stjærnerne  for- 
kynde. Den  Dag  i  Morgen  er  en  ulyksalig 
Dag  for  mig. 

—  Lad  os  agte  paa  Stjærnerne  med  Vin- 
kelmaal  og  Passer  og  ikke  forblande  vore  Øn- 
sker og  Begæringer  med  vor  lovlige  astrono- 
miske Handel.  Vore  Beregninger  af  Tiden  og 
af  Rummet  er  det  Visse  i  vor  Gærning,  vore 
Forudsigelser  er  Gætteværk  af  uvist  Værd. 

Det  unge  Menneske  saae  ud  som  En,  der 
gærne  vil  lade  sig  overbevise,  men  ikke  kan 
blive  Herre  over  sin  Tvivl. 

—  Her  er  derforuden  nogen  anden  Lej- 
lighed, vedblev  Mesteren,  da  Disciplen  tav. 
Vel  tror  jeg,  at  Himlen  over  os,  som  favner 
Jorden,  befrugter  Livet  og  bestemmer  Skæb- 
nen. Blev  jeg  ej  varslet  selv  engang  af  en 
Stjærne  og  ledet  af  den,  som  de  Vise  af  Øster- 
led ledtes  til  Himmelbarnet.  Dog  ser  jeg  her- 
udi en  Indskrænkelse.  Jeg  tror  paa  Himlens 
Antegnelser  af  Livets  store  Begivenheder,  men 
ikke,  at  hver  ringe  Ting,  som  sker  her  neden, 


'37 

befindes  værdig  til  tilforn  at  opskrives  i  Stjær- 
ners  gyldne  Bog. 

—  Saa  kalder  I  de  Ulykker,  som  haver 
hjemsøgt  mig  i  Hobetal  en  ringe  Ting?  sagde 
Disciplen  modfalden. 

Det  ironiske  Smil,  hvormed  Lensmanden 
havde  talt,  gav  Plads  for  et  godmodigt,  idet 
han  svarede: 

—  Lad  saa  være,  at  en  ond  og  ugunstig 
Stjærne  virkelig  har  rejst  sig  i  eders  Fødsels- 
stund og  truer  Eder  under  eders  Gang  i  Livet 
med  sin  stærke  Modstand.  Betænk  dog,  at 
Mennesket  har  Noget  som  er  Højere  ved  sig, 
der  overgaar  den  himmelske  Influens,  saa  at 
han  formedelst  sin  Fornuft  og  Idræt  ej  lettelig 
lader  sig  vilkaarligen  styre  og  regere;  dog 
Somme  mere,  Somme  mindre.  En  saadan 
Stjærne,  om  den  virkelig  er  til,  tvinger  kun 
Skæbnen,  ingenlunde  den  frie  Villie,  der  maner 
os  at  kæmpe  mod  vor  onde  Lykke  og  Stjær- 
ners  Vældighed,  som  er  uvis  og  maa  vel  ske 
kan  afvendes. 

Flemløse  saae  forbavset  op. 

—  Hvoraf  kommer  det  sig,  Hr.  Tyge,  at 
I  bringer  disse  Ting  paa  Snak,  som  I  har 
ingensinde  berørt  tilforn,  saa  jeg  troede,  I 
havde  forglemt  dem,  saa  hastig  som  I  hørte 
dem  af  min  Mund? 

Lensmanden  snoede  lidt  forlegen  paa  sit 
Mundskæg. 

—  Jeg  tænkte,  sagde  han,  at  I  selv  skulde 
glemme.  Men  jeg  kommer  og  finder  Eder  saa 
modfalden  og  formærker  stedse  tydeligere, 
hvorlunde  I  formedelst  eders  Sorger  forsøm- 
mer Kunsten.  I  er  en  duelig  Arbejder,  som 
jeg  vanskelig  taaler  at  miste  nuomtide,  da  saa 
mange  Bønhaser  omgaas  med  Kunsten,  og 
lader  aarligen  Almanakker  og  Praktika  ud- 
gaa,  dem  selv  til  Spot  og  de  Forstandige  til 
Forargelse.  Naar  jeg  betænker  disse  Ting,  da 
befinder  jeg  raadeligst  at  mane  Eder  til  Kamp 
for  den  Belønning,  som  dog  idelig  lokker 
Eder. 

—  Ak,  Hr.  Tyge!  sagde  den  unge  Mand 
med  et  Suk,  I  veed  ikke,  hvorlunde  Ulykken 
kan  fortrykke  et  Menneske,  saa  han  tilsidst 
lader  Verden  gange  avet  om ,  som  helst 
den  vil! 

—  Jeg  ikke?  Jeg  veed  ikke?  udbrød  Lens- 
manden og  smilte  bittert.  Kænder  I  mit  Liv? 
Jeg  hindres  i  alle  mine  Handler  af  Herremænd 
og  Præster,  af  svigfulde  og  fæiske  Bønder, 
som  kære  uden  Aarsag  og  finde  Medhold, 
hvor  de  skulde  dømmes.  Jeg  beraabes,  for- 
kættres  og  lægges  for  Had  fordi  jeg  ikke  gaar 
den  slagne  Vej ,  hvor  allehaande  Slags  Folk 
buldrer    frem ,     men    føler    Tilgenej enhed     til 

andre  Ting  at  lære  og-  forstaa.  Jeg  møder  en 
Modstand  og  Besværing  hvorhen  jeg  ser,  som 
hastelig  vilde  betage  mig  Modet  til  at  gaa 
frem  paa  min  Bane,  om  jeg  ikke  fandt  Trøst 
i  den  Forsikring,  at  Gud  Almægtigste  og  Him- 
len over  os,  vil  kuns  prøve  mig,  min  Troskab 
mod  mig  selv. 

—  Tilgiv!  Tilgiv!  udbrød  Disciplen  og 
greb  hans  Haand,  den  var  klam  og  kold.  Jeg 
har  talt  uforstandig  som  en  Daare.  Hvor 
kunde  jeg  glemme,  at  Fuldkommenheder,  som 
opfylder  Verden  med  Forundring  og  Ære- 
frygt, kun  naaes  gennem  Genvordigheder, 
hvor  den  Kunst  er  svær,  at  vorde  tro  til 
Enden. 

Lensmanden  svarede  ikke.  Han  havde 
rejst  sig  og  aabnet  et  af  de  smaa  Tage  over 
sit  Hoved  for  at  kole  sin  Pande  i  den  ind- 
strømmende friske  Luft.  Han  stod  hensunken 
i  Tanker  med  Ryggen  vendt  imod  ham.  Di- 
sciplen, som  gærne  vilde  trøste,  vovede  at 
minde  ham  om  Kongens  Gunstbevisninger. 

-  Har  dog  ej  Kongen,  Hr.  Tyge,  stedse 
været  Eder  en  bevaagen  Herre?  Har  han 
ikke  endog  for  ganske  nyligen  givet  Eder 
Haab  om  Hjælp  og  Bistand  til  nye  Arbejder, 
hvis  Forfremmelse  ligger  Eder  paa  Sinde? 

—  Det  har  han  ganske  vist. 

Flemløse  tav.  Han  vilde  ikke  berøre  Sa- 
gen videre  for  ej  at  synes  ubeskeden. 

Lensmanden  lukkede  Lugen,  vendte  sig 
og  saae  smilende  paa  ham. 

—  Men  det  kan  være,  sagde  han,  at  jeg 
giver  selvvilligen  Afkald  derpaa  til  Gunst  for 
en  Anden. 

—  En  Anden? ! 

—  Nok  om  Dette  .  .  .  Men  hør  nu,  Flem- 
losius !  Her  er  kommen  en  Mand  hertil  fra 
Kjøbenhavn,  en  Købmand,  Søren  Puggendorf. 

Han  kastede  et  prøvende  Blik  paa  Di- 
sciplen; denne  blegnede. 

Lensmanden  lod  som  om  han  ikke  saae 
hans  Forvirring  eller  hørte  det  skælvende  Ud- 
brud af  Overraskelse,  som  uvilkaarlig  und- 
slap ham. 

—  Bevis  mig  nu,  vedblev  han,  eders  lykke- 
lige og  gode  Raad,  for  hvilke  Aarsagers  Skyld 
I  saa  ofte  tilforn  er  bleven  brugt  pro  medico 
af  Landsens  Ridderskab  og  Adelskab.  Man 
har  spurgt  mig  til  Raads  i  Lægedomskunsten 
.  .  .  Vid,  Manden  fører  en  Dotter  med  sig. 
Hun  er  syg  —  saa  siger  han  —  jeg  vil  gaa 
og  hente  hende  .  .  .  Søg  at  udgrunde,  hvad 
der  fejler  hende  —  om  hun  ellers  fejler  nogen 
Ling  og  kan  forhjælpes  til  Førlighed  —  brug 
eders  Forfarenhed  i  Kunsten.  Dog  kom  ihu, 
her   gælder  Varlighed,    thi  Jomfruen   vedstaar 

ikke  selv,  at  hun  har  nogen  Svaghed;  hun 
veed  ej,  i  hvad  Mening  hun  er  her  .  .  .  Bie 
mig  her! 

Og  inden  Peder  Jakobsen  kunde  fatte  sig 
efter  den  overraskende  Meddelelse,  at  hans 
Elskede  var  paa  Hveen  og  i  hans  Nærhed,  var 
Lensmanden  allerede  ude  af  Døren  og  paa 
Vejen  ad  Avlsgaarden  til. 

I  det  Værelse  i  denne  Gaard,  som  var 
bleven  indrettet  til  Dagligstue  for  Fru  Kirstine 
under  Dronningens  Ophold  paa  Øen,  sad  Køb- 
mandens Datter  med  den  lille  Tyge  paa  sit 
Skød  og  lærte  Barnet  at  læse  af  et  Fibelbræt. 
Husfruen  sad  ved  Siden  af  hende  med  et  Bro- 
deri i  Haanden,  viklede  Silken  om  sin  Finger, 
skottede  af  og  til  til  den  unge  Pige  og  Barnet 
og  følte  Sandheden  af  det  gamle  Ord,  at  Den, 
som  tager  Barnet  ved  Haanden,  tager  Moderen 
ved  Hjærtet. 

Ved  Lensmandens  Indtræden  rejste  Sybille 
sig  og  satte  Barnet  paa  Gulvet. 

—  Jomfru!  sagde  han,  I  har  ønsket  at 
bese  min  Bolig  og  mine  Arbejder  afallehaande 
Slags.  I  vil  ikke  blot  stille  en  ørkesløs  Ny- 
hedslyst,  aldenstund  I  har  Øje  og  Sind  for 
disse  Ting  og  jeg  endog  har  glædet  mig  af 
at  formærke,  at  I  besidder  en  ikke  ringe  For- 
farenhed paa  Himmelkunsten.  Desværre  kan 
jeg  ikke  vise  Eder  selv  omkring,  som  jeg  med 

det  Første  havde  for  Agt.  Hendes  Xaades 
Nærværelse  her  paa  Landet  gør  mig  det  be- 
sværligt for  nærværendes  Tid,  jeg  gjorde  det 
ellers  gærne.  Men  jeg  kan  fortro  Eder  til  en 
Anden,  nemlig  min  Famulus  .  .  .  Følg  mig! 
Jeg  vil  føre  Eder  til  ham. 

Sybille  skyndte  sig  at  sætte  sin  Hat  paa 
Hovedet.  Lensmanden  bød  hende  Armen  med 
et  Galanteri,  som  ikke  undlod  at  jage  Blodet 
op  i  hendes  Kinder,  og  begav  sig  med  hende 
tilbage  ad  Stjærneborg  til. 

Peder  Jakobsen  stod  endnu  og  stirrede 
paa  Døren,  hvorigennem  han  var  forsvunden, 
næsten  uvis,  om  han  skulde  ønske,  at  den  vilde 
aabne  sig  for  den  forventede  Gæst,  som  han 
vilde  bringe  med  sig  tilbage,  eller  ej.  Han 
lyttede  i  aandeløs,  spændt  Forventning.  Alt 
svømmede  i  Et  for  hans  Øjne.  Hans  Fantasi 
var  nær  ved  en  forvirret,  drømmende  Tilstand. 
Omsider  drejede  Laagen  i  Stakittet  sig  paa 
sine  Hængsler,  han  hørte  Trin  i  Grusgangen, 
man  nærmede  sig,  gik  ned  ad  Stentrappen, 
gennem  Forstuen,  Døren  gik  op  og  —  Sybille 
traadte  ind  ved  Lensmandens  Arm. 

Vi  formaa  ikke  at  beskrive  den  unge 
Piges  Følelser  idet  hun  i  Tyges  Famulus  gen- 
kændte  Flemløse  og  pludselig  befandt  sig  An- 
sigt til  Ansigt  med  den  saa  længe  savnede 
Ven.     Under  hendes  korte  Vandring  ved  Lens- 

mandens  Arm  havde  hun  endog  meer  levende 
end  ellers  beskæftiget  sig  med  ham,  thi  hun 
skulde  jo  nu  bese  de  Steder  og  lære  de  Gen- 
stande at  kænde,  som  hun  gennem  hans  Skil- 
dringer havde  lært  at  elske  og  beundre.  Blodet 
foer  hende  voldsomt  til  Hjærtet,  hun  sank  ned 
paa  en  Stol,  maalløs  af  Bevægelse. 

Lensmanden  satte  sig  ved  hendes  Side  og 
begyndte  i  en  forretningsmæssig  Tone  at  gøre 
Peder  Jakobsen  opmærksom  paa  den  unge 
Piges  Dannelse  og  Kundskaber,  sagde,  at  han 
havde  lovet,  at  Flemløse  skulde  være  hendes 
Ledsager  omkring  paa  Observatorierne,  i  Kæl- 
deren og  overalt,  hvor  der  var  Noget  at  se, 
udtalte  sig  om,  hvilke  Genstande  han  mente, 
der  kunde  have  særlig  Interesse  for  hende  etc. 
Omsider  da  Æmnet  var  udtømt  rejste  han  sig 
og  hviskede  til  Flemløse,  at  han  skulde  give 
nøje  Agt  paa  Jomfruen  for  om  muligt  at  komme 
efter,  hvad  der  fejlede  hende,  hvorpaa  han 
med  et  ejendommeligt  Smil  forlod  Observato- 
riet og  lod  den  unge  Mand  og  Sybille,  der 
begge  i  hans  Nærværelse  havde  været  ude  af 
Stand  til  at  faa  et  Ord  over  deres  Læber,  ene 
i  det  underjordiske  Rum. 

Den  unge  Pige  var  den  Første  som  brød 
Tavsheden. 

—  Peder  Jakobsen,  sagde  hun  med  be- 
væget Stemme,  I  lever  —  lever  her  paa  Hveen, 

og  I  skammer  Eder  ikke  ved  at  komme  mig 
for  Øjne,  naar  I  mindes  Maaden  som  I  gik 
bort  paa. 

- —  Jomfru,  svarede  Flemløse,  havde  jeg 
ikke  ligesom  voldelig  sønderrevet  det  Baand, 
der  bandt  mig  til  Eder  og  var  jeg  ikke  bort- 
gaaet  uden  Forlov  og  Farvel  og  uden  at  gøre 
Rede  for  Noget  —  jeg  havde  aldrig  kunnet 
forlade  Eder. 

—  I  maatte,  omendskøndt  det  faldt  Eder 
tungt?  Hvad  tvang  Jer,  da  I  dog  saa  nødigen 
vilde  ? 

—  Min  onde  Lykke,  svarede  han  mørk. 

Den  unge  Pige  fordrede  en  nøjere  For- 
klaring og  Peder  Jakobsen,  som  i  deres  Møde 
saae  en  højere  Styrelses  Værk,  satte  sig  ved 
hendes  Side  for  at  opfylde  hendes  Begæring. 

—  Jeg  kom  til  Verden  under  onde  Stjær- 
ners  Magt  og  Virkning,  saaledes  begyndte 
han  sin  Beretning.  I  min  Fødselsstund  stod 
Venus  i  Dragens  Hoved,  Maanen  i  Vandman- 
dens Tegn,  og-  Saturnus,  som  er  en  Stjærne 
af  en  besynderlig  ond  Influens,  var  Aarets 
Regent. 

Hvad  man  saaledes  allerede  kunde  prædi- 
cere  af  Aspekterne,  at  der  vilde  vederfares 
mig  megen  Trængsel  og  Modgang  i  min  Leve- 
tid, har  min  Forfarenhed  ogsaa  fuldelig  sam- 
tykket.    Jeg    er    ynkværdigen    kuldsejlet   med 

næsten  al  mit  Livs  Handel.  Hverken  Varsom- 
hed eller  Overlæg  har  nogen  Tid  kunnet  frelse 
mig  fra  at  lide  Skibbrud  paa  al  Lykke  og 
Velfart  i  min  Gærning,  mangen  Gang,  ligesom 
til  Spot,  endog  midt  i  Havnen. 

Saaledes  har  det  været  fra  jeg  randt  af 
Rode. 

I  min  tidligste  Barndom  tog  Gud  Almæg- 
tigste begge  mine  kære  P"orældre  til  sig,  først 
min  Fader,  dernæst  min  Moder.  En  Slæg- 
ting,  som  var  mig  forvandt  paa  møderne  Vegne 
gik  mig  i  Forældres  Sted  og  lod  mig  oplære. 
Men  ogsaa  min  gode  Slægting  døde  og  jeg 
stod  ene  igen,  uden  Tilhold  eller  Støtte  i  Ver- 
den. Alligevel  gelingedes  det  mig  ved  megen 
Flid  og  Møje  at  forhverve  mig  nogen  Vished 
i  astronomiske  og  mediske  Sager.  Da  jeg  var 
tyve  Aar  gammel  havde  jeg  forfattet  et  Skrift 
om  Solens  Formørkelse  med  en  Formaning, 
tjenendes  de  Ubodfærdige  til  Rædsel  for  Guds 
strænge  Vrede.  Jeg  havde  forset  mig,  at  Gud 
Almægtigste  vilde  forskikke  sin  Lykke  dertil. 
Da  blev  det  Hus,  hvori  jeg  boede  fortæret  af 
Ildsluer,  Frugterne  af  min  Flid  forødt  og  jeg 
selv  jammerligen  fortrængt  paany  udi  stor 
Fattigdom  og  Nød. 

Under  al  den  Uskel  som  hjemsøgte  mig, 
lagde  jeg  Mærke  til  nogen  Lejlighed,  der 
gjorde  mig  meget  ræddelig.     Det  var  ligerviis 

som  en  Regel  eller  Ret,  at  de  største  Genvor- 
digheder altid  vederfores  mig  paa  den  Dag  af 
Aaret,  da  Solen,  ved  det  Pas,  som  hun  ganger 
ind  i  Krabbens  Tegn,  nejer  sig  paany  mod 
Ækvator.  Paa  denne  Dag,  paa  Sommersol- 
hvervsdag,  den  En  og  Tyvende  Junius,  døde 
min  gode  Slægting,  paa  denne  Dag  brændte 
Taget  over  mit  Hoved,  paa  denne  samme  Dag 
var  det  endeligen,  at  jeg  selv  var  Dødsens 
nær,  da  jeg  i  Spangenberg  vilde  udlægge  en 
arg  Skalk,  som  vilde  braske  og  bramme  med 
min  dydige  Mester  og  Lærers  Paafund. 

Dog  tvivlede  jeg  med  det  Første,  om  jeg 
skulde  regne  denne  Tilskikkelse  med  blandt 
mit  Livs  Ulykker,  thi  uden  den  var  vi  ikke 
mødtes,  Jomfru  Sybille,  til  Baade  for  mig,  al- 
denstund  I  blev  min  gode  Ven  og  Beskyttere. 
I  kom  til  mig  og  var  for  Haanden  paa  den 
Tid,  da-  jeg  uden  Eder  havde  været  forkryst 
til  Døde.  I  sørgede  for  mig,  saa  det  Saar 
kom  mig  ikke  værre  i  Lag,  og  da  jeg  var 
kommen  til  Førlighed  ved  eders  Omsorg,  saa 
tog  I  mig  med  igen  til  Fædernelandet,  til  eders 
kære  Faders  Hus,  hvor  et  nyt  Liv  begyndte 
at  opkomme  for  mig.  I  beteede  Eder  imod 
mig  med  en  Mildhed,  som  overgik  langt,  hvis 
mig  i  saa  Maade  var  mødt  paa  nogen  Sted 
tilforn.  Jeg  levede  i  en  Saligheds  Verden  fuld 
af  sød  Fryd  og  usigelig  Glæde.     Min  Tillid  til 

mig  selv  voxte  og  mit  Sind  og  Hjærte  nejede 
sig  mod  den  Lysbringer,  der  ligesom  frem- 
lokkede min  Tanke  og  gav  den  Blomst  og 
Frugt.  Dog  begærede  jeg  Eder  ikke,  Jomfru 
Sybille.  Jeg  elskede  Eder  som  eders  Skyld- 
ner, som  eders  Tjener.  I  var  for  mig  lig 
Solen,  som  de  andre  Planeter  vel  tør  kredse 
om ,  men  aldrig  komme  nær  indenfor  visse 
Baner,  hvori  den  vise  Skaber  har  afgrændset 
disse  himmelske  corpors  underlige  Løb  og 
Væsen. 

Da  vaktes  jeg  af  min  Rolighedstilstand 
til  et  Liv  fuldt  af  Sorg  og  Jammer. 

Sybille,  som  havde  siddet  med  nedslagne 
Øjne,  vovede  ved  disse  Ord  at  kaste  et  Blik  i 
Vejret,  hvori  Nysgerrigheden  kæmpede  med 
Undseelse. 

—  Jeg  havde  sammenskrevet  en  liden  Bog 
om  Luftens  Forandring,  tagen  af  de  Tingest 
som  er  for  Haanden  i  Himlen  og  paa  Jorden. 
Jeg  havde  foretaget  en  Renskrift  deraf  og 
beprydet  med  eders  Navn,  at  antvorde  Eder 
paa  eders  Fødselsdag.  Vel  vidste  jeg  ■ —  thi 
jeg  havde  jo  stillet  eders  Nativitet  —  at  I  var 
født  og  kommet  til  Verden  just  paa  den  Dag 
af  Aaret,  som  staar  antegnet  med  et  sort 
Kryds  i  min  Almanak,  den  En  og  Tyvende 
Junius.  Dog  min  Lyst  til  at  tækkes  Eder  var 
for  mægtig.     Jeg  tog  da  Mod  til  mig  og  begav 

mig  uformærkt  ind  i  Stuen  med  min  Bog. 
Jeg  vilde  lægge  den  fra  mig  nogensteds,  hvor 
den  kunde  falde  i  øjnene  og  forføje  mig  bort 
igen.  Da  hørte  jeg  Røster,  og  da  jeg  ikke 
vilde  overgive  mit  Forsæt  før  Nøden  tvang 
mig,  saa  skyndte  jeg  mig  med  en  Hast  i  Skjul, 
idet  jeg  tænkte:  Man  gaar  vel  snart  igen. 
Men  det  Væsen,  som  jeg  nu  her  havde  for 
Øje  og  Øre,  nødte  mig  til  at  se  ind  i  mit 
Hjærte,  og  der  jeg  fornam,  at  jeg  aldrig  vilde 
kunde  taale,  at  I  skulde  begive  Eder  med  en 
Anden  —  thi  det  var  derom  at  der  handledes 
mellem  eders  kære  Fader  og  en  —  jeg  kændte 
ham  jo  godt  —  en  Sommerfugl,  som  Intet  har 
af  den  Forsynlighed  man  tillægger  Bien  — 
saa  forstod  jeg  saa  godt,  at  jeg  undte  Eder 
vel,  Jomfru  Sybille.  Min  Kærlighed,  som  havde 
ligget  skjult  i  en  Lønkrog  af  mit  Hjærte  blev 
mig  i  denne  æventyrlige*)  Stund  vitterlig,  mine 
Øjne  oplodes,  saa  jeg  blev  mig  bevidst. 

Men  dette  Klarsyn  blev  mig  til  Rædsel 
og  Forfærdelse.  Thi  vilde  jeg  end  driste  paa, 
at  jeg  kunde  være  saa  lyksalig,  at  eders  Hjærte 
og  Sind  kunde  falde  til  mig,  kunde  jeg  da 
begive  mig  alvorlig  med  denne  Tanke  ?  Turde 
jeg  udsætte  Eder  for  at  bryde  med  eders  Slægt 
for  min  Skyld?    Turde    jeg    løsgøre  Eder    fra 

den  Jord,  hvor  I  er  byrdig  og  bede  Eder  følge 
mig,  at  I  skulde  komme  til  Fornedring  og 
dele  min  kranke  Lykke.  Turde  jeg  tilskrive 
mig  saa  stort  et  Værd,  føre  Eder  udi  den  Fri- 
stelse? I  skulde  bringe  ethvert  Offer  ved  at 
tage  mig  til  Mand,  hvormed  skulde  jeg  veder- 
gøre og  betale  Eder  det?  I  skulde  give  al 
Herlighed,  jeg  Intet?  Og  om  Angers  Tanker 
engang  betog  eders  Sind ,  hvor  bitterligen 
maatte  jeg  da  ikke  brejde  mig  det  i  mit 
Hjærte?  Hvor  maatte  jeg  ikke  kære  paa  mig 
selv,  at  have  forlokket  og  overtalt  Eder  og 
min  Sorg  og  Ve  derover  vilde  fortrænge  mig 
i  samme  Maade,  som  min  Elskelighed  til  Eder 
var  stærk  og  inderlig?  — 

Paa  disse  Spørgsmaal  kunde  Svarene  ikke 
være  tvivlagtige.  Her  var  dybere  Ting  at  be- 
sinde, og  saaledes  finge  Stjærnerne  dog  Ret, 
min  Vanlykke  blev  sig  selv  lig.  —  — 

Jeg  forfojede  mig  uformærkt  af  mit  Skjul 
og  ud  i  fri  Luft.  Min  Skænk  vilde  jeg  nu  ej 
længer  lade  blive  der  igen.  Jeg  gik,  hvor  som 
helst  Lykken  bar  til.  Omsider  stod  jeg  ved 
Havkanten.  Det  brusendes  Vand  laa  her  for 
mig,  mørkblaat  og  uigennemtrængeligt  for 
mine  øjne  som  den  Dag,  der  kommer.  Jeg 
saae  ud  over  Sundet.  Det  var  et  blæsendes 
Vejr.  Jeg  strøg  Hatten  af  Hovedet  for  at 
svale    min    brændendes    Pande.      Mine    Øjne 

faldt  paa  Hveen  —  da  var  det,  som  dens 
hvide  Havbred  drog  mig  til  sig,  og  som  en 
Lynild  skød  den  Tanke  op :  Jeg  vil  fly  nu  og 
drage  til  Hr.  Tyge.  Adskilt  fra  hende  og 
Verden  vil  jeg  søge  Trøst  i  Studeringerne. 
Stjærnerne,  som  har  fortrængt  mig,  skal  ogsaa 
bringe  mig  Frelsen. 

Saaledes  tænkte  jeg  —  thi  jeg  vidste 
ikke,  at  der  er  ingen  Frelse  for  det  anskudte 
Hjærte,  undertagen  tilsidst  engang  i  Døden. 

Det  unge  Menneske  tav. 

—  Peder  Jakobsen,  sagde  Sybille  omsider 
med  bevæget  Stemme,  jeg  har  gjort  Eder 
Uskel.  Men  i  en  Maade  har  I  dog  fejlet. 
Mens  I  har  mig  kær,  kunde  I  da  tro  mig  saa 
uselig  og  ringe,  at  mit  Sind  og  Hjærte  kunde 
falde  til  Eder,  om  jeg  vilde  ikke  staa  Last  i  ig 
Brast  med  Eder,  naar  Nøden  trængte  mig,  at 
lide  Skade  paa  Lykke  og  Velfart  for  eders 
Skyld  ? 

-  Kunde  du?  —  Kunde  du?  —  min  Sy- 
bille, mih  Fæstemø!  Kunde  du  det  virkelig? 
udbrød  Flemløse  lidenskabelig.  Han  greb  begge 
Pigens  Hænder  og  trykkede  dem  til  sine  Læ- 
ber. Han  glemte  al  sin  Tvivl  i  Øjeblikkets 
Salighed.  Kunde  du  bevilge  mig  Kærlighed 
og  din  Livstid  ikke  forsage,  endog  jeg  er 
truet  af  onde  Stjærners  Magt  og  Virkning". 

-  Lad    dem    kuns    true,    disse    Stjærner 

Man  kan.  være  lykkelig  uden  Lykke,  naar  man 
kæmper  mod  Vanlykken  og  søger  det  Gode. 
Ogsaa  Lykken  er  en  Byrde.  Den  slapper 
Spændekraften  og  gør  en  Bløding  af  Menne- 
sket; men  Vanlykken  er  en  Skole,  der  danner 
og  bereder  til  at  bære  den  tilkommendes 
Lykke. 

Peder  Jakobsen  slyngede  sin  Arm  om 
Pigens  Liv  og  de  Elskende  begyndte  i  en  hvi- 
skende Tone  at  udvexle  saadanne  Ord,  som 
kun  Elskende  forstaa,  men  som  der  ikke  er 
nogen  ret  Mening  i,  naar  de  komme  paa 
Papiret. 

-  Men  hvad  tænker  du  paa!  udbrød  hun 
omsider.  Du  skulde  være  min  Vejviser  og 
vise  mig  Slottets  Vidunderlighedsstykker  og 
du  viser  mig  kuns  din  egen  Gævhed. 

Det  unge  Menneske  var  meget  villig  til 
at  vise  hende  det  Ene  saavelsom  det  Andet. 

Til  en  Begyndelse  stege  de  ned  ad  Sten- 
trapperne paa  Bunden  af  den  nærmeste  Krypte, 
hvor  det  uhyre  Ækvatorialinstrumenf  var  den 
første  Genstand,  som  aflokkede  Sybille  et  Ud- 
brud af  Eorundring. 


X. 
Et   Mesterskud. 


—  vjud  velsigne  Hendes  Naade!  udbrød 
Preben  Krag,  idet  han,  ked  af  at  kaste  Tær- 
ninger  med  Ivar  Krabbe,  rejste  sig  fra  Bordet, 
hvorved  de  sad,  og  rettede  sine  mægtige  Lem- 
mer. Men  at  føre  os  til  dette  Land  for  at 
kvæge  og  opbygge  os  med  alle  disse  Vidun- 
derlighedsstykker ,  det  er  ved  den  øverste 
Bacchus  en  syndig  Uret,  naar  Ens  Medmenne- 
sker er  ligesaa  enfoldige  paa  Himlen  som  en 
blindfødt  Hundehvalp! 

—  Gaar  I  med  paa  Jagt?  spurgte  Jun- 
keren. 

Hr.  Preben  paastod  gentagende,  at  Bøssen 
var  forgjort;  han  vilde  heller  lægge  sig  lidt 
igen  hen  paa  Sengen. 

Junkeren  havde  imidlertid  en  anden  Me- 
ning om  Bøssens  Beskaffenhed,  og  da  han 
ikke  besad  sin  Stalbroders  gode  Sovehjærte  — 
denne  havde  allerede  gjort  Alvor  afsinTrudsel 

og  var  igen  begyndt  at  musicere  gennem 
Næsen  —  og  han  ikke  vidste  nogen  bedre 
Maade  at  forslaa  Tiden  paa  under  disse  Om- 
stændigheder, saa  greb  han  et  af  de  saa  ilde 
beskyldte  Jagtredskaber  for  paa  egen  Haand 
at  forsøge  om  hans  Mening  holdt  Stik. 

Hvis  han  havde  været  overtroisk  maatte 
han  have  tvivlet  om  sin  Expeditions  lykkelige 
Udfald  og  var  maaske  vendt  hjem  igen  til 
sin  Lidelsesfælde,  thi  den  Første  han  mødte 
efter  at  være  kommet  udenfor  Slotsporten,  var 
en  hæslig  gammel  Kælling,  der  kom  hinkende 
paa  sine  Krykker.  Det  var  heller  ikke  noget 
godt  Tegn  for  Junkeren,  at  en  dristig  Hare  i 
selvsamme  Øjeblik  sprang  tværs  over  Vejen  i 
nogen  Afstand  fra  ham.  Hans  Vært  vilde 
idetmindste  have  opgivet  sit  Forehavende  — 
om  man  ellers  tør  tro  Sagnet  —  efter  at  være 
bleven  saaledes  varslet   paa  forskællig  Maade. 

Men  Junkeren  var  for  oplyst  en  Mand  til 
at  tro  paa  Varsler,  og  da  Haren  kom  ham 
paa  Skudvidde,  tog  han  den  rask  paa  Kornet 
og  vilde  trykke  løs.  Men  Morten  var  ikke 
sen ;  han  søgte  sin  Frelse  i  en  Rugmark.  Jun- 
keren satte  efter  og  fulgte  dens  Spor  i  det 
bølgende  Korn  indtil  dens  lange  Øren  atter 
kom  til  Syne.  Han  lagde  an  paany,  men  Ha- 
ren —  stak  Fanden  i  dens  laadne  Pels?  Væk 
var  den  igen ! 

Junkeren  kunde  havt  god  Grund  til  at 
tro,  at  det  virkelig  var  hans  diaboliske  Maje- 
stæt, som  i  en  Hares  Lignelse  vilde  føre  ham 
paa  Glatis.  Thi  som  han  nu  stod  med  Blod 
paa  Tand  og  saae  sig  om  efter  Noget  at  mas- 
sakrere, faldt  hans  Øjne  paa  en  liden  Tingest, 
en  Slags  Skive,  som  stod  stillet  op  paa  Top- 
pen af  en  Pille.  Stod  den  ikke  der  saa  blank 
og  skinnende  som  for  at  udfordre  hans  Dyg- 
tighed. Det  var  en  ganske  besynderlig  Lyst 
der  paakom  ham.  Det  var  ligesom  Noget 
indeni  ham  raabte:  Skyd!  Han  lagde  an  — 
alle  gode  Gange  tre  —  og  Plaf!  der  laa  den, 
gennemboret  midt  i  Centrum  af  hans  fortræffe- 
lige Kugle.  Bøssen  havde  staaet  sin  Prøve. 
Om  Forgørelse  kunde  der  ikke  længer  være 
Tale. 

—  Holla!  Holla!  lød  det  bagved  ham. 

—  En  Foged  eller  Tilsynsmand,  tænkte 
Junkeren ,  antog  en  uforskammet  Mine  og 
vendte  sig  om. 

I  Stedet  for  en  Ordensbetjent  fik  han  imid- 
lertid Øje  paa  den  skikkelige  Kræmmer,  der 
stod  noget  derfra  ved  en  Vejkant  og  saae 
uendelig  skælmsk  ud. 

-  Skyder  I  til  Maals    efter    Høvedsman- 
dens Instrumenter?  raabte  han. 

Junkeren  slængte  Bøssen  paa  Nakken  og 
ilede  hen  til  ham. 

—  Tusend  Syger !  Kan  jeg  tro  mine  Øjne? 
I  her! 

—  Ja,    vi    er    kommet    hertil,    min  Dotter 

og"  jeg. 

—  Hun  ogsaa?   Hvorfor?    Og  naar? 

—  I  Gaar  og  for  at  bese  den  Handel  her, 
I  kænder  hendes  Lyst  og  Idræt. 

—  Men  hvor  er  hun  da  henne,  den  aller- 
somdejligste  Jomfru  og  er  hun  endnu  stedse 
lige  koldsindig  ved  den  ømmeste  Kærlighed 
Verden  har  kændt  siden   den  Trojanske  Krig. 

Købmanden  trak  paa  Skulderen. 

—  I  kan  træffe  hende  i  fuldt  Arbejd  med 
at  bese  Altingest  her  oppe  paa  Slottet.  Kan 
I  smælte  hende  til  Kærlighed,  skal  det  glæde 
mig;  jeg  ønsker  Intet  bedre.  Kan  I  det  ikke 
—  hvad  kan  jeg  derfor?  Tvinge  hende  kan 
jeg  ikke. 

—  Skulde  en  Mand,  som  har  forrasket  en 
Mikkel  Vibe,  ikke  kunde  tage  Modet  fra  et 
modvilligt  lille  Møbarn?  sagde  Junkeren  med 
et  ejendommeligt  Smil. 

Købmanden  blegnede. 

—  Forrasket  en  Mikkel  Vibe !  Kommer 
I  nu  med  den  Snak  igen?  Hvad  kommer  Mik- 
kel Vibe  og  hans  Forraskelse  den  Sag  ved, 
som  er  her  paa  Snak?  Vil  det  sige,  at  der- 
som —  at  dersom  .  .  .  Købmanden  talte  ikke 

ud,  men  hans  Tavshed  var  svanger  med  skjulte 
Tanker. 

—  Godt  Ord  igen!  sagde  Junkeren  og 
slog  ham  paa  Skulderen  .  .  .  Har  I  ellers  set 
Noget  til  Hendes  Naade  paa  dette  Land  ?  .  . . 
Jeg  skal  føre  Eder  til  hende. 

Men  Kræmmeren  kunde  ikke  saa  hastig 
blive  Herre  over  den  ubehagelige  Fornem- 
melse, som  Junkerens  Bemærkning  havde  frem- 
kaldt. 

—  Er  I  da  saadan  en  jammerlig  Karl  i 
Kærlighed,  sagde  han  i  en  arrig  Tone,  at  I 
ikke  kan  faa  den  Sag  klargjort,  undertagen 
Andre  skal  hjælpe  til. 

—  Død  og  Fordømmelse !  skreg  Junkeren 
og  greb  uvilkaarlig  til  Kaardehæftet;  det  var 
at  tage  ham  paa  hans  ømme  Sted. 

Rollerne  vare  pludselig  blevne  ombyttede. 

—  Ja  gaa  nu  kuns  som  jeg  siger,  sagde 
Kræmmeren,  der  indsaae,  at  han  var  gaaet 
for  vidt  og  gærne  vilde  stille  ham  tilfreds  igen, 
og  se  først,  hvor  langt  I  kan  bringe  hende 
paa  egen  Haand.  Maa  vel  ske,  det  gaar  bedre, 
end  som  vi  tror  .  .  .  Siden  kan  I  saa  føre  mig 
til  Hendes  Naade.  Jeg  drømte  i  Nat,  at  hun 
forærede  mig  et  kosteligt  Billed  af  Hans  Maje- 
stat,  og  er  det  ikke  mærkeligt:  jeg  drømmer 
aldrig-,  undertagen  der  er  nogen  vis  Kundskab 
i  min  Drom ! 

Junkeren  var  atter  forsonet. 

—  Javist  er  I  en  Mand,  som  vil  drive  det 
til  Noget,  sagde  han  leende,  hvorpaa  han 
lettede  en  Smule  paa  Hatten  og  gik.  — 

Sybille  var  endnu  i  Færd  med  at  tage 
Slottets  Mærkværdigheder  i  øjesyn,  thi  Peder 
Jakobsen,  som  viste  hende  om,  forhastede  sig 
ikke  med  at  tilendebringe  en  Forevisning,  der 
var  forbunden  med  saa  stor  Tillokkelse,  og 
hun  skyndte  da  heller  ikke  paa  ham. 

Hun  stod  just  i  Bibliotheket  over  for  den 
store  Globus  som  vi  kænde. 

—  Hvad  hedder  den  Stjærne?  spurgte 
hun  og  pegede  med  Enden  af  sin  Vifte  paa 
en  af  de  smaa  Guldprikker  i  dens  blanke 
Overflade. 

—  Sirrah. 

—  Og  denne? 

—  Denebola. 

Den  unge  Pige  vedblev  at  spørge  og  Pe- 
der Jakobsen  at  svare,  indtil  han  tilsidst  kom 
i  Forlegenhed  med  Svaret  og  ilede  op  i  Taar- 
net  for  at  hente  Fixstjærnefortegnelsen  til  Un- 
derretning for  sig  selv  og  sin  Elev. 

Sybille  havde  vendt  sig  og  stod  og  be- 
tragtede en  mindre  Globus,  der  fandtes  i  Væ- 
relset, som  ved  en  kunstig  Indretning  efter- 
lignede Himlens  tilsyneladende  daglige  Om- 
drejning   og  Solens    og   Maanens    særlige   Be- 

vægeiser  i-  Maanedens  Løb,  en  sjælden  Kunst- 
genstand, som  Kristian  den  Fjerde  nogle  Aar 
senere,  under  et  Besøg  paa  Uranienborg  fik 
til  Foræring  af  Tyge,  hvorfor  han  til  Gen- 
gæld skænkede  ham  sit  Portræt. 

I  det  Samme  blev  Døren  revet  op  og  Jun- 
keren stormede  ind  med  Bøsse  paa  Nakken, 
Jagtstøvler  paa  Benene  og  en  Bouket  Blomster 
i  Haanden,  som  han  i  en  Hast  havde  plyndret 
fra  Haven. 

—  Kan  jeg  tro  mine  Øren  og  jeg  kan  nu 
tilføje  mine  Øjne!  I  er  virkelig  kommen,  ærede 
Jomfru,  for  at  forsøde  os  Nærværelsen  paa 
denne  0  i  Havet,  hvor  de  vrede  Guder  holder 
os  forvaret!  Næppe  hørte  jeg,  at  I  var  her, 
før  jeg  satte  Længselens  Vinger  i  pilsnar  Be- 
vægelse .  . .  Tillad,  at  jeg  byder  Eder  en  liden 
Skænk  af  dette  vakre  Lands  Produkter.  De 
er  endnu  ganske  vaade  af  Morgenduggen. 

—  Vi  er  hidkommen,  min  kære  Fa'er  og" 
jeg,  for  at  bese  den  Handel  her  og  ikke  for 
at  forsøde  Nogen  Nærværelsen.  Hr.  Junker 
maa  tilgive,  at  jeg  bruger  min  Frihed. 

Med  disse  Ord  vendte  hun  sig  fra  ham, 
uden  at  modtage  Blomsterne,  og  gav  sig  til  at 
betragte  Kunstgenstandene. 

Junkeren  fulgte  hende  i  Hælene. 

—  Kan  I  virkelig  nægte  en  god  gammel 
Kynding  en  Smule  Venlighed   for    denne  for- 

lorne  Handels  Skyld  her  paa  Steden?   udbrød 
han  krænket. 

—  Forlorne  Handel!  gentog  den  unge 
Pige  og  tilkastede  ham  et  næsten  foragteligt 
Blik. 

I  det  Samme  dalede  den  Himmel,  som 
var  anbragt  til  Beskyttelse  af  den  store  Glo- 
bus ned  over  sin  Genstand,  foranlediget  ved, 
at  Junkeren  medens  han  talte  havde  leget  med 
den  fra  Loftet  nedhængende  Snor.  hvorved 
den  var  fastgjort. 

—  Oh!  Oh!  udbrod  han  og  gjorde  en  saa 
komisk  Figur,  idet  han  gav  sig  i  Færd  med 
at  gøre  sin  Forseelse  god  igen,  at  Sybille  uvil- 
kaarlig  maatte  le. 

—  Ja,  der  ser  I  nu  selv,  ærede  Jomfru,  at 
det  er  Sanden  som  jeg  siger,  at  jeg  er  ufor- 
muendes til  at  fatte  eller  begribe  nogen  som 
helst  Part  af  disse  Ting.  Jeg  maatte  jo  ellers 
vide,  at  de  have  den  Egenhed,  at  falde  med 
en  Hast  ned  fra  Loftet  naar  man  blot  rører 
ved  en  Snor. 

Med  disse  Ord  gjorde  han  et  nyt  Forsøg 
paa  at  paanøde  hende  sine  Blomster,  der  imid- 
lertid faldt  ligesaa  uheldigt  ud  som  det  første, 
hvorpaa  han  anbragte  dem  til  Prydelse  for 
sit  eget  Bryst  og  vedblev  i  en  temmelig  myg 
Tone: 

—  Jeg  ser  da  nok,    at    den   nærværendes 

Tid  er  mig  ugunstig.  Men  naar  jeg  nu  føjer 
Eder  og  lader  Eder  ene  for  en  liden  Stund 
med  disse  himmelske  Ting,  vil  I  da  kvæge 
min  Sjæl  med  eders  yndige  Selskab  for  Resten 
af  Dagen? 

—  Det  kan  jeg  ikke.  Naar  vi  er  færdig 
her,  agte  vi  at  tage  Landet  selv  i  Øjesyn. 

—  Det  er  ikke  eders  Alvor. 

—  Hvorfor  ej?  Det  er  jo  et  skønt  Land. 

—  Saa  er  det  maa  vel  ske  derfor,  at  det 
har  fanget  Navn  efter  den  himmelske  Fru 
Venus?  sagde  Junkeren  med  et  Anstrøg  af 
Ironi,  thi  det  var  en  bekændt  Sag,  at  Lens- 
manden havde  den  Svaghed  at  ville  udlede 
Øens  Navn  af  denne  olympiske  Kilde. 

—  Hr.  Junker  finder  det  maa  vel  ske  ikke 
saa  himmelsk? 

—  Skulde  man  falde  i  nogen  stor  Eor- 
undrelse  over  alle  disse  Sten  og  Mosedrag 
med  deres  i  Træklamper  og  med  Mælkebøtter 
paa  Hovedet  omvankendes  Hyrdinder?  .  .  . 
Man  kan  ej  engang  tabe  sit  Hjærte  paa  dette 
efter  Skønhedsgudinden  opnævnte  Eæderne- 
land. 

—  Ih,  hvilken  Skade ! 

—  Ja  Skade,  at  Vinden  ikke  blæser  til 
Hjemfart. 

—  Begaa  for  alle  Ting  dog  intet  Selvmord 

—  Spot  ikke.  Jeg  kunde  gøre  Alvor 
deraf  for  visse  Aarsagers  Skyld  her  lige  for 
eders  Øjne. 

—  For  Guds  Skyld  tryglet,  ikke  her!  I 
kunde  komme  til  at  gøre  Skade  paa  Høveds- 
mandens Instrumenter. 

Junkeren,  der  æggedes  af  hendes  drillende 
Tone,  gav  efter  for  en  uimodstaaelig  Lyst  til 
at  bevise  hende  sin  Ligegyldighed  for  de  In- 
strumenter hun  agtede  saa  højt  ved  at  for- 
tælle hende  sit  nys  udstandne  Æventyr.  Denne 
Uforsigtighed  kom  ham  imidlertid  dyrt  at  staa. 
Det  var  Kællingen  paa  Krykkerne,  som  spandt 
sine  Rænker.  Thi  just  som  han  var  i  Begreb 
med  paa  en  Maade,  der  skulde  stille  hans  Be- 
drift i  det  fordelagtigste  Lys,  at  udmale  sit 
nyeste  Forsøg  i  Skiveskydning,  følte  han  en 
Haand  paa  sin  Skulder  og  hørte  en  Stemme 
som  sagde: 

—  Herre!  Der  har  I  gjort  Eder  skyldig 
i  en  stor  Uskikkelighed.  I  har  af  Kaadhed 
beskadet  og  ødet  et  godt  og  nyttigt  astrono- 
misk Instrument. 

Junkeren  vendte  sig  og  saae  en  ung  Åland 
med  et  alvorligt  Ansigt  og  et  Par  store,  graa 
Øjne,  som  brændte  af  Vrede. 

—  Meget  muligt,  sagde  han  og  stirrede 
forbavset  paa  denne  Fremmede,  som  saa  uven- 
tet var  kommen  for  at  forstyrre  det  behagelige 

Møde  .  .  .  Men  med  al  Forlov,  hvem  er  I, 
som  er  saa  venlig-  at  undervise  mig  herom? 
.  .  .  Jeg  synes,  jeg  skulde  kænde  .  .  . 

—  Det  er  vel  muligt,  at  Herren  kænder 
mig  fra  fordums  Dage.  For  nærværendes  Tid 
er  jeg  Discipel  her  paa  Læreskolen  og  holder 
det  for  min  Skyldighed  at  sige  Herren  bart 
ud,  at  I  har  handlet  ilde  og  fortrædeligen. 

—  Men  siig  mig,  min  synderlig  gode  Ven 
fra  fordums  Dage,  hvor  kommer  I  her  og  denne 
Sag  —  hvad  gaar  den  ret  egenlig  Eder  an? 

'  —  Herren   hører   det,    jeg   er   en  Discipel 

her  paa  Steden  og   beder  Herren,   saalænge  I 

fortøver  her,  at  holde  de  Love,  som  her  gælder. 

-  I  beder  mig  holde   de  Love,    som    her 

gælder  ? 

—  Vil  Herren  love  og  tilsige  mig,  at  denne 
Uskikkelighed  skal  blive  den  sidstel  forskylder? 

—  Love  og  tilsige  Eder  —  det  er  en  lystig 
Snak. 

—  Mener  Herren  vel,  at  de  Tingest  her, 
som  med  usigelig  stor  Møje  og  Bekostning  er 
samlet  sammen,  har  intet  andet  Øjemærke,  end 
at  tjene  til  Skydemaal  for  Folk,  som  ej  veed 
at  agte  og  skatte  deres  Betydelse? 

—  Hvad  er  Han  for  en  uforskammet  Skarns 
Ting,  at  Han  tør  tale  saaledes  til  mig!  skreg 
Junkeren. 

Sybille,  som  frygtede  alvorligt  Klammeri, 

lagde  hurtig  sin  Haand  paa  Flemløses  Arm. 
Peder  Jakobsen,  som  var  lige  ved  at  lade  Hid- 
sigheden løbe  af  med  sig,  fattede  sig  ved  denne 
Berøring,  som  ikke  undgik  Junkerens  skinsyge 
Øje,  og  nøjedes  med  at  tilkaste  ham  et  Blik 
fuldt  af  Foragt. 

Derpaa  vendte  han  sig  mod  den  unge  Pige. 

—  Her  bringer  jeg  Stjærne-Katalogen  og 
den  Stjærne,  som  Jomfruen  vilde  lære  at  kænde, 
hedder  Algol.  Det  er  en  uvanlig  Stjærne,  hvis 
Lys  kommer  og  gaar  som  ingen  andens. 

—  Ah!  jeg  falder  nok  til  Besværing!  ud- 
brød Junkeren  spodsk  . .  .  Han  skal  siden  staa 
mig  til  Ansvar! 

Dermed  drejede  han  sig  rask  om  paa 
Hælen  og  gik  fløjtende  bort. 

Sybille  udbrød  i  en  hjærtelig  Latter. 


XI. 
Flugt. 

l_Jet  er  en  Selvfølge,  at  Junkeren  uop- 
holdelig opsøgte  Kræmmeren  for  at  underrette 
ham  om,  at  den  forhadte  Rival,  som  de  haa- 
bede  at  være  bleven  kvit  for  bestandig,  igen 
var  kommen  til  Stede  som  en  Hindring  mel- 
lem ham  og  hans  Ønskers  Maal.  Han  var 
egenkærlig  nok  til  at  krydre  sin  Meddelelse 
med  adskillige  Skoser  til  Kræmmeren,  fordi 
denne  havde  ført  sin  Datter  til  Hveen,  hvor 
lidt  Eftertanke  maatte  have  sagt  ham,  at  hun 
mer  end  noget  andet  Sted  var  udsat  for  at 
møde  den  saa  ilde  sete  unge  Mand,  ret  som 
om  den  ulykkelige  Kræmmer  ikke  blev  nok- 
som straffet  ved  de  Bebrejdelser,  han  ikke 
kunde  Andet  end  gøre  sig  selv  i  Anledning 
af  det  Skete. 

Men  vi  vil  nu  forlade  Junkeren  for  at  be- 
skæftige os  lidt  med  hans  høje  Foresatte,  som 
imidlertid  havde  havt  en  Sorg.  — 

Efterat  Dronningen  havde  tilbragt  For- 
middagen med  at  give  sin  Slægt  i  Meklenborg 
en  begejstret  Skildring  af  sit  Ophold  paa  Hveen 
og  Eftermiddagen  i  Laboratoriet,  hvor  hun  i 
Selskab  med  Lensmanden  havde  gjort  forgæves 
Forsøg  i  den  saa  yndede  Kunst  at  gøre  Guld 
—  var  hun  henad  Aften  gaaet  ud  for  at  trække 
frisk  Luft. 

Ligesom  Dagen  tilforn  havde  hun  afslaaet 
Lensmandens  Ledsagelse  for  at  unde  ham  lidt 
Frihed  til  at  passe  sine  egne  Sager.  Kun 
fulgt  af  en  Tjener  var  hun  kommen  til  Lands- 
byen Tuna  et  Stykke  Vej  fra  Slottet.  Da  hun 
var  træt  og  tørstig  satte  hun  sig  paa  en  Træ- 
bul ved  et  Led  og  bad  Tjeneren  skaffe  sig  en 
Drik  Vand.  Denne  løb  til  et  nær  liggende 
Hus,  hvor  han  bag  en  halv  tillukket  Skodde 
saae  Hovedet  af  en  Bonde,  som  sad  indenfor 
i  den  mørke  Stue.  Tjeneren  fremførte  sin  Be- 
gæring, hvorpaa  Bonden  drejede  Hovedet  lidt 
til  Siden  og  grinede  til  ham,  men  uden  at  gøre 
Mine  til  at  opfylde  den.  Forbitret  vilde  Tje- 
neren skyde  Skodden  til  Side  og  give  knubbede 
Ord,  da  han  til  sin  Forbavselse  saae,  at  Bon- 
den var  lovlig  undskyldt.  Han  sad  med  Hænder 
og  Fødder  lænkede  til  en  Ring  i  Væggen. 

Det  kom  nu  til  Forklaring,  og  Bonden  ■ — 
det  var  den  Samme,  som  Dagen  forud  havde 
været  uforskammet   mod  Lensmanden    —    op- 

lyste  under  mange  Eder  og  Forbandelser  mod 
Herremanden,  at  det  var  denne,  som  ved  sin 
Foged  havde  ladet  ham  behandle  saaledes, 
selvfølgelig  uden  at  der  var  given  nogen  som 
helst  Anledning  dertil  fra  Bondens  Side. 

Efterat  denne  Begivenhed  var  bleven  Dron- 
ningen forebragt,  henfaldt  hun  i  dybe  Tanker. 
Vistnok  troede  hun  ikke,  at  Lensmanden  havde 
Meget  at  bebrejde  sig  hvad  Sagen  i  sig  selv 
angik.  Af  hans  egne  Ytringer  i  et  til  Kri- 
stoffer Valkendorf  skrevet  Brev,  som  endnu 
existerer,  vidste  hun,  at  han  havde  havt  megen 
Taalmodighed  med  sine  ulydige  Bønder  og 
gjort  dem  mere  Godt  end  de  fortjente.  Men 
i  den  egenraadige  Maade,  hvorpaa  han  var 
gaaet  til  Værks  mod  Bonden  havde  han  visse- 
lig Uret,  og  at  denne  med  Føje  kunde  beklage 
sig  i  saa  Henseende  og  give  Adelen,  der  om 
det  kom  til  Proces  skulde  dømme  i  Sagen, 
fornyet  Anledning  til  at  tilfredsstille  sit  mis- 
undelige og  skinsyge  Had,  smærtede  Dronnin- 
gen, som  elskede  Tyge  med  en  Kærlighed, 
der  udsprang  af  Beundring  og  ønskede  at 
kunne  bevare  ham  for  Virkningen  af  enhver 
Storm,  som  rejste  sig  mod  ham. 

Beskæftiget  med  disse  Tanker  var  hun 
kommet  tilbage  til  Slottet,  da  hun  erfarede,  at 
en  Discipel  fra  Læreanstalten  ventede  paa 
hende.     Det  var  Peder  Jakobsen,  som  efter  at 

have  taget  den  af  Junkeren  anrettede  Skade  i 
Øjesyn,  mente,  at  hans  Pligt  forbød  ham  at  tie 
dermed.  Han  havde  forgæves  advaret  ham  og 
maatte  forebygge  en  Gentagelse.  At  han 
klagede  til  hans  Foresatte  i  Stedet  for  til 
Lensmanden,  skete  af  Skaansel  mod  denne, 
thi  Lensmanden  kunde  jo  dog  ikke  foretage 
Andet  i  Sagen  end  det  Samme,  og  den  hen- 
givne Discipel  vilde  fritage  sin  Lærer  for  en 
ubehagelig  Pligt,  naar  han  selv  paatog  sig 
Udførelsen  deraf. 

Dronningen  hørte  Beretningen  om  sin  Tje- 
ners slette  Opførsel  med  levende  Harme. 

—  Hvor  de  hade  ham!  sagde  hun  til  sig 
selv,  efter  at  Peder  Jakobsen  var  gaaet,  idet 
hun  ikke  ganske  retfærdig  betragtede  Junke- 
rens Forseelse  mod  ham  som  et  Udtryk  for 
Adelens  Stemning  i  Almindelighed,  der  dog 
ingenlunde  var  ham  ubetinget  fjendsk.  Har 
de  Mod  til  at  krænke  ham  uden  Aarsag,  hvor 
meget  mere  vil  de  da  ikke  gøre  det,  naar  han 
viser  Svagheder,  som  de  kan  hævne  uden  at 
Nogen  kan  gøre  dem  Bebrejdelser  derfor  eller 
Kongens  Beskyttelse  hindre  dem  deri? 

Hun  besluttede  ved  første  Lejlighed  at 
tage  sig  alvorlig  af  Sagen.  — 

Blæsten,  som  havde  holdt  ved  hele  Dagen, 
antog  ud  paa  Aftenen  en  stormende  Karakter. 
Alan  hørte,  hvorledes  den  beskæftigede  sig  med 

de  høje  Træer  i  Abildgaarden,  hvinede  gen- 
nem Porthvælvingerne  og  Taarnlugerne  eller 
drejede  Fløjene  paa  Tagtinderne.  Ingen  paa 
Slottet  lystede  at  gaa  ud ;  endog  Lens- 
manden lod  mod  Sædvane  Himlen  skøtte  sig 
selv  den  Aften.  Henvist  til  Livet  inden  Døre 
forslog  man  Tiden  saa  godt  man  kunde,  indtil 
man  tilsidst  bød  hinanden  Godnat  i  Haab  om 
at  sove  fra  det  daarlige  Vejr  og  vaagne  til 
et  bedre. 

Den  første  Del  af  dette  Haab  var  allerede 
gaaet  i  Opfyldelse  for  de  Flestes  Vedkommende. 
Alene  Peder  Jakobsen  kunde  ingen  Søvn  finde. 
Den  forløbne  for  ham  saa  betydningsfulde  Dag 
fremkaldte  Tanker,  der  holdt  ham  vaagen  til 
langt  over  Midnat  og  lod  ham  lægge  Planer, 
hvorom  han  besluttede  ved  Morgenens  Frem- 
brud at  gaa  paa  Raad  med  sin  Elskede. 

Efterat  han  saa  at  sige  tvungen  af  Omstæn- 
dighederne havde  tilstaaet  hende  sin  Kærlig- 
hed, tænkte  han  ikke  mere  paa  det  Forbi- 
gangne. Jeg  kunde  jo  ikke  mere  end  fly, 
sagde  han  til  sig  selv,  og  flyede  forgæves. 
Han  havde  nu  et  Ansvar;  Skridtet  varengang 
gjort  og  kunde  ikke  gøres  om.  Havde  han 
gjort  Uret  i,  at  knytte  hendes  Skæbne  til  sin, 
maatte  de  dog  gaa  Fremtiden  i  Møde  med 
god  Fortrøstning  og  se,  hvad  den  vilde  bringe. 
Men  idet  han  overvejede  Forholdene  saae  han 

ingen  mindelig  Udvej.  Hendes  Paarørendes 
Ønsker  og  Forhaabninger  var  deres  altfor  mod- 
stridende til  at  tillade  hende  noget  Valg. 
Vilde  hun  tilhøre  ham  maatte  hun  bryde  med 
sin  Slægt  og  trodse  dens  Modstand.  Hun 
maatte  handle  paa  egen  Haand,  flygte  med  ham 
ud  i  Verden,  hvor  deres  Forening  kunde  fuld- 
byrdes og  et  Tilflugtssted  aabne  sig,  indtil  en 
bedre  Tid  maaske  engang  kunde  oprinde. 

Da  Flemløse  ved  Dagens  Frembrud  saae  fra 
Taarnet  ud  over  Sundet,  fandt  han  Blæsten  min- 
dre stormende  og  Himlen  overtrukken  af  Skyer. 
En  Fisker  fra  Østkysten,  som  bragte  Saltvands- 
fisk til  Slottet,  havde  set  Ænderne  forlade  Land 
og  flyve  ud  over  Havet.  Alt  tydede  paa  en 
Forandring  i  Veiret,  som  hurtig  kunde  gøre 
Overfarten  til  Sjælland  mulig.  Der  maatte 
handles  uden  Ophold,  thi  Flugten  —  hvis  hun 
samtykkede  deri  —  lod  sig  bedst  iværksætte 
fra  deres  nuværende  Opholdssted,  hvor  de  med 
Lethed  kunde  mødes  og  aftale  det  Fornødne, 
og  hvor  hun  var  uden  Opsyn.  Hvortil  tjente 
desuden  Opsættelse?  det  unge  Menneske  ven- 
tede Intet  af  Tiden.  Rigtignok  —  det  var  Som- 
mersolhvervsdag,  men  man  maatte  sætte  sig 
ud  over  denne  Omstændighed ;  den  Lykke  som 
opfyldte  ham  gav  ham  Mod  dertil. 

Ved  Solopgang  begav  han  sig  paa  Vej  ad 
Avlsgaarden   til   i    det  Haab   at  træffe    hende. 

Virkelig  varede  det  ej  heller  længe  inden  han 
fik  Øje  paa  den  hvide  Strudsfjer  i  hendes  Hat. 
Hun  gik  hurtig  og  med  nedslagne  Øjne,  som 
dreves  hun  af  et  lignende  Haab. 

Han  ilede  hende  i  Møde  og  førte  hende 
til  et  af  de  smaa  Lysthuse  indenfor  Voldenes 
Halvmaaner,  der  var  som  skabt  for  et  elskende 
Par.  Her  satte  han  sig  ved  hendes  Side,  lagde 
Armen  om  hendes  Liv,  og  medens  to  Solsorter 
i  Hækken  udenfor  sang  en  Morgensalme,  ind- 
viede han  hende  i  de  Planer,  som  i  Nattens 
Timer  havde  sysselsat  ham. 

Sybilles  Tanker  vare  aldrig  gaaede  ud  over 
det  Nærmeste.  Nu  da  Sorgen  for  dette  var 
stillet  og  Omstændighederne  nødte  hende  til 
at  kaste  Blikket  ud  i  Fremtiden,  følte  hun 
vel,  at  alle  Vanskeligheder  endnu  ikke  vare 
fjærnede.  Junkerens  Forhaabninger,  som  sten- 
tedes af  Kræmmerens  Forfængelighed  og  maa- 
ske  af  hans  Frygt  —  thi  Sybille  havde 
med  nogen  Uro  lagt  Mærke  til,  at  Junkeren 
besad  en  Magt  over  hendes  Fader,  som  ikke 
kunde  forklares  af  dennes  Høj hedsdrømme  alene 
—  kunde  maaske  blive  hende  en  værre  Hin- 
dring, end  Peder  Jakobsens  samvittighedsfulde 
Betænkligheder  havde  været. 

—  Flemløse!  sagde  hun  omsider,  jeg  har 
kæmpet  mod  denne  Kærlighed  og  bedet  Gud 
om  Frelse  fra  den.     Nu  da  jeg  er  overvunden. 

maa  jeg  bøje  mig  for  dens  Bud.  Jeg  lægger 
trøstig  min  Sag  i  din  Haand,  hvad  du  beslut- 
ter, dermed  er  jeg  tilfreds. 

De  aftalte  nu,  at  Peder  Jakobsen  skulde 
begære  hendes  Haand  af  Købmanden  for  ej 
at  forsømme  et  Skridt,  som  Billighed  paabød. 
Hvis  Sybille  da  ikke  inden  Middag  havde  hørt 
fra  ham,  skulde  hun  betragte  det  som  et  Af- 
slag og  begive  sig  til  Østkysten,  hvor  Peder 
Jakobsen  vilde  vente  hende  med  en  Baad,  der 
skulde  føre  dem  til  Skaane. 

Da  Kræmmeren  lidt  efter  sad  ved  Fro- 
kosten og  gjorde  sig  til  Gode  med  en  Ret 
røget  Dyrekød  med  Cyder,  kom  en  Tjener 
og  meldte,  at  en  Discipel  fra  Læreskolen  be- 
gærede at  tale  med  ham.  Kræmmeren  kastede 
et  Blik  paa  sin  Datter,  som  rødmede  og  slog 
Øjnene  ned,  rejste  sig  fra  Bordet  med  en  Und- 
skyldning til  Værtinden  og  gik  ind  i  Sidevæ- 
relset til  den  Ventende. 

Efterat  de  første  Ord  vare  vexlede  og  Peder 
Jakobsen  saa  godt  han  kunde  havde  besvaret 
Købmandens  Spørgsmaal  angaaende  Aarsagen 
til  hans  Flugt  m.  Al.,  brød  han  overtværs  og 
rykkede  frem  med  sit  egenlige  Ærinde.  Køb- 
mandens Hverdagsbetragtninger  forstaar  sig  af 
sig  selv.  Eftersom  det  unge  Menneske  ikke 
var  i  Besiddelse  af  Midler  til  at  kunne  forsøde 
hans  Datter  Livet,    kunde  han  ej  heller  vente 

hans  Samtykke  til  en  Forbindelse  med  hende; 
kunde  Kræmmeren  ellers  gøre  Noget  for  ham, 
skulde  det  være  ham  kært  o.  s.  v. 

—  Hvor  let  at  sige  Nei,  men  udslukke 
Kærligheden  kan  I  ikke.  Og  om  nu  Mod- 
standen fører  til  Trods  og  Ulydighed  mod  eders 
Bud,  vil  I  daligesaa  roligen  bære  hvad  paafølger ! 

—  Hvad  vil  det  sige?  udbrød  Kræmmeren 
opbragt.  Vil  I  true  mig?  Jeg  skal  dog  nok 
hindre,  tænker  jeg,  at  man  falder  mig  i  Købet. 
Ellers  skulde  I  heller  adspørge  Eder  selv,  om 
I  ikke  begaar  en  større  Uret  end  som  den,  at 
sætte  Stopper  for  en  daarlig  Kærlighed,  naar 
I  lokker  for  en  uforfaren  ung  Jomfru  aleneste 
for  at  faa  en  Flyvelyst  styret! 

Købmanden  gik  og  slog  Døren  i  efter  sig. 
Peder  Jakobsen  ilede  ad  Strandkanten  til. 

Sybille  behøvede  ikke  at  slutte  fra  Flem- 
løses  Tavshed  for  at  vide,  at  Udfaldet  af  hans 
Samtale  med  hendes  Fader  havde  været  det 
forventede.  Købmanden  talte  ikke  rent  ud  om 
Sagen,  men  hentydede  i  forblommede  Ord  til 
Betingelserne  for  at  føre  et  lykkeligt  Liv,  sagde, 
at  ingen  Kærlighed  er  evig  og  andet  lignende, 
saa  at  Datteren  med  et  beklemt  Hjærte  be- 
redte sig  til  den  aftalte  Flugt. 

—  Jeg  har  den  Trøst,  sagde  hun  til  sig 
selv,  idet  hun  opsøgte  de  samme  formildende 
Grunde,  som  til  alle  Tider  under  lignende  For- 

hold  ere  bragte  i  Anvendelse,  at  Tiden  nok 
vil  milde  den  Sorg  jeg  nu  vil  volde  ham.  Naar 
det  først  er  sket  og  kan  ikke  gøres  om.  saa 
vil  han  anse  det  med  andre  Øine  end  nu  og 
kalde  mig  tilbage  fra  en  Skilsmisse,  som  vil 
falde  os  Begge  tung,  og  jeg  vil  da  stræbe  ved 
tvefold  Kærlighed  at  udslette  Mindet  om  for- 
gangne Dage.  Lad  mig  skynde  mig  at  bedrøve 
ham,  at  jeg  des  før  kan  bringe  Trøsten. 

Hun  traadte  ind  i  Sideværelset  til  Kræm- 
meren. 

—  Dotter!  udbrød  denne,  idet  han  ilede 
hende  i  Møde  og  greb  begge  hendes  Hænder, 
jeg  har  i  denne  Stund  fanget  Brev  fra  Kjøben- 
havn  med  en  Baad  her  er  landet,  et  uventendes 
Brev,  som  visselig  har  lettet  en  Sten  fra  mit 
Hjærte,  som  har  tynget  mig  længe  .  .  .  Dog 
hvad  fejler  dig?  Du  ser  saa  modfalden  ud  .  .  . 
Du  skal  nu  være  glad,  formedelst  jeg  er 
glad  .... 

Han  vendte  sig  fra  hende  og  aabnede 
Vinduet. 

—  Thord.  raabte  han,  hold  Tasker,  Tøi  og 
Altingest  til  Rede,  at  vi  kan  sejle  saasnart 
det  vorder  Vindskifte. 

—  Rejser  vi?  spurgte  Sybille. 

—  Vi  kan  ikke  fortøve  her,  Dotter,  sva- 
rede Kræmmeren  og  klappede  hende  under 
Hagen. 

—  Jeg  gaar  ad  Landsbyen  til,  at  drage 
frisk  Luft. 

—  Ja  Luften  sætter  Farve  i  Kinderne. 
Gaa  kuns  og  nyt  den,  mens  Tid  er. 

Sybille  kyssede  hans  Haand  og  skyndte 
sig  ud  af  Stuen. 

Kræmmeren  saae  efter  hende  og  rystede 
betænkelig  paa  Hovedet. 

—  Hun  vil  nødigen  herfra,  tænkte  han, 
mens  jeg  tænker  anderledes  herom,  og  er 
Byens  Luft  mindre  tjenlig  for  hende  end 
denne,  jeg  foretrækker  den  dog. 

Ikke  længe  efter  at  Kræmmeren  anstillede 
denne  vise  Betragtning,  besteg  hans  Datter 
en  Baad,  som  hastig  fjærnede  hende  fra  Skue- 
pladsen for  de  Forberedelser,  hendes  Fader 
for  silde  traf  til  at  føre  hende  tilbage  til  det 
Hjem,  som  det  havde  stemmet  bedre  med  hans 
Forhaabninger,  at  hun  aldrig  havde  forladt. 


XII. 
Handelsbrevet. 

iNaar  man  ad  Vindeltrappen  til  andet 
Stokværk*)  gik  videre  i  Højden,  kom  man  til- 
sidst  til  et  smukt  ottekantet  Værelse  med  Vin- 
duer til  alle  Sider,  der  udgjorde  det  Indven- 
dige af  den  midt  paa  Hovedbygningens  Tag 
beliggende  Taarnkuppel.  Her  saaes  umiddel- 
bart under  Lofthvælvingen  to  Visere,  der 
drejede  sig  om  samme  Centrum,  hvoraf  den 
ene,  som  sattes  i  Bevægelse  af  den  vingede 
Pegasus,  der  dannede  Fløjen,  viste  Vindret- 
ningen, den  anden,  som  dreves  af  Uhrværket, 
Klokkeslettet. 

Paa  den  Tid,  da  de  i  det  Foregaaende 
fortalte  Begivenheder  tildroge  sig,  sad  Lens- 
manden i  dette  Værelse  bøjet  over  et  Skrive- 
bord.    Ved  hans  Fødder  laa  de  to  store  Dogger 


*)  Dette  bestod,  foruden  Sommerstuen  eller  den  grønne 
Stue,  af  den  r*}Jc- .  den  gule  Og  den  blaa  Stue;  en 
mærkelig  Farvevexel. 

—  Kong  Jakobs  Gave  —  og  paa  Bordet 
foran  ham  stod  et  Bæger  med  Vand,  som  han 
nylig  havde  fyldt  ved  at  dreje  en  Hane  i 
Væggen,  der  aabnede  for  Trykket  fra  den 
dybe,  murede  Køkkenbrønd,  den  eneste  Lev- 
ning af  det  egenlige  gamle  Uranienborg,  som 
endnu  er  til  og  gør  Tjeneste  som  saadan. 

Hans  sædvanlig  noget  trodsige  Træk  havde 
et  Udtryk  af  Vemod.  Han  var  i  Begreb  med 
at  skrive  til  sin  fyrstelige  Ven  og  Velynder, 
Landgrev  Wilhelm ,  med  hvem  han ,  som  vi 
vide,  plejede  en  stadig  Brevvexling. 

Efter  en  Indledning  fortsatte  han  som 
følger*): 

„Eders  Naade  skriver  ellers  af  mine  sidste 
Breve  at  have  formærket  nogen  Mistrøstelse 
hos  mig,  som  E.  N.  ikke  haver  fundet  udi 
mine  Breve  tilforn,  og  E.  N.  adspørger  mig 
ganske  venligen,  om  nogen  saadan  Mistrøstelse 
virkelig  haver  fanget  Indpas  hos  mig  og  om 
saa  er,  og  nogen  Misforstand  mellem  Kongen 
og  mig  maa  vel  ske  skulde  være  Aarsag 
derudi,  da  tilbyder  E.  N.  gunstigen  eders 
Mellemkomst  for  at  faa  Sagen  forligt  og  jævnet. 
Næst  efter  underdanigst  i  al  Ydn^ghed  at 
betakke  E.  N.  for  den  Gunst  og  Yndest,  E.  X. 


i  Vi  gengive  dette  Brev,  som  blev  skrevet  paa  Latin,  saa- 
ledes  som  Brevskriveren  vilde  have  skrevet  det,  hvis 
han  havde  affattet  det  i  sit  Modersmaal. 

udi  disse  Ord  lader  fremskinne  imod  mig,  da 
skal  jeg-,  hvis  Sagen  ellers  belanger,  have  E. 
N.  underdanigst  formeldt,  at  ingen  Misforstand 
mellem  Kongen  og  mig  haver  givet  Aarsag 
til  nogen  Mistrøstelse  hos  mig,  hvorledes  det 
ellers  haver  sig  hermed  i  sig  selv.  Hs.  Maj., 
min  gunstige  Herre  og  Konge,  beter  sig  imod 
mig  for  nærværendes  Tid  med  ganske  den  samme 
Humanitet  og  Liberalitet  som  altid  tilforn,  og 
ophjælper  mig  i  Synderlighed  med  Alt  hvad 
som  fornødent  gøres  til  mine  astronomiske  Stu- 
deringers gode  Fremgang  her  paa  Steden,  hvor 
jeg  lever  og  forfarer  disse  Ting,  hvorudi  jeg 
fra  min  Ungdom  haver  stedse  sat  min  største 
Glæde  og  Lyksalighed.  Mens  her  er  ellers 
nogen  anden  Lejlighed  —  desværre  —  som  jeg 
ikke  vil  forholde  E.  N.,  hvorvel  det  ikke  anstaar 
mig  at  røre  videre  derom,  som  forhindrer  mig 
at  gøre  for  Videnskaben  hvad  jeg  ønsker,  og 
som  jeg  gærne  vilde  gøre,  mit  Fæderne  Rige 
til  Ære  og  lovligt  Eftersagn  og  andre  Folk  til 
Gavn  og  Glæde,  som  skønner  paa  og  holder 
af  denne  Handel.  Og  denne  Lejlighed  som 
jeg  taler  om ,  er  mægtig  nok  til  at  forbitre 
mig  mit  Sind,  og  maa  vel  ske  til  at  opkomme 
nogen  Mistrøstelse  hos  mig,  som  mig  uvitter- 
ligen  kan  have  givet  sig  tilkænde  udi  mine 
Breve  til  E.  N.,  hvorvel  samme  Lejlighed  al- 
drig, saalænge  Kongen  lever  og  ophjælper  mit 

Arbejd  her  paa  Steden  med  en  Redebonhed, 
som  haver  sin  Aarsag  udi  den  Behagelighed 
min  gunstige  Herre  og  Konge  selv  haver  af 
disse  Ting,  vil  fange  Magt  til  at  nederstyrte 
mig  ganske  i  Støvet.  Saa  at  E.  N.  kan  her 
udaf  se  og  formærke,  at  det  er  saa  langt  fra, 
at  Kongen,  min  gunstige  Herre,  haver  Aarsag 
i  den  Mistrøstelse  E.  N.  haver  fundet  hos  mig, 
at  jeg  just  udi  hans  Maj. 's  Gunst  og  Yndest 
haver  den  bedste  Medicin  imod  denne  Sygdom, 
som  paaføres  mig  af  visse  avindssyge  Skalke 
og  Forrædere  her  paa  Steden,  som  ere  Fjender 
af  den  lovlige  astronomiske  Kunst.  Men  skulde 
den  Dag ,  da  Gud  Alma^gtigste  kalder 
min  gunstige  Herre  og  Konge  herfra  i  den 
evige  Glæde,  naar  den  engang  kommer  —  gid 
det  ske  sent !  —  finde  mig  igen  levendes,  saa- 
ledes  som  Stjærnerne  udvise  og  spaa  mig  ilde, 
hvormeget  jeg  end  søger  at  udlægge  Aspek- 
terne til  Formildelse  af  deres  onde  Oplag,  — 
da  vilde  visselig  min  Lykkes  Stjærne  omtaages 
med  det  Samme  tilligemed  Landets,  thi  da 
vilde  den  lovlige  astronomiske  Kunst,  som  under 
Kongens  vise  Styrelse  og  Omsorg  haver  blom- 
stret og  havt  Trivsel  her  udi  Landet  neder- 
styrtes  udi  Foragt  og  dens  Dyrkere,  som  tilforn 
haver  levet  udi  Ære  og  Velfart,  vilde  blive  som 
en  fattig  og  ulyksalig  Fugl  med  afplukkede 
Fjedre   —   — " 

Han  afbrødes  af  en  beskeden  Banken  paa 
Døren. 

Det  var  Kræmmeren,  der  smilende  og  buk- 
kende traadte  ind  for  paa  egne  og  Datters 
Vegne  at  takke  for  Opholdet.  Han  lod  det 
ikke  bero  ved  at  takke  med  Ord  alene,  men 
beviste  ogsaa  sin  Taknemmelighed  i  Gærningen, 
idet  han  bad  Lensmanden  ikke  at  forsmaa 
nogle  medbragte  Varer,  samt  en  smuk  Vinkande, 
som  han  udpakkede  og  overrakte  ham  med 
mange  Undskyldninger  for  Gavens  Ubetyde- 
lighed. 

Lensmanden  udtalte  det  Haab,  at  det  og- 
saa maatte  forundes  ham  at  tage  Afsked  med 
den  elskværdige  unge  Dame,  hans  Datter, 
inden  hun  vendte  Øen  Ryggen  tilligemed  hen- 
des Fader,  og  forundrede  sig  over,  at  hun  ikke 
var  fulgt  med  denne. 

Kræmmeren  oplyste,  at  hun  ikke  havde 
været  tilstede  da  han  gik,  og  at  han  ikke  vilde 
opsætte  at  tage  Afsked  med  Lensmanden  til  hun 
kom  tilbage,  da  det  kunde  forsinke  Afrejsen, 
som  han  hastede  med  for  visse  Aarsagers 
Skyld.  Han  var  forøvrigt  noget  urolig  over 
hendes  lange  Udeblivelse,  især  da  han,  strax 
efter  at  hun  var  gaaet,  havde  faaet  Skrupler 
over,  at  have  tilladt  hende  at  gaa  ud  paa 
egen  Haand  og  havde  sendt  et  Bud  efter 
hende  til  Landsbyen,  hvor  hun  havde  sagt,  at 

hun  vilde  gaa  hen,  og  Budet  var  kommet  til- 
bage uden  at  have  truffet  hende. 

Han  talte  dog  ikke  om,  at  den  egenlige 
Grund  til  hans  Uro  var  den,  at  han  fore- 
stillede sig,  hun  kunde  benytte  Lejligheden 
til  en  Sammenkomst  med  Peder  Jakobsen.  Thi 
at  hun  skulde  drive  det  videre,  end  til  at  have 
en  Sammenkomst  med  ham,  var  en  Tanke, 
som  umulig  kunde  opstaa  i  den  umistænksomme 
Købmands  Hoved,  uagtet  han  jo  nok  havde  brudt 
dette  med  at  tænke  over,  hvad  den  unge  Mand 
egenlig  kunde  have  ment  med  den  Trusel 
han  var  fremkommet  med  i  Anledning  af  det 
Afslag,  Købmanden  havde  fundet  sig  beføjet 
til  at  give  ham  paa  hans  Frieri. 

Pludselig  blev  Døren  reven  op  og  Junke- 
ren stormede  ind  med  en  Voldsomhed,  der 
bragte  de  to  store  Hunde  til  at  modtage  ham 
paa  en  Maade,  som  dannede  en  slaaende  Mod- 
sætning til  den  blidelige  Viften  med  Svand- 
serne,  hvormed  de  havde  hilst  Kræmmerens 
Optræden. 

—  Kast  mig  den  Karl  paa  Porten  strax, 
som  er  rendt  med  Sladder  om  mig  til  Hendes 
Naade!  skreg  han,  idet  han  sparkede  til  den 
ene  af  Hundene ,  der  hylende  flygtede  hen  i 
en  Krog.  Jeg  er  eders  Gæst  og  han  har  for- 
nærmet mig! 

—  Jeg  vil   ikke   kaste    ham   paa    Porten, 

svarede  Lensmanden  i  en  Tone  der  tiikænde- 
gav  hans  Misfornøjelse  med  at  man  stor- 
mede saaledes  ind  i  hans  Stue  og  sparkede  til 
hans  Hund,  uanset,  at  han  havde  givet  sin 
Tjener  Ordre  til  at  indlade  af  de  fremmede 
Gæster,  hvem  der  spurgte  efter  ham. 

løvrigt  var  han  af  Peder  Jakobsen  selv 
bleven  underrettet  om,  hvad  der  var  sket  og 
hvad  denne  havde  foretaget  sig  i  Sagen,  et 
Skridt,  som  Lensmanden  ikke  kunde  billige  og 
hvormed  han  ogsaa  havde  tilkændegivet  Di- 
sciplen sit  Mishag. 

—  Jeg  vil  give  ham  af  Hundepisken! 
sagde  Junkeren,  der  ved  Lensmandens  Maade 
at  tage  Sagen  paa  fandt  sig  foranlediget  til 
at  nedstemme  Tonen  overfor  denne,  for  mere 
udelukkende  at  lade  sin  Harme  gaa  ud  over 
den  rette  Paagældende. 

—  I  har  fordærvet  mig  et  af  mine  Instru- 
menter, endog  I  var  tilforn  advaret  mod  at 
skyde  indenfor  visse  Mærker. 

—  Et  Loppestik  og  saadan  en  Allarm !  .  . . 
Jeg  havde  Løfte  om  et  Kanikedømme  —  det 
skyldes  vel  ogsaa  kun  Sladderen,  at  jeg  er 
gaaet  Glip  af  denne  Besoldning,  som  jeg  havde 
herlig  Brug  for,  maa  I  vide. 

—  Havde  I  Løfte  om  det? 

—  Jeg  havde  ellers    holdt    anderledes    til 

Raade.     Forøder  du  Noget,  sagde  jeg  til  mig 
selv,  saa  har  du  ogsaa  Noget  i  Forventelse. 

Lensmanden  udstødte  en  kort  ironisk  Latter, 
hvorpaa  han  bød  Kræmmeren  Farvel  og  vendte 
tilbage  til  Skrivebordet. 

—  Tag  mig  med  Jer!  sagde  Junkeren  til 
denne,  der  nærmede  sig  Døren.  Han  følte,  at 
han  gjorde  en  slet  Figur  og  tog  Anledning  af 
Kræmmerens  Afsked  til  at  fjærne  sig  med 
ham  paa  en  meget  tam  Maade,  der  ikke  sva- 
rede til  hans  uforskammede  Optræden. 

—  De  er  indgaaet  med  hinanden  om  Slad- 
deren ,  sagde  han  til  ham ,  idet  de  fulgtes  ad 
ned  ad  Trapperne,  thi  dette  Kanikedømme  — 
vil  I  vide,  hvad  her  er  sket?  —  Laboranten 
har  fanget  det ! 

Kræmmeren  blev  staaende  paa  Trappen 
med  vidt  opspilet  Mund  og  Øje. 

—  I  tror  mig  ikke,  vedblev  Junkeren,  der 
var  altfor  overtydet  om  at  være  elsket  for  sin 
egen  Skyld  til  at  tro,  at  hans  Oplysning  kunde 
forringe  hans  Værd  i  Købmandens  Øjne  og 
desuden  mente,  at  denne  jo  dog  vilde  faa  det 
at  vide,  —  og  dog  er  Intet  vissere.  Hendes 
Naade  har  selv  sagt  mig  det.  Sagen  er  ellers 
ikke  saa  sælsom,  aldenstund  denne  højædelige 
Penneslikker  har  talt  til  Bedste  for  ham,  og 
det  kan  vel  være,  at  han  har  gjort  det  saa 
meget  heller,  som  det  sagtens  har  været  ham 

vitterligen,  hvad  Fortræd  han  gjorde  mig  med 
det  Samme  .  .  .  Men  har  jeg  saa  Aarsag  at 
hade  ham? 

De  vare  komne  til  Springvandet  i  Midten 
af  Korsgangen ,  da  de  pludselig  stod  overfor 
Dronningen,  der  kom  ude  fra  og  vilde  begive 
sig  ad  Tværgangen  til  Værelserne. 

En  Smaadreng  fulgte  hende. 

—  Søg  Høvedsmanden  og  bed  ham  komme, 
sagde  hun  til  denne.  Vi  drage  hjem  og  vil 
byde  Farvel. 

—  Hun  vil  rejse,  hviskede  Købmanden  til 
sin  Ledsager. 

Dronningen  blev  opmærksom  paa  dem. 

—  Hvem  er  den  Mand,  sagde  hun  til 
Junkeren,  der  nærmede  sig  ærbødig  med  Hat- 
ten i  Haanden. 

Junkeren  nævnede  Kræmmerens  Navn. 

—  Befaler  Eders  Naade ,  at  han  skal 
komme  ? 

Dronningen  tilnikkede  ham  sit  Bifald  og 
Kræmmeren  lagde  sig  næsten  næsegrus  paa 
Jorden,  idet  han  nærmede  sig  hende  paa  et 
Vink  af  Junkeren. 

—  Er  I  Søren  Puggendorf,  saa  er  det 
Eder,  som  har  en  Dotter,  som  er  syg,  sagde 
Dronningen,  som  gennem  Lensmanden  havde 
hørt  tale  om  disse  Gæster  og  om  Anlednin- 
gen til  deres  Besøg. 

—  Om  ellers  Kærlighed  kan  kaldes  en 
Sygdom,  tilføjede  Kræmmeren  til  Forundring 
for  Junkeren,  thi  Købmanden  havde  altid  med 
stor  Iver  nægtet,  at  hun  var  forelsket  i  Flem- 
løse ,  naar  Spørgsmaalet  om  hendes  Følelser 
for  denne  havde  været  paa  Tale  mellem  Junke- 
ren og  ham ;  han  frygtede  for  at  Junkeren  skulde 
bringes  til  at  opgive  hende  naar  han  oplystes 
om,  at  hun  nærede  alvorlige  Følelser  for  Rivalen. 

—  Hvad?  Syg?  Og  syg  af  Kærlighed? 
Til  hvem?  hviskede  Junkeren  ham  i  Øret  og 
vilde  umærkelig  drage  ham  lidt  til  Side  for 
at  faa  Svar  paa  sit  Spørgsmaal. 

Alen  Købmanden  vilde  i  Øieblikket  heller 
underholde  sig  med  Dronningen. 

—  Til  Eder   er   det  ikke,   sagde  han  i  en 
arrig  Tone.     Lad  mig  være  i  Fred- 
Junkeren  begyndte  at  mærke  Uraad. 

—  Hvad  vil  det  sige?  Vil  I  bryde  eders 
Ord? 

—  Ivar  Krabbe!  udbrød  Dronningen,  som 
lagde  Mærke  til  at  de  havde  et  Mellemværende, 
og  fandt  øjeblikket  mindre  belejligt  til  dets 
Drøftelse.     Hvad  har  I  med  Kræmmeren? 

Junkeren  bed  sig  i  Læberne  og  tav;  men 
Kræmmeren,  som  hurtig  udfandt,  at  det  vilde 
være  lettere  for  ham  at  give  Junkeren  Naade- 
stødet  medens  Dronningen  var  til  Stede  og 
ved  sin  Nærværelse  kunde  paabyde  ham  nogen 

Tvang,  end  naar  han  blev  ene  med  ham  under 
fire  Øjne,  tog  Ordet  og  svarede: 

—  Han  kives  med  mig  formedelst  jeg 
vil  ikke  tvinge  hende  mod  hendes  Villie, 
endog  hun  har  forsagt  sig  til  en  Anden,  men 
lade  hende  vælge  selv  sin  Mand,  som  hendes 
Sind  og  Hjærte  kan  falde  til. 

—  Ivar  Krabbe?  Hvad  gaar  det  ham  an? 

—  Eders  Xaade,  oplyste  Kræmmeren,  han 
bejler  til  min  Dotter. 

—  Er  det  til  hende!  udbrød  Dronningen  og 
lo,  hvorpaa  hun  vendte  sig  mod  Lensmanden, 
som  i  det  Samme  kom  ned  fra  Taarnet. 

—  Eders  Naade  vil  rejse? 

—  Vinden  er  nu  gunstig,  Vi  maa  nytte 
Tiden. 

—  Jeg  maa  da  skælde  paa  Vinden,  som 
berøver  mig  Eders  Naades  Selskab. 

—  Vi  mener  tvertimod,  at  I  maa  være 
Vinden  betakket,  om  det  ellers  er  Tak  værd, 
at  en  uvidende  Person  har  voldet  Eder  Sin- 
keise, thi  det  er  Vinden,  som  har  holdt  Os 
her  i  fulde  tvende  Døgn  over  den  Tid  Vi 
havde  Orlov.  Vi  beklager  Os  ellers  ikke  over 
den.  .  .  Men  sig  Os  dog,  vor  Junker!  hvor  er 
den  unger  Mand,  I  lovede  Os  til  Ledsagelse? 
Vil  han  undervise  Os  og  gøre  Os  Følgeskab, 
da  er  det  paa  Tide,  at  han  melder  sig. 

—  Har  han  ikke  meldt  sig? 

—  Kuns  for  at  kære  over  den  Skade  I 
har  lidt  paa  eders  Anlæg  ....  og  som  Vi 
haaber,  Ivar  Krabbe!  at  I  ikke  har  forsømt 
at  gøre  Høvedsmanden  Undskyldning  for.  Det 
var  det  mindste  Vederlag,  I  kunde  give  ham. 
Har  I  gjort  ham  Undsk)ddning? 

—  Nej,  Eders  Naade,  det  har  jeg  ikke, 
svarede  Junkeren,  der  endnu  kogte  af  Raseri 
over  Kræmmerens  Troløshed  og  var  mindre 
end  nogensinde  i  Stemning  til  at  høre  paa 
Irettesættelser. 

—  Da  haaber  Vi  dog  ikke,  at  det  er 
eders  Ære,  som  er  til  Forhindrelse.  I  hører 
til  Vor  Tjeneste.  Vi  maa  svare  for  hvad  I 
handler. 

—  Det  er  ondt  at  spytte  Honning,  naar 
Munden  er  fuld  af  Galde,  sagde  Lensmanden 
ikke  uden  Ondskab.  Jeg  begærer  ingen  Und- 
skyldning. 

—  Vi  vil  da  skaane  Eder  paa  Høveds- 
mandens Forbøn,  endog  Vi  burde  være  mere 
stræng,  sagde  Dronningen,  hvorpaa  hun  lagde 
sin  Arm  i  Lensmandens  og  gik  ind  med  ham 
i  et  af  Værelserne. 

—  I  fik  af  Riset,  som  en  Skolepog,  sagde 
Købmanden. 

—  Jeg  taler  i  Dag  med  min  Fætter. 
Mikkel  Vibe,  svarede  Junkeren  og  skred  stolt 
forbi  ham. 


—  Et  Ord — jeg  har  i  denne  Stund  fanget 
Brev  fra  en  Handelsven.     Vil  I  se  det? 

Kræmmeren  fremtog  det  Brev,  hvorom 
han  havde  talt  til  Sybille  og  legede  smilende 
med  det  i  Haanden. 

Junkeren  standsede,  saae  paa  ham,  snappede 
og  gennemfløj  det,  kastede  det  paa  Gulvet 
og  ilede  rasende  bort. 

—  Jeg  har  ordenlig  ganske  ondt  af  ham, 
sagde  Købmanden  til  sig  selv,  idet  han  ganske 
rolig  tog  Brevet  op  og  stak  det  i  sin  Lomme. 

Efterretningen  om  de  havarerede  Varer 
var  falsk.  Mikkel  Vibe  havde  været  i  For- 
staaelse  med  Skipperen  og  selv  opdigtet 
den  for  at  franarre  Kræmmeren  Varerne,  saa  at 
det  var  denne,  der  var  bleven  taget  ved  Næsen 
af  sin  Kollega  og  ikke,  som  han  havde  fore- 
stillet sig,  ham,  der  havde  spillet  den  mere 
forslagne  Mikkel  Vibe  et  Puds. 


XIII. 
Sommersolhvervsdag. 

iVl edens  Dronningens  Jomfruer  i  det  Væ- 
relse, hvor  hun  havde  begivet  sig  ind  med 
Lensmanden,  stod  i  Begreb  med  at  indpakke 
en  Overflødighed  af  Silkeskørter,  Fløjelskjoler, 
perlestukne  Huer  m.  m.  i  Kister  og  Skrine 
og  at  berede  Alt  til  Afrejsen,  havde  en  af  Di- 
sciplene, som  var  udsendt  af  Lensmanden  for 
at  hente  Peder  Jakobsen,  forgæves  søgt  ham 
paa  de  Steder,  hvor  han  plejede  at  opholde 
sig,  i  Laboratorierne,  i  Taarnene  og  overalt, 
hvor  han  med  nogen  Rimelighed  kunde  findes. 

Købmanden,  som  var  bleven  staaende  uden- 
for den  Dør,  hvor  igennem  Dronningen  var 
forsvunden,  uden  hverken  at  turde  træde  inden- 
for eller  at  kunne  bekvemme  sig  til  at  gaa, 
eftersom  et  Glimt  af  Naadens  Sol  endnu  kunde 
komme  til  at  skinne  paa  ham,  naar  den  gik 
op  og  hun  kom  ud  igen,  —  mærkede,  at  der 
var  Uro  i  Lejren.     Nogle  løb  hist,  Andre  her, 

Nogle  til  højre,  Andre  til  venstre,  indtil  ende- 
lig En,    efter   først    at    have    betænkt  sig  lidt 
ligesom    uvis    om,     hvad    han    skulde    gøre, 
aabnede    Døren    til    Dronningens   Værelse    og 
gik  ind. 

—  Hvad  er  paa  Færde !  spurgte  Kræmme- 
ren Hushovmesteren,  som  kom  i  det  Samme 
og  meldte,  at  der  var  indpakket  og  at  Vinden 
var  gunstig. 

—  Peder  Jakobsen  er  borte  og  Jomfruen 
er  endnu  ikke  kommet  tilbage. 

I  det  Samme  gik  Døren  til  Dronningens 
Værelse  op  og  denne  kom  selv  ud  tillige- 
med Lensmanden  og  den  Discipel,  som  var 
gaaet  ind  for  at  melde,  hvad  der  var  sket. 

—  En  Fisker  fra  Landskrone  har  set  ham 
for  hartad  en  Time  siden  gaa  i  en  Baad  og 
sejle  ad  Skaane  til  i  Selskab  med  en  Jomfru, 
sagde  Disciplen. 

—  Med    min    Dotter!    skreg    Købmanden 
-og  slog  sig  for  Panden. 

-  Eders  Dotter !    gentog  Dronningen  for- 
bavset. 

—  Ja  —  ja,  min  Dotter,  som  jeg  har  været 
saa  ubetænkt  at  lade  gaa  ud  paa  egen  Haand, 
uagtet  jeg  var  tilforn  advaret  og  heller  burde 
have  passet  paa  hende !  .  .  .  Il !  Løb !  Sæt 
efter  dem!  sagde  han  til  Disciplene  og  Tje- 
nerne,   som    vare    stimlede  sammen,    og  om  I 

henter  dem  ind,  saa  sig,  at  Alt  skal  være 
glemt  og  tilgivet,  naar  de  kuns  vil  komme  til- 
bage .  .  .  Jeg  skal  give  Eder  Drikkepenge 
for  god  Tidende. 

Man  ilede  til  Stranden  for  at  sætte  efter 
de  Flygtende  og  Lensmanden  gik  selv  med 
for  ved  sin  Nærværelse  at  opmuntre  til  skynd- 
som Handling. 

Dronningen,  hvis  Nysgerrighed  var  bleven 
vakt,  tog  Kræmmeren  ind  med  sig  paa  Væ- 
relset for  at  udspørge  ham. 

Hun  havde  fra  forskællige  Sider  hørt  om 
hver  især  af  de  to  unge  Mennesker,  at  de  vare 
forelskede,  uden  at  hun  dog  paa  nogen  af  Si- 
derne vidste  i  hvem;  nu  erfarede  hun,  at  de 
bare  Kærlighed  til  hinanden  indbyrdes. 

—  Jeg  har  maa  vel  ske  nok  kastet  dem 
nogle  smaa  Sten  i  Vejen,  sagde  Kræmmeren, 
men  hvem  kunde  tænke,  at  Elskoven  var  saa 
stærk?  Havde  jeg  vidst  det,  havde  jeg  ikke 
været  saa  haard,  endog  han  var  kuns  en  fattig 
studiosus. 

Det  var  visselig  ingen  stor  Kunst  at  trøste, 
thi  dels  var  det  klart,  at  de  Elskende  nok 
vendte  tilbage,  saa  snart  de  fik  Vished  om,  at 
de  kun  havde  Tilgivelse  i  Vente,  dels  var 
Grunden  til  Misfornøjelsen  med  Forbindelsen 
jo  i  sig  selv  hævet  ved  Forandringen  i  Peder 
Jakobsens    Vilkaar,    hvorom    Kræmmeren    alt 

forud  havde  faaet  Underretning.  Ikke  des 
mindre  følte  han  sig-  overtydet  om,  at  Ingen 
kunde  have  trøstet  ham  saa  godt  ved  denne 
Lejlighed,  som  Dronningen,  idet  hun  nu  efter 
bedste  Evne  søgte  at  kvæge  hans  fortvivlede 
Hjærte,  og  maaske  havde  han  Ret;  thi  det  er 
utroligt,  hvad  saadan  en  fornem  Trøster  for- 
maar.  Saameget  er  i  det  mindste  vist,  at  Køb- 
manden følte  sig  saa  trøstet,  at  han  regnede 
sin  Hegira  fra  denne  Dag  og  ofte  i  senere 
Aar  talte  for  fuldt  Alvor  om  den  fortrolige 
Fod,  han  stod  paa  med  Landets  Dronning. 

En  Timestid  var  forløben,  da  Lensmanden 
kom  ned  fra  Taarnet  og  meldte,  at  de  Flyg- 
tende vare  paa  Tilbagevejen;  noget  efter  kom 
en  Discipel  og  sagde,  at  de  vare  landede  og  i 
Anmarsch,  endelig  kom  de  selv. 

Købmanden  vilde  strax  fare  frem  og  over- 
vælde sin  Datter  med  Bebrejdelser,  men  blev 
holdt  tilbage  af  Dronningen. 

Peder  Jakobsen  blev  staaende  og  saae  sig 
om,  uvis  om,  til  hvem  han  skulde  henvende 
Ordet. 

—  Kom  kuns  nærmere  og  forklar  Os  dette, 
sagde  Dronningen  og  vinkede  ham  hen  foran 
Stolen,  hvor  hun  sad.  Vi  har  gjort  Eder  Til- 
bud, hvorfor  har  I  forsmaaet  det?  Os  synes, 
at  I  burde  have  taget  derimod,  om  ikke  af 
anden  Aarsag,  saa  for  at  kunne  berømme  Eder 

deraf  for  denne  Mand  og  prøve  først,  om  ikke 
Vor  Gunst,  som  Vi  havde  tilsagt  Eder,  kunde 
bevæget  ham  til  Eftergivelse,  forinden  I  tog 
Eder  selv  til  Rette  og  bortførte  hans  Dotter. 

—  Eders  Naade!  sagde  det  unge  Men- 
neske, hvorledes  det  er  tilgaaet,  at  denne  Dag, 
som  tilforn  har  bragt  mig  idel  Ulykke,  med 
dens  Tilbagevenden  i  Dag  har  bragt  mig  idel 
Lykke,  det  veed  jeg  ikke.  Om  de  himmelske 
Raadførere  ere  blevne  trætte  af  at  forfølge 
mig,  om  de  ligesom  de  jordiske  have  et  aabent 
Hjærte  for  Medynk,  om  Sinds-  og  Huskifte 
raader  i  hin  øvre  Verden  ligesom  her,  saa  at 
hvad  der  i  Dag  besluttes  i  Morgen  igen  over- 
gives, eller  om  endelig  min  Modgangs  Stjærne 
efter  at  have  naaet  Zenith  nejer  sig  uvilkaarlig 
mod  sin  Nedgang  og  taber  sin  onde  Magt  og 
Influens,  hvorledes  Forandringen  er  sket  — 
mig  er  det  en  mørk  Rune.  Jeg  ser  kun,  at 
en  Forandring  er  sket,  en  lyksalig  Forandring, 
thi  denne  Lykke,  der  tilbødes  mig,  som  jeg 
tilforn  ej  vovede  at  modtage  af  Frygt  for  denne 
Dag,  den  modtager  jeg  nu.  da  denne  Frygt 
med  Gud  den  Almægtiges  Bistand  for  evig 
skal  være  forsvunden  af  mit  Hjærte. 

Han  fortalte  nu,  at  Vinden,  som  havde 
begunstiget  hans  og  den  unge  Piges  Flugt, 
var  sprunget  om  i  Øst  inden  de  med  deres 
Baad  vare  naaede  den  skaanske  Kyst  og  havde 

drevet  dem  tilbage  til  Hveen.  hvor  Dronnin- 
gens Sendebud  strax  ved  Landstigningen  havde 
overrakt  ham  det  kongelige  Gavebrev,  som 
friede  ham  fra  enhver  Bekymring  for  Frem- 
tiden. 

Derpaa  vilde  han  kaste  sig  for  hendes 
Fødder. 

—  Tak  Os  ikke !  udbrod  Dronningen  og 
rejste  sig.  Det  er  Høvedsmanden,  som  for  at 
forskænke  til  Eder,  har  givet  Afkald  paa  en 
Gunst,  der  var  tilsagt  ham  selv. 

Peder  Jakobsen  kunde  for  Overraskelse 
ikke  fremføre  et  Ord. 

—  Nu  fatter  jeg  først  hvad  I  mente,  sagde 
han  endelig,  idet  han  saae  paa  sin  Herre  og 
Mester,  den  Gang  I  talte  til  mig  om  en  Anden. 
I  vilde  offre  Eder  for  ...  Men  kan  jeg  be- 
røve Videnskaben  den  Hjælpeskat,  der  be- 
høves til  dens  Forfremmelse?  Kan  jeg  tage 
imod  en  saadan  Gave  og  nyde  en  Lykke,  som 
er  købt  paa  disse  Arbejders  Bekostning? 

—  Hvorfor  har  Eders  Naade  sagt  ham 
det?  sagde  Lensmanden  og  saae  bebrejdende 
paa  Dronningen. 

Men  denne  smilte  og  vinkede  en  Smaa- 
dreng  til  sig,  som  frembar  et  Skrin. 

—  Kongen,  min  allernaadigste  Herre,  vil 
vederlægge  Eder  denne  Gavmildhed,  sagde 
hun,    og    give    Eder    et    andet    Tegn    paa   sin 

Gunst.  Det  er  Elefantens  Ordens -Tegn  og 
Kæde.  Bær  det  tillige  til  Amindelse  om  Os 
og  Vor  Tak. 

Lensmanden  knælte  ned  foran  Dronningen, 
som  hængte  Ordenskæden  om  hans  Hals.  Køb- 
manden stod  med  aaben  Mund  og  betragtede 
Scenen. 

—  Og  nu,  da  I  har  angret  eders  Haard- 
hed,  sagde  Dronningen  til  denne,  saa  vil  Vi 
med  eders  Tilladelse  forene  disse  Tvende. 

Kræmmeren  tilkændegav  sit  Samtykke 
under  mange  Buk  og  Skrabud. 

—  Denne  Ære  er  overordenlig,  tænkte 
han,  men  min  Drøm  gik  kuns  til  Hælvten  i 
Opfyldelse.  Vel  saae  jeg  Hendes  Naade  ud- 
dele Hæderstegnet,  livagtig  som  i  min  Drøm 
—  jeg  sagde  nok,  der  var  nogen  vis  Kundskab 
i  den  —  men  det  var  ikke  mig,  det  var  Hø- 
vedsmanden, som  fik  det. 

—  Min  gode  Jomfru,  sagde  Dronningen 
til  Sybille,  som  frygtsom  var  bleven  staaende 
ved  Døren.  Vi  forfare  Begge  den  samme 
Kunst,  hvorvel  vor  Begavelse  derudi  sagtens  kun 
er  ringe,  i  Syndelighed  naar  vi  skal  tale  derom 
blandt  lærde  Folk,  som  haver  Aarsag  at  smile 
ad  vor  Uvidenhed,  naar  vi  er  stoltest.  Vil  I 
derfor  som  Vi,  da  give  Vi  Eder  en  Mester. 

Sybille  fremstammede  nogle  Ord. 

Dronningen  lagde  hendes  Haand  i  Flem- 
løses  og  sagde: 

—  Til  denne  Pagt  maa  gode  Stjærner 
smile,  thi  den  blev  sluttet  i  Uranias  egen  Borg. 

Mester  Anders  kom  for  at  tage  Afsked. 
Han  vilde  benytte  den  gunstige  Vind  til  at 
sejle  til  Sjælland.  Da  Kræmmeren  hørte,  at 
han  vilde  leje  en  Fiskerbaad,  var  han  saa  op- 
mærksom at  tilbyde  ham  Plads  i  sin,  et  Ar- 
rangement, der  dog  blev  saaledes  forandret 
ved  Dronningens  Mellemkomst ,  at  Historio- 
grafen  fik  Plads  i  en  af  de  kongelige  Baade 
og  Peder  Jakobsen,  for  ej  at  skilles  fra  sin 
Elskede,  kom  til  at  følge  med  Kræmmeren. 

Lensmanden  bragte  en  Ridsepen,  og  Dron- 
ningen skrev  paa  en  Tavle  i  Muren  sit  Valg- 
sprog: Gud  forlader  ej  Sine. 

Derpaa  drak  man  Afskedsbægeret,  iførte 
sig  Rejsetøjet  og  begav  sig  efter  Dronningens 
Ønske  til  Fods  ad  Stranden  til,  ledsaget  af 
hele  Slottets  Besætning.  Om  det  saa  var 
Dværgen,  saa  styrkede  han  sig  med  nogle 
Drag  af  Læderflasken  og  luntede  bagefter. 

En  stor  Del  af  Øens  Folk  stimlede  sam- 
men for  at  se  det  stadselige  Optog  og  beun- 
drede i  ærbødig  Frastand  de  mange  prægtige 
Dragter,  Herrernes  Strudsfjer  —  Preben  Krags, 
der  ragede  tolv  Tommer  op  over  alle  de 
Andres,    tiltrak   sig  en   særdeles  Opmærksom- 

hed  —  Damernes  Pelsværk  og  Drabanternes 
Solvhattebaand  og  blinkende  Hellebarder.  Det 
var  Dronningen  en  Tilfredsstillelse  mellem 
Tilskuerne  at  bemærke  den  misfornøjede  Bonde, 
thi  deraf  sluttede  hun,  at  det  ikke  vilde  komme 
til  Proces,  men  at  Uvejret,  som  Dagen  forud 
havde  truet  med  at  bryde  løs  mellem  ham  og 
Lensmanden  for  denne  Gang  var  drevet  over. 

—  Er  vi  kvit,  Flemlosius?  spurgte  Lens- 
manden sin  Discipel.  Denne  svarede  ved  at 
trykke  sin  elskede  Lærers  Haand. 

Dronningen  tog  Afsked  med  sin  Vært; 
man  steg  i  Baadene  og  snart  udbredte  de 
hvide  Sejl  som  Maager  deres  Vinger  og  fløj 
over  det  blaa  Vand.  Man  vinkede  Farvel  ude 
fra  Søen,  Hovederne  paa  Strandkanten  blotte- 
des og  Hattene  svingedes  i  Luften. 

Saaledes  endte  Dronning  Sofies  minde- 
værdige Besøg  paa  Hveen. 

Lensmanden  havde  følt  sig  smigret  deraf 
og  tilbragt  nogle  fornøjelige  Dage.  Men  Lar- 
men og  Adspredelsen  var  dog  ikke  det  Liv 
han  søgte.  Da  han  ud  paa  Aftenen  besteg 
Taarnet  og  løftede  sine  øjne  mod  de  tavse 
Stjærner,  følte  han  en  Glæde  ved  Ensomheden, 
der.  forstærket  ved  Modsætningen,  efter  hans 
egne  Ord  var  lig  den  Himmelboerne  nyde. 


XIV. 
Mellem    Grave. 


J\ar  vare  forløbne  —  de  onde  Stjærner 
havde  sejret. 

Frederik  den  Anden,  Tyges  utrættelige  og 
varme  Beskytter,  var  død  paa  Antvorskov  Slot, 
og  den  nye  Regering  viste  snart  sin  Utilbøje- 
lighed til  at  træde  i  den  gamles  Fodspor. 
Man  berøvede  ham  efterhaanden  alle  de  Ind- 
tægter, som  vare  ham  tillagte  af  den  afdøde 
Konges  Naade  paa  ubestemt  Tid  og  kunde 
opsiges  uden  Varsel.  Han  skrev  til  Kantsleren 
Kristian  Friis  til  Borreby  angaaende  et  vigtigt 
I  ,en,  som  var  blevet  ham  frataget  og  forment- 
lig tilgodehavende  Penge  til  Vedligeholdelsen 
af  de  astronomiske  Indretninger  paa  Hveen, 
men  fik  til  Svar,  at  det  var  ikke  Kongens 
Lejlighed  at  lade  gøre  Bekostning  af  Skat- 
kammeret til  Instrumenternes  Vedligeholdelse 
og  med  Hensyn  til  Lenet,  at  det  var  umuligt 
at  lade  ham   beholde  det,   da  Indtægterne  be- 


høvedes  andetsteds.  Af  de  Pensioner,  som 
saaledes  berøvedes  ham,  bleve  nogle  senere 
tillagte  Kantsleren  selv,  saa  det  synes,  som 
denne  hans  formentlige  Ven  har  været  en  af 
hans  virksomste  Fjender.  Om  derimod  den  i 
andre  Henseender  saa  retskafne  og  dygtige 
Kristoffer  Valkendorf ,  der  i  Almindelighed 
nævnes  som  hans  Uven,  virkelig  har  staaet  i 
noget  slet  Forhold  til  ham,  er  uvist.  Den  be- 
kændte  Historie  om  et  Fjendskab  mellem  dem, 
som  skulde  være  opstaaet  ved,  at  Valkendorf 
under  et  Besøg  paa  Uranienborg  havde  sparket 
til  en  Hund,  som  tilhørte  Lensmanden  og  der- 
for være  bleven  overøst  med  Uartigheder  af 
denne,  synes  idetmindste  upaalidelig.  idet  det 
endog  er  tvivlsomt,  om  Valkendorf  var  med 
paa  Hveen  da  Kristian  den  Fjerde  besøgte 
ham  der,  ved  hvilken  Lejlighed  Historien 
skulde  have  tildraget  sig. 

Efter  at  Tyge,  tvungen  af  Omstændig- 
hederne, havde  taget  Ophold  paa  sin  Gaard  i 
Kjøbenhavn,  søgte  hans  Forfølgere,  som  det 
var  lykkedes  at  fordrive  ham  fra  Hveen,  endnu 
at  forbitre  ham  med  nye  Krænkelser.  Man 
beskyldte  ham  for  at  have  ført  et  ukristeligt 
Levned,  og  Præsten  paa  Hveen  blev  sat  under 
Tiltale  og  forvist  med  Kongens  Ugunst,  fordi 
han  ikke  havde  paamindet  ham  om  at  bivaane 
Gudstjenesten    og    nyde    Sakramentet.      Man 

opmuntrede  Bønderne  paa  Øen  til  at  benytte  sig 
af  hans  slette  Stilling  til  Regeringen  og  ind- 
give Klager  over  ham.  Under  Foregivende 
af  at  undersøge,  hvorvidt  der  laa  noget  Sandt 
til  Grund  for  et  Rygte,  som  var  udspredt,  at 
Bønderne  paa  Hveen  havde  gjort  Skade  paa 
hans  Instrumenter,  som  vare  blevne  der  til- 
bage, blev  nogle  Personer  sendte  dertil  med 
Ordre  til  at  indgive  Erklæring  derom,  og 
denne,  som  paafulgte,  gik  ud  paa,  at  Instru- 
menterne vare  til  aldeles  ingen  Nytte.  Det 
blev  ham  forbudt  ved  Byfogden  at  fortsætte 
sine  Observationer  fra  Taarnet  paa  Volden 
og  at  anstille  kemiske  Forsøg  i  sin  Gaard,  ja. 
Forfølgelserne  gik  saa  vidt,  at  man  udsatte 
nogle  Personer  paa  at  fornærme  ham  og 
Præsten  paa  Hveen,  som  han  havde  taget 
under  sin  Beskyttelse,  og  da  han  søgte  at  faa 
Ret  over  de  Paagældende,  blev  det  vedkom- 
mende Dommer  forbudt  at  dømme  i  Sagen. 

Saamange  Krænkelser  kunde  nu  vistnok 
ikke  paaføres  ham  uden  nogen  Foranledning 
fra  hans  Side.  Uden  at  lægge  nogen  videre 
Vægt  paa  Keplers  Dom  om  kam,  at  Tyge  var 
en  Mand,  med  hvem  Ingen  kunde  leve  uden 
at  udsætte  sig  for  de  største  Fornærmelser, 
da  disse  hver  for  sig  udmærkede  Mænd  ind- 
toge saa  forskællige  Standpunkter,  at  Riv- 
ninger mellem  dem  næsten  maatte  være  uund- 

gaaelige*),  fremgaar  det  af  altfor  mange  andre 
Omstændigheder  til  at  man  kan  lukke  Øj- 
nene derfor,  at  Tyge  baade  ved  at  vise  Hov- 
mod og  ved  at  gøre  sig  skyldig  i  Forsømmel- 
ser af  forskællig  Art  selv  har  bidraget  til  at 
det  kom  saa  vidt.  Frikændes  for  Skyld  kan 
han  ikke. 

•  Men  den  Skaansel,  Storheden  kunde  have 
gjort  Fordring  paa,  blev  ham  ikke  vist.  Der 
kunde  være  Opfordring  overfor  en  Mand  af 
hans  Betydning  til  at  se  igennem  Fingre  med 
Meget,    men    der    er    intet   Spor   af,    at   noget 


*)  „Alle  de  Observationer  jeg  gør  paa  det  kejserlige  Obser- 
vatorium ere  Gendrivelser  af  det  tychoniske  Verdens- 
system  og  Bekræftelse  paa  det  kopernikanske,  hvilket 
ligesaa  meget  glæder  mig,  som  det  ærgrer  Tvge,"  skrev 
Kepler  til  Mæstling,  og  i  et  andet  Brev  til  den  Samme, 
beklager  han  sig  over,  at  han  kun  med  megen  Vanske- 
lighed kan  aflokke  Tyge  de  allersparsomste  Meddelelser 
angaaende  hans  Observationer,  en  Omstændighed,  som 
naturlig  forklares  af  dennes  Ærgrelse  over  at  see  sit 
Arbejde  anvendt  som  Bevis  for  Rigtigheden  af  det  af 
ham  bestridte  System.  Forovrigt  kan  man  vanskelig 
tro  Andet,  end  at  Tyge  undertiden  maa  have  vaklet  i 
Troen  paa  sit  Standpunkts  Rigtighed,  især  naar  ses  hen 
til  hans  Forhold  til  Kepler.  Og  umuligt  er  det  ikke, 
at  hans  paa  Dødslejet  oftere  udtalte  Ønske  om  ikke  at 
maatte  have  levet  forgæves,  refererer  sig  hertil.  At  han 
ikke  des  mindre  i  sine  sidste  Øjeblikke  forsvarede  sit 
Eget,  staar  idetmindste  ikke  i  nødvendig  Strid  med  hans 
Karakter. 

saadant  Hensyn  til  ham  blev  taget,  hvorimod 
Raaheden  er  umiskændelig. 

Han  forlod  sit  utaknemmelige  Fædreland 
og  rejste  først  til  Rostock,  hvorfra  han  skrev 
et  underdanigt  Brev  til  Kristian  den  Fjerde 
og  gjorde  Rede  for  sine  Grunde  til  at  drage 
af  Riget.  Han  havde  endnu  ikke  opgivet 
Haabet  om  at  blive  kaldt  tilbage,  og  havde 
vistnok  ventet  sig  den  bedste  Virkning  af 
ciette  Skridt.  Men  hans  Haab  blev  skuffet. 
Efter  et  haardt  og  skaanselsløst  Brev  fra 
Kongen ,  som  fuldstændig  maatte  tilintetgøre 
hans  Forhaabninger  om  atter  at  komme  i 
Naade  ved  det  danske  Hof,  rejste  han  til 
Henrik  Rantzaus  Slot  Vandsbæk,  hvor  han 
skrev  sit  bekændte  Afskedsdigt  til  Fædrelan- 
det, som  en  senere  Digter  har  omdigtet  i  saa 
dejlige  Vers.  Et  Tilfælde  vilde,  at  Kongen 
under  et  Besøg  i  Holsten  skulde  faa  dette 
Digt  at  se.  En  Kalender,  hvori  det  var  ind- 
ført, laa  opslaaet  paa  et  Sted,  hvor  Kongen 
just  kom.  Kristian  den  Fjerde  læste  Digtet 
og  blev  staaende  nogen  Tid  hensunken  i  Tan- 
ker, men  gik  derpaa  bort  uden  at  sige  et  Ord 
eller  lade  sig  mærke  med  Noget.  —  Denne 
lille  Begivenhed  er  af  samme  Nutidsdigter 
lagt  til  Grund  for  et  Skuespil  til  Heltens  For- 
herligelse. 

Endelig    modtog    den    landflygtige    Mand 

en  Ansættelse  hos  den  excentriske  Kejser  Ru- 
dolf i  Prag.  Usikkerheden  og  Bekymringerne 
vare  derved  vel  fjærnede,  men  Kejseren  for- 
maaede  dog  ikke,  med  al  sin  Yndest  og  Gav- 
mildhed, at  være  det  for  ham,  som  Frederik 
den  Anden  havde  været.  Til  Trods  for  sin 
egen  Lære,  at  Astronomen  maa  være  Kosmo- 
polit, kunde  Tyge  aldrig  glemme  Fædrelandet. 
Urolig  drog  han  om  fra  Sted  til  Sted.  Fra 
Prag  flyttede  han  —  ifølge  Sagnet  fordrevet 
af  et  Kapucinerklosters  Klokker  —  til  Slottet 
Bénatkx,  nogle  Mil  derfra,  og  derfra  igen  efter 
et  Aars  Tids  Forløb  tilbage  til  Prag,  uden 
nogetsteds  at  kunne  finde  den  Hvile,  han  efter 
de  senere  Aars  Omflakken  saa  højlig  trængte 
til.  Omsider  fandt  han  den.  Den  24de  Oc- 
tober  1 601  i  hans  55de  Aar  gjorde  Døden 
pludselig  Ende  paa  hans  betydningsfulde  Liv. 
Tyge  Brahe  blev  bisat  i  Teinkirken  med 
stor  Pomp  og  Pragt  i  Overværelse  af  en  talrig 
Menneskemængde,  hvoriblandt  mange  kejser- 
lige Raader  og  andre  fornemme  Adelsper- 
soner.  I  Talen,  som  holdtes  ved  Graven  af 
en  af  hans  tidligere  Venner,  Dr.  Johannes 
Jessen,  hed  det :  Mod  Fremmede  var  han  ven- 
lig, mod  Fattige  gavmild,  i  hans  Ord  var 
Sandhed  og  Korthed,  i  hans  Aasyn  Alvor,  i 
hans  Raad  Forstand,  i  hans  Gærninger  Lykke. 
Der  var  intet  Hykleri  ved  ham,  men  han  sagde 

Alting  rent  ud,  hvilket  ogsaa  var  Aarsag  til 
det  Had,  der  af  Mange  bares  til  ham.  Han 
var  ikke  gerrig  paa  Andet  end  Tiden;  han 
stræbte  at  være  Andre  til  Xytte,  men  Ingen 
til  Skade. 

Da  hans  Hustru,  som  havde  fulgt  ham  i 
hans  Landflygtighed,  nogle  Aar  efter  døde 
hentæret  af  Sorg  og  blev  begravet  i  samme 
Kirke,  lode  Arvingerne  Graven  forsyne  med 
et  Monument  af  rødt  Marmor,  som  endnu  findes. 


Det  var  atter  Sommersolhvervsdag,  da  en 
Baad  landede  ved  Hveens  Kyst  og  to  Perso- 
ner, en  Mand  og  en  Kvinde,  stege  i  Land  ved 
Klinterne  og  gik  langsomt  over  de  sandede 
Banker  til  det  forhenværende  Uranienborgs 
Ruiner. 

Den  banede  Kørevej,  som  tidligere  havde 
ført  til  Slottet,  var  overfuret  at  Plovjernet,  saa 
at  de  Fremmede  for  at  finde  den  nærmeste 
Vej  maatte  spørge  nogle  Bønder,  som  vare  be- 
skæftigede paa  Marken  med  at  rive  Hø. 

Da  de  havde  naaet  Maalet  for  deres  Van- 
dring bleve  de  staaende  og  saae  sig  om. 

Af  Voldene  fandtes  kun  nogle  Fragmen- 
ter ,  de  dejlige  Spaseregang'e  ovenpaa  dem 
vare    forsvundne,    Træerne    fældede    og    bort- 

slæbte,  Portene,  fra  hvis  Taarne  de  gøende 
Hunde  tidligere  havde  hilst  den  Indtrædende, 
forlængst  nedbrudte.  Inde  paa  Pladsen,  paa 
det  Jordstrøg,  hvor  den  berømte  Frugthave 
havde  staaet  og  hvor  herlige  Blomsterbede 
længer  inde  mod  Slottet  havde  udsendt  en 
bedøvende  Duft  af  Lavendler,  Gyldenhik  og 
Roser,  groede  Tidsler  og  Nælder,  hvoriblandt 
Faar  og  Gæs  trippede  om  og  søgte  deres  Føde. 
Af  Bygningen  selv,  som  endnu  for  faa  Aar 
siden  stod  i  sin  Glans  med  talrige  Spir  og 
Tinder  stolt  hævede  mod  Himlen,  fandtes  kun 
nogle  faldefærdige  Hvælvinger,  afbrudte  Taarne 
og  sønderrevne  Murbrokker,  der  syntes  at 
vente  Uvejrets  Nærmelse.  I  Vinduesfordyb- 
ningerne  skøde  vilde  Væxter  frem,  Kælderen, 
hvor  det  kunstige  Laboratorium  fordum  fand- 
tes, var  opfyldt  af  Jord  og  Grus,  og  i  det  syd- 
lige Taarns  Stuelejlighed,  paa  det  Sted,  hvor 
den  store  Globus  havde  fængslet  Dronning 
Sofies  Blikke,  voxte  nu  en  Hyldebusk,  i  hvis 
Løv  en  Irisk  fløjtede.  Kun  den  dybe,  murede 
Brønd  fandtes  endnu.  En  Pige  stod  ved  den, 
skyllede  Tøj  og  sang  til  sit  Arbejde. 

Tavse  og  med  beklemte  Hjærter  vandrede 
de  Fremmede  om  mellem  Ruinerne  og  sam- 
lede, omsværmede  af  Bier  og  Sommerfugle, 
snart  en  Sten  med  en  Indskrift,  snart  en  Metal- 

plade  eller  en  anden  Genstand,  som  de  om- 
hyggelig gemte. 

Efter  at  have  gennemsøgt  alle  Kroge  og 
Fordybninger,  ryddet  mangen  Grushob  til  Side 
og  taget  med  sig,  hvad  de  fandt  Opmærksom- 
heden værd,  som  dog  ikke  var  Meget,  thi 
Enhver  førte  med  sig  hvad  han  lystede  og 
brugte  Materialet  til  Bygninger  og  Anlæg 
andetsteds,  —  gik  de  ad  den  ødelagte  gamle 
Slotsalle  til  Observatoriet  Stjærneborg. 

Ogsaa  her  havde  Ødelæggelsen  sat  sine 
Mærker. 

Kupler  og  Tage  vare  forsvundne  og  over 
de  gennembrudte  Lofter  vare  Brædder  an- 
bragte for  at  forhindre  Vandet  i  at  strømme 
ned  i  de  underjordiske  Rum.  der,  forsaavidt  de 
vare  til  endnu,  gjorde  Tjeneste  som  Opbeva- 
ringssted for  Markredskaber. 

De  traadte  ind  i  det  gamle  Arbejdsværelse. 

Den  fremmede  Mand  aabnede  en  Dør  til 
en  af  Krypterne  for  at  skaffe  Lys,  medens 
hans  Ledsagerinde  satte  sig  paa  en  gammel 
Havebænk,  der  stod  henslængt  mellem  det 
Øvrige,  og  saae  sig  om  i  det  melankolske  Rum. 

—  Man  kunde  græde  her.  udbrød  hun, 
om  ikke  Sorgen  var  for  tung  for  Taarer. 
Skulde  man  tænke,  at  vi,  som  er  igen  leven- 
des,   har    vandret    under  disse   Mure.    som    nu 

falder  i  Grus,    da  A.ltingest   var  Herlighed  og 
Glæde? 

—  Se!  Se!  udbrød  hendes  Ledsager  og 
pegede  paa  Porfyrpladen  over  Indgangen,  som 
ødelæggelsen  havde  skaanet.  Han  taler  til 
os  fra  denne  Sten! 

Hun  saae  op  og  læste  Indskriften,  som 
var  dannet  af  lueforgyldte  Bogstaver. 

Tyge  mindede  heri  om,  at  han  kun  med 
utrolig  Umage  og  Bekostning  havde  formaaet 
at  tilvejebringe  disse  Indretninger  som  her 
fandtes,  og  paalagde  Efterverdenen  som  en 
hellig  Pligt,  at  opbevare  det  kostbare  Arve- 
gods, som  han  vilde  efterlade  den,  til  Fædre- 
landets Ære  og  Videnskabens  Fremme. 

—  Hans  Haab  til  Menneskene  slog  ham 
fejl,  sagde  Manden,  men  naar  denne  Slægt, 
som  sveg  ham  falskelig,  langt  tilforn  er  Støv, 
saa  tror  jeg  dog,  at  den  bedste  Part  af  hans 
Gærning  vil  endnu  bestande  og  vedvare  og 
skinne  for  tilkommendes  Slægter. 

De  rejste  sig  for  at  gaa,  da  Damen  stødte 
med  Foden  mod  en  Genstand.  Hun  bukkede 
sig  og  tog  den  op. 

—  Jeg  kænder  den!  udbrød  hun  og  en 
Rødme  lagde  sig  over  hendes  Ansigt.  Det  er 
det  Fibelbræt,  hvoraf  jeg  lærte  den  lille  Tyge 
at  læse,  den  Stund  hans  uforglemmelige  Fader 
havde    opdaget   vor  Elskov  ved   en  Lejlighed, 

som  visselig  skyldtes  Stjærnerne ,  og  kom  at 
hente  os  til  vort  mindeværdige  Møde  paa 
denne  Sted,  hvor  han  saa  sælsynt  igen  førte 
os  sammen  .  .  .  Af  dette  skal  vor  egen  lille 
Tyge  lære  at  læse.  — 

Peder  Jakobsen  smilte  til  sin  endnu  smukke 
unge  Hustru  —  det  var  netop  hendes  fem  og 
trediveaarige  Fødselsdag  —  lagde  sin  Arm  om 
hendes  Liv  og  begav  sig  med  hende  langsomt 
tilbage  ad  Stranden  til. 

Snart  vare  de  forsvundne. 

Solen  skinnede  over  Uranienborg  som  i 
gamle  Dage,  men  Alt  var  stille  og  øde. 

Kun  Pigen  ved  Brønden  sang  endnu  og 
Fuglen  fløjtede  i  Hyldebusken. 


-/ 

